ישיבת מליאה, כנסת 17, פרוטוקול מספר הישיבה הארבעים-וחמש של הכנסת השבע-עשרה, 2006-10-16 00:00

דליה איציק: אדוני ראש הממשלה, חברי השרים, חברי חברי הכנסת, הנני מתכבדת לפתוח את ישיבת הכנסת.

דליה איציק: היום יום שני, כ"ד בתשרי תשס"ז, 16 באוקטובר 2006.

דליה איציק: אדוני ראש הממשלה, מר אהוד אולמרט; כבוד נשיא המדינה, הנשיא החמישי של מדינת ישראל, יצחק נבון; רעיית נשיא המדינה לשעבר, הגברת אורה הרצוג; שרי הממשלה בעבר ובהווה; יושבי-ראש הכנסת לשעבר: מר דב שילנסקי, מר שבח וייס, מר דן תיכון והגברת תיכון; יושב-ראש האופוזיציה, מר בנימין נתניהו; עמיתי חברי הכנסת בעבר ובהווה; מבקר המדינה, השופט מיכה לינדנשטראוס; שופטי ישראל בהווה ובעבר; ראשי הסגל הדיפלומטי; ראשי העדות הדתיות; אורחינו ביציעים; אזרחי ישראל, עם תום תקופת החגים - תחילת כנס החורף של הכנסת - אני מבקשת לברך את כולכם בברכת שנה טובה, שנה של שקט, שנת שלום, ביטחון ושגשוג.

דליה איציק: אנו פותחים היום את כנס החורף בציון 20 שנה לנפילתו בשבי של הטייס רון ארד.

דליה איציק: היום, בדיוק לפני 20 שנה, ב-16 באוקטובר 1986, יצא סרן רון ארד, נווט מטוס "פנטום", לגיחה שמטרתה תקיפת בסיסי מחבלים בלבנון.

דליה איציק: בשל תקלה טכנית נאלצו שני אנשי הצוות לנטוש את מטוסם.

דליה איציק: הטייס חולץ על-ידי מסוק במבצע הירואי, ואילו הנווט רון נפל בשבי.

דליה איציק: בחודשים שלאחר מכן הגיעו ממנו אותות חיים בודדים, אך עד מהרה אבדו עקבותיו.

דליה איציק: יודעי-דבר אומרים כי מעולם לא השקיעה מדינה אחת משאבים ומאמצים רבים כל כך באיתורו של אדם אחד.

דליה איציק: בכל זאת, במבחן התוצאה - רון לא חזר הביתה.

דליה איציק: 20 שנים חלפו, ואין סימן חיים.

דליה איציק: משפחתו של רון – הרעיה תמי והבת יובל – שמאז לא מפסיקות לייחל, והאחים חן ודודו שנמצאים עמנו כאן, מצפים 20 שנה לשביב של מידע, ואַין.

דליה איציק: והלב דואב על אמו של רון, בתיה, שנאבקה בלי הרף כל יום ויום מחדש על זכותה כאם לשוב ולראות את בנה, אולם תקוותה לא התגשמה.

דליה איציק: בתיה הלכה לעולמה בלי לדעת מה עלה בגורל בנה.

דליה איציק: היום, בדיוק 20 שנה אחרי, נמצאים כאן, ביציעי הכנסת, בני מחזור קורס הטיס של רון ורוב האישים אשר פעלו כל השנים האלה לשחרורו.

דליה איציק: כולנו כאן כדי לומר לכם – לבני המשפחה, לחברים: רון ממשיך לחיות בלבנו; לא נרפה עד שנביא אותו הביתה.

דליה איציק: זו מחויבות מוסרית ואנושית שאין לה ואסור שתהיה לה תפוגה.

דליה איציק: ביום הזה אנחנו גם זוכרים את חיילי צה"ל – את זכריה באומל, את צבי פלדמן ואת יהודה כץ, הנעדרים מאז קרב סולטן-יעקוב בחודש יוני 1982 ועלטה אופפת את גורלם.

דליה איציק: בכל השנים הארוכות האלה מיטלטלות משפחותיהם בין גצים של תקווה לייאוש מר.

דליה איציק: לצערי, גורל דומה הוא מנת חלקה של משפחת החייל הנעדר גיא חבר, שאמו רינה ואחותו שיר הגיעו לכאן היום.

דליה איציק: וכאילו לא חלפו 20 שנה ממשיכים אויבינו לפרוט על עצביה הרגישים של החברה הישראלית ולחטוף את בנינו באכזריות שאין דומה לה.

דליה איציק: ממש כמו בעניינו של רון ארד הם מסרבים – עקרונית – למסור כל מידע על החטופים.

דליה איציק: את הדאגה הקולקטיבית שלנו, כאומה, לגורל כל אחד ואחד מהבנים הם מפרשים כחולשה, ורוצים להשיג הישגים תמורת שביבים של אינפורמציה.

דליה איציק: אבל החולשה הזאת היא העוצמה שלנו; הערבות ההדדית והמחויבות הלאומית לכל משפחה ומשפחה הן הגורם המלכד אותנו ומבטיח את איתנותה של החברה בישראל.

דליה איציק: רק כך, כחזונו של דוד בן-גוריון, יודעת כל אם עברייה שמסרה את גורל בניה בידי מדינה שראויה לכך.

דליה איציק: לבני המשפחות של גלעד שליט, של אודי גולדווסר ושל אלדד רגב, שנמצאים כאן, אני אומרת: אינכם בודדים בחרדתכם לשלום הבנים.

דליה איציק: אומה שלמה אתכם.

דליה איציק: חובה קדושה היא לנו לעשות הכול, בכל הנתיבים ובכל הכלים, כדי לשחרר את הבנים.

דליה איציק: אנחנו ניאבק בלי הרף עד שיתקיים בהם הפסוק: ופדויי ה' ישובון ובאו ציון ברינה ושמחת עולם על ראשם.

דליה איציק: ששון ושמחה ישיגון ונסו יגון ואנחה.

דליה איציק: חברי חברי הכנסת, הנה הקיץ עבר, והחורף עומד בפתח.

דליה איציק: משמיני עצרת אנחנו נושאים יום-יום תפילת בקשה - "משיב הרוח ומוריד הגשם".

דליה איציק: המלחמה שעברה עלינו טרפה לחלוטין את קלפי המציאות שהורגלנו בה.

דליה איציק: במלחמה הקשה הזאת עמדו שכם אל שכם ובאומץ רב אנשי צבא, אזרחים, לוחמים ויושבי בית.

דליה איציק: כל ימי הקרבות הללו היינו מאוחדים ומלוכדים.

דליה איציק: בעת צרה שוב התגלתה עוצמתו של העם הזה, הנלחם, הנרתם, המשליך נפשו מנגד.

דליה איציק: היום הזה הכנסת זוכרת בגאון את חיילי צה"ל שנפלו במלחמה על הגנת הצפון ואת האזרחים השלווים שטילים ששיגרו מרצחים קיפדו את חייהם.

דליה איציק: הכנסת משתתפת בכאב המשפחות השכולות שאיבדו את יקיריהן ושולחת מכאן לפצועים ברכת החלמה מעומק הלב.

דליה איציק: המלחמה שחלפה הותירה בנו צלקות רבות וגם סימני שאלה קשים.

דליה איציק: אף-על-פי-כן יש לחזור ולציין בקול בהיר וצלול את העובדה שהיתה זו מן המלחמות הצודקות שניהלנו מעודנו, אולי הצודקת ביותר.

דליה איציק: זו היתה מלחמה נגד שוללי קיומנו כעם וכמדינה, הגרועים שבאויבים.

דליה איציק: מההתמודדות עמם לא היה אפשר לחמוק לאורך זמן.

דליה איציק: על סף בתינו, ממש מתחת לאפנו, נאספו אלפי טילים, רקטות וכלי משחית, בלי כל סיבה.

דליה איציק: לשם מה הם אספו כל כך הרבה נשק, האם לא כדי להשתמש בו בשעת כושר?

דליה איציק: הבורח מן ההכרה הזאת ומן המציאות הזאת, המציאות רודפת אחריו.

דליה איציק: עתה הגיעה שעת הפקת הלקחים וההיערכות לעתיד.

דליה איציק: את מקומה של אווירת הדכדוך שפקדה אותנו עם סיום המלחמה חייבות להחליף תנופה, עשייה והתחדשות.

דליה איציק: אין לנו – אנחנו לא יכולים להרשות לעצמנו את הלוקסוס של שקיעה באתמול.

דליה איציק: עלינו להפנות את פנינו אל המחר.

דליה איציק: לכן קראתי לך, ראש הממשלה, מעל במה זו, מייד עם סיום המלחמה, להקים ממשלת חירום לאומית.

דליה איציק: חשבתי אז, ואני מאמינה גם היום, שזהו צו-8 הלאומי שלנו.

דליה איציק: השעה דוחקת והימים גוברים.

דליה איציק: אני שומעת אתכם מדברים אתי בחדר שלי.

דליה איציק: אני שומעת.

דליה איציק: השעה דוחקת והימים גוברים, ורק ממשלה רחבה תוכל להתמסר לפעולות השיקום הנדרשות ולהתמקד בהפקת הלקחים ובהיערכות לעתיד.

דליה איציק: ממשלה כזאת אולי תוכל גם לנצל הזדמנויות לכרות בריתות חדשות, לעשות הסכמים, ליצור שיתופי פעולה מדיניים.

דליה איציק: אין לנו רשות להיות בזבזנים בהזדמנויות מדיניות להסכמי שלום נוספים באזור.

דליה איציק: אני שמחה שקריאתי זו נפלה על אוזניים קשובות, ואני מברכת על כל מגע שמתנהל בכיוון זה.

דליה איציק: במסגרת קריאתי להקמת ממשלת חירום ציינתי גם את הצורך בשינוי שיטת הממשל בישראל.

דליה איציק: בעשר השנים האחרונות משך הכהונה הממוצע של שר בישראל הוא 16 חודשים בלבד.

דליה איציק: בחירות מתקיימות בישראל בכל שנתיים בממוצע.

דליה איציק: לפנינו בעיה קשה של העדר יציבות שלטונית ושל אי-יכולת לקדם פעולות שלטוניות בסיסיות.

דליה איציק: על תכנון לטווח ארוך אי-אפשר לדבר בכלל.

דליה איציק: יש לשנות זאת.

דליה איציק: נזכור ששינוי שיטת הממשל הוא מעין ניתוח לב פתוח של הדמוקרטיה הישראלית.

דליה איציק: ניסיון העבר מחייב אותנו לגשת למשימה הזאת ברגישות הראויה.

דליה איציק: בטרם תתקבל החלטה עלינו לשקול בזהירות את כל החלופות.

דליה איציק: אסור לעשות את זה כלאחר יד.

דליה איציק: אסור לקבל החלטה בגלל טרנד, אופנה או מצב רוח.

דליה איציק: זו החלטה שראוי לשקול 20 פעם – אבל לתפור רק פעם אחת.

דליה איציק: לכן, חובת הדיון, העיון והליבון מוטלת על כולנו.

דליה איציק: ודאי שבמסגרת זו נצטרך לשמור על האיזונים המתבקשים בין הרשויות.

דליה איציק: אשר להצעות שכבר מונחות לפתחנו אני מתכוונת לנהל דיאלוג עם כל סיעות הבית, כדי לנסות לגבש הסכמה בדבר השינויים המתבקשים.

דליה איציק: כן בכוונתי לצרף לדיונים את הגורמים הרלוונטיים מקרב גורמי הממשל ומקרב עמותות וארגונים לא-ממשלתיים שעוסקים בנושא זה כבר שנים רבות.

דליה איציק: עמיתי חברי הכנסת, אני יודעת שלמעשה הכנסת לא היתה בפגרה.

דליה איציק: המשכנו לתפקד במלוא המרץ הן במסגרת הוועדות הן בישיבות המליאה.

דליה איציק: יש לי הערכה רבה לעבודה שכולכם השקעתם בזמן המלחמה ולאחריה, קואליציה ואופוזיציה כאחד.

דליה איציק: נרתמנו לעבודה הפרלמנטרית ומילאנו את השליחות הציבורית שלשמה נבחרנו.

דליה איציק: בכנס החורף שמתחיל היום צפויות לנו סערות לא מעטות, ולא מן הסוג המטאורולוגי.

דליה איציק: סערות פרלמנטריות אינן קשורות, כידוע, במזג האוויר; מקורן במזג האנושי.

דליה איציק: הכנסת לא נועדה להעלים מחלוקות או להצניע אי-הסכמות.

דליה איציק: שיח נוקב ואמיתי הוא חלק מן ההוויה שלנו – זו מהותה של הדמוקרטיה.

דליה איציק: הכנסת השבע-עשרה התברכה באיכות חבריה.

דליה איציק: היא מצטיינת ברמת הדיונים שמתנהלים בה ונהנית מאווירת עבודה אינטנסיבית ועניינית.

דליה איציק: אני מאמינה כי גם במושב הזה, כמו בקודמו, נדע כולנו לשמור על עקרונות חופש הביטוי, הכבוד לזולת וכיבוד שלטון החוק.

דליה איציק: אני מאחלת לכל אחת ואחד מ-119 עמיתי עבודה פורה ויצירתית למען הציבור, למען אזרחי ישראל כולם.

דליה איציק: אדוני ראש הממשלה, בבקשה.

אהוד אולמרט: גברתי היושבת-ראש דליה איציק, חברי הכנסת, משפחת ארד, בני מחזור קורס הטיס של רון ארד, קורס טיס מס' 87, שנוכחים כאן היום, בני משפחות החיילים החטופים גלעד שליט, אהוד גולדווסר ואלדד רגב, משפחת חבר, קהל נכבד, אני מברך את חברי הכנסת ואת האורחים הנכבדים שהגיעו להשתתף בדיוני פתיחת כנס החורף של הכנסת.

אהוד אולמרט: לרבים במדינה יום זה הוא יום חג לדמוקרטיה הישראלית.

אהוד אולמרט: הבית הזה הוא המקום שבו הרשות המחוקקת פועלת ובו מתקבצים יחדיו כל גוני הקשת הפוליטית בארץ.

אהוד אולמרט: פה מתקבלות ההחלטות המשפיעות על גורל המדינה ועל איכות חיי אזרחיה.

אהוד אולמרט: אל הכנסת נשואות עיני העם כולו.

אהוד אולמרט: ילדים ובני-נוער שומעים את נבחרי העם והיו מבקשים ללמוד מהם תרבות דיבור ואופן התנהלות.

אהוד אולמרט: אזרחים רבים מבקשים ללמוד מהמקום הזה מהי אחריות עליונה ולדעת שגורלם מופקד בידי נבחרים הראויים לכך.

אהוד אולמרט: המקום הזה ידע רגעים גדולים וחשובים – וגם רגעי שפל שהיינו מעדיפים לשכוח.

אהוד אולמרט: שלושה עשורים אני חבר הבית הזה.

אהוד אולמרט: אלפי פעמים פקדתי את אולם המליאה, את חדרי הוועדות, את המסדרונות ואת המזנון, אשר בהם פועם הלב הפוליטי של מדינת ישראל הדמוקרטית.

אהוד אולמרט: אין לי ספק שבמהלך המושב נדע אי-הסכמות רבות, לעתים קשות.

אהוד אולמרט: אני לא מציע שנימנע מהן.

אהוד אולמרט: עם זאת – ואני מקווה שהדברים נופלים על אוזניים קשובות – בואו נעשה את מלאכתנו באופן ראוי ומכובד; בואו נראה לכל העיניים הנשואות אלינו ומבקשות מאתנו יישוב דעת, אחריות ומכובדות, כי יש על מי לסמוך.

אהוד אולמרט: בואו נעדיף את המאחד על פני המפריד.

אהוד אולמרט: בואו נאמין במה שמחזק ולא רק במה שמפלג וקורע.

אהוד אולמרט: בואו נתפלל שבעזרת השם נדע לשאת באחריות העליונה המוטלת עלינו ביושר, בצנעה ובאמונה גדולה בעם הזה ובמדינה הזאת.

אהוד אולמרט: גברתי היושבת-ראש, גבירותי ורבותי חברי הכנסת, קווי היסוד של ממשלתי גלויים לכול, ואין כוונה לשנותם.

אהוד אולמרט: כל סיעה החברה בבית-הנבחרים אשר רואה עצמה מוכנה להיות שותפה לעשייה בפועל, ולא רק בדיבורים מספסלי האופוזיציה, מוזמנת להיות שותפה.

אהוד אולמרט: אני מוכן להרחיב את הבסיס הקואליציוני ולצרף שותפים נוספים כדי לפעול יחד לקידום הנושאים החשובים העומדים על סדר-יומה של המדינה.

אהוד אולמרט: במהלך כנס החורף אפעל לגיבוש הסכמה פרלמנטרית רחבה ככל האפשר, כדי להביא לשינוי שיטת הממשל בישראל, להנהיג חוקה לישראל ולחזק את יציבות המערכת הפוליטית.

אהוד אולמרט: לא ייתכן מצב תמידי של חוסר יציבות שלטונית, של חוסר משילות ושל חוסר יכולת להניע תהליכים ארוכי טווח.

אהוד אולמרט: הכנסת חייבת לגבש הסכמה רחבה על דרך יעילה לכונן חוקה ושיטת ממשל שייצבו את המערכת הפוליטית בישראל.

מיכאל איתן: עסקה עם ליברמן היא לא הסכמה רחבה.

מיכאל איתן: אם היית רוצה הסכמה רחבה היית פונה לגבש הסכמה רחבה.

מיכאל איתן: אתה רוצה שותף פוליטי, זה הכול.

דליה איציק: פעם ראשונה.

דליה איציק: תודה.

אהוד אולמרט: גבירותי ורבותי חברי הכנסת, בזירה המדינית חלו לאחרונה שינויים ניכרים.

אהוד אולמרט: ברשות הפלסטינית מכהנת כיום ממשלת "חמאס".

אתה גרמת לזה, אתה אישרת את הבחירות - - -

רוני בר-און: תיכף ייכנסו שוטרים בריטים - - -

אהוד אולמרט: לדאבוננו, ממשלה זו אינה ממלאת את תנאי הסף המינימליים שהתוותה הקהילה הבין-לאומית, שמאפשרים לראות בה שותף אפשרי למשא-ומתן.

אהוד אולמרט: כל עוד לא תכיר ממשלת ה"חמאס" במדינת ישראל, וכל עוד לא תקבל ותיישם את ההסכמים שנחתמו בין ישראל ובין הרשות הפלסטינית ותפעל להפסיק את האלימות ולמגר את הטרור – ובכלל זה את הפגיעה ביישובי הדרום – לא נוכל לקיים הידברות אתה.

אהוד אולמרט: אנחנו, ויחד אתנו הקהילה הבין-לאומית, לא נתפשר על התנאים הללו.

אהוד אולמרט: לא שכחנו לרגע את החייל גלעד שליט.

אהוד אולמרט: גלעד יחזור הביתה.

אהוד אולמרט: ברור לנו שהעם הפלסטיני והנהגתו אינם מקשה אחת - -

גם אסירים פלסטינים יחזרו הביתה.

אהוד אולמרט: - - אנחנו עושים הבחנה ברורה בין ממשלת ה"חמאס" ובין נשיא הרשות הפלסטינית מחמוד עבאס, שקיבל את שלושת התנאים המוסכמים על רוב מדינות העולם.

ולכן ניהלת אתו משא-ומתן.

אהוד אולמרט: אבו-מאזן הוא פרטנר לגיטימי.

אהוד אולמרט: אנחנו מקיימים מגעים שוטפים אתו ועם אנשיו - -

גלעד ארדן: איפה?

אהוד אולמרט: - - ואני מוכן להיפגש אתו, מייד כשיסכים, כדי לדון בדרכים להתקדם על-פי המתווה של מפת הדרכים והשלבים הקיימים בה.

גלעד ארדן: למה המצאת את ההתכנסות אם יש פרטנר?

דליה איציק: תיכף ידבר יושב-ראש האופוזיציה.

דליה איציק: היו פה הסכמות שמחייבות את שני הצדדים.

גלעד ארדן: בין מי למי?

דליה איציק: אני מעירה פעם אחרונה.

דליה איציק: בבקשה, אדוני ראש הממשלה.

- - -

דליה איציק: חבר הכנסת סער, אני קוראת לך פעם שנייה.

אביגדור ליברמן: אתה לא זוכר איך הצביע יושב-ראש הליכוד בהתנתקות?

דליה איציק: חבר הכנסת ליברמן, תודה לך.

אהוד אולמרט: מדינת ישראל הוכיחה מספר רב של פעמים בעבר את רצונה לחיות בשלום ובשכנות טובה עם העם הפלסטיני.

אהוד אולמרט: אנחנו לא מעוניינים בהמשך סבלו של העם הפלסטיני.

רק מעוניינים - - -

אהוד אולמרט: נהפוך הוא; אנחנו מעדיפים חברה פלסטינית משגשגת שאין בה מצוקות הומניטריות, שיודעת רווחה כלכלית ותפעל בשיתוף פעולה עם מדינת ישראל.

אהוד אולמרט: אני מאמין בכל לבי שמציאות כזאת היא אפשרית.

אהוד אולמרט: העם הפלסטיני צריך לקבל הכרעה פנימית עמוקה, אם לתת לסיכוי להפוך לחברה בריאה וחזקה לנצח את המציאות העגומה שהוא חי בה.

אהוד אולמרט: האחריות למצבם של הפלסטינים היא שלהם בלבד, והאחריות להכרעה היא שלהם בלבד.

אהוד אולמרט: אצלנו ההכרעה כבר התקבלה.

אהוד אולמרט: אין לנו רצון ואין לנו כוונה לשלוט על הפלסטינים לנצח.

אהוד אולמרט: אם יבוא היום והממשלה הפלסטינית תקבל את תנאי הסף שיאפשרו לראותה כגורם לגיטימי, יאפשר הדבר פתיחת אופק מדיני רחב שישנה את המציאות באזור.

אהוד אולמרט: אך גם בנתונים הקיימים היום אני מתחייב לפעול ללא לאות כדי לנצל כל הזדמנות, כל סדק, כל אפשרות של קיום משא-ומתן שיביא להידברות אמיתית עם נציגים אחראיים של העם הפלסטיני.

אני אדביק אותם ליושב-ראש ועדת המשא-ומתן.

אלי אפללו: , אתה רוצה להיות ראש ממשלה.

לא לכל עוולות היהודים הערבים אחראים.

יש גם טיפשות של יהודים.

אהוד אולמרט: חברי הכנסת, המערכה בלבנון הסתיימה ותוצאותיה נותנות אותותיהן באזור כולו.

אהוד אולמרט: אנחנו מפיקים את הלקחים ומתמודדים עם הבעיות שנחשפו במהלך הלחימה ואשר הצטברו במשך שנים רבות, מבלי שניתן להן מענה ראוי.

אהוד אולמרט: חשוב שיהיה ברור לכול: זאת היתה מערכה הכרחית.

אהוד אולמרט: תגובתה התקיפה של ישראל הוכיחה לעולם כולו שלא נסכים עוד להפרה בוטה של ריבונותנו.

אהוד אולמרט: הגענו במערכה הזאת להישגים משמעותיים.

אהוד אולמרט: מבחינה צבאית הצלחנו לפגוע קשות ב"חיזבאללה", לשבש את המערך המסואב שבנה הארגון באמצעות הזרועות הארוכות של אירן ושל סוריה.

אהוד אולמרט: הם תכננו להפעיל את המערך הזה נגדנו בזמנים אחרים, אם וכאשר היו נפתחות חזיתות אחרות.

אהוד אולמרט: אפשרות זאת סוכלה במחיר לא קל בעבורנו.

אהוד אולמרט: מבחינה מדינית נוצרו התנאים שהביאו להחלטה 1701, שבמסגרתה, לאחר יותר מ-30 שנה, מתפרס צבא לבנון על הגבול עם ישראל.

אהוד אולמרט: נוסף על כך נפרס כוח רב-לאומי, הכולל יחידות צבאיות מאירופה, שאמור לבלום את ה"חיזבאללה" בדרום-לבנון ולמנוע ממנו לחזור לעמדות שהיו לו, המאיימות על ביטחון צפון ישראל.

אהוד אולמרט: מבחינתנו ומבחינת העולם כולו, ה"חיזבאללה" חדל להתקיים כמדינה בתוך מדינה בלבנון.

אהוד אולמרט: החלטה 1701 מקבעת את ההבנה שיש כתובת אחת בלבנון, וזו ממשלת לבנון.

זהבה גלאון: בקיצור, כיסחנו.

אהוד אולמרט: אני מבקש לנצל את המעמד הזה כדי לקרוא מכאן לראש ממשלת לבנון, פואד סניורה, להיפגש אתי במישרין ולא באמצעות גורמים מתווכים, כדי לכרות שלום בינינו לבין לבנון.

אהוד אולמרט: אני יודע שהוא נמצא במצוקה קשה מבית בניסיון להחליש את ה"חיזבאללה" - -

גלעד ארדן: שניכם במצוקה.

אהוד אולמרט: - - ומחוץ – נוכח ניסיונות המשטר הסורי להפילו.

אהוד אולמרט: ישראל יכולה להיות שותף טבעי ורציני לממשלה שוחרת שלום בלבנון.

אהוד אולמרט: הסבל שנגרם לתושבי לבנון, כמו לתושבי ישראל, מחייב את שנינו, את ראש הממשלה סניורה ואותי, להתגבר על החשדנות ועל הדעות הקדומות ולמצוא יחד אפיק של הידברות ישירה כדי להביא שלום לעמינו.

ג'מאל זחאלקה: הוא לא רוצה להיות באזור שלך.

ג'מאל זחאלקה: ככה הוא אמר לי.

ג'מאל זחאלקה: למה אתה משקר?

אהוד אולמרט: לא נשכח את החיילים החטופים, אלדד רגב ואהוד גולדווסר, ונמשיך לפעול ללא ליאות כדי להביאם חזרה הביתה.

אהוד אולמרט: 20 שנה חלפו, ומדינת ישראל לא הצליחה להחזיר את רון ארד הביתה.

אהוד אולמרט: הכנסת מציינת היום 20 שנה לנפילתו בשבי, ואני רוצה להבטיח כי לא נרפה עד אשר נדע מה עלה בגורלו של רון ארד.

אהוד אולמרט: לא שכחנו וגם לא נשכח את יתר נעדרי ישראל, ונמשיך לעשות כל שלאל ידנו כדי להשיבם ארצה.

מה עם פולארד?

אהוד אולמרט: ישראל תמשיך לעקוב בדריכות אחר האיומים העוטפים אותה.

אהוד אולמרט: עם זאת, מדינת ישראל היא חלק ממערך גדול של מדינות המתמודד עם הסכנות.

אהוד אולמרט: המערכה בלבנון חידדה את הסכנה האורבת לאזורנו ולעולם החופשי כולו מאירן ומתוכנית הגרעין שלה.

אהוד אולמרט: אירן מערימה על הקהילה הבין-לאומית, נוקטת סחבת ומנסה להרוויח זמן כדי להשלים את תוכנית הגרעין המסוכנת שלה.

אהוד אולמרט: האיום האירני הוא איום קיומי לישראל, הוא איום קיומי לשלום העולם.

אהוד אולמרט: ישראל משתפת פעולה עם הקהילה הבין-לאומית על מנת לסכל אותו.

אהוד אולמרט: זוהי פרשת דרכים היסטורית שבה נמצאת הקהילה הבין-לאומית כולה, ועליה החובה למנוע יכולת גרעינית מאירן.

אהוד אולמרט: אין כאן שאלה, אין כאן התלבטות, יש כאן הכרעה.

אהוד אולמרט: העולם חייב להבטיח שלאירן לא יהיה נשק גרעיני.

אהוד אולמרט: האירועים האחרונים ממחישים את הסכנה.

אהוד אולמרט: משטרים לא אחראיים ולא זהירים רוכשים יכולת לא קונבנציונלית במטרה לאיים על שלום העולם.

אהוד אולמרט: הקהילה הבין-לאומית חייבת להיות נחושה, ברורה וחד-משמעית בפעולותיה.

אהוד אולמרט: אין כאן מקום לגמגום, אין כאן מקום לפשרות ואין כאן מקום למשחקים מיותרים.

אהוד אולמרט: נחישות ותקיפות הן הדרך היחידה למגר את הסכנה הזאת מן העולם.

אהוד אולמרט: אירן מביטה על הדרך שבה הקהילה הבין-לאומית מגיבה על פעולות צפון-קוריאה, ותסיק את המסקנות גם לגבי התנהלותה.

אהוד אולמרט: מחר אני מתעתד לצאת לביקור חשוב ברוסיה, לפגישה עם הנשיא פוטין, ובחודש הבא אני עתיד להיפגש עם הנשיא ג'ורג' בוש.

אהוד אולמרט: הנושאים הללו יעמדו במרכז שיחותי עם מנהיגים אלה.

כור דימונה מבין עיניך.

אל תטיף על גרעין אתה.

אהוד אולמרט: אני שומע תגובות של תמיהה על כך שאנחנו מחמיצים כביכול הזדמנות ולא נענים לקריאות השלום של נשיא סוריה.

אהוד אולמרט: ישראל מעוניינת בהסכם שלום עם סוריה, אך שלום עושים עם מי שמתנער מטרור ולא מארח מפקדות של ארגוני טרור.

אהוד אולמרט: שלום עושים - -

ואסל טאהא: עם מי שמסיים את הכיבוש.

אהוד אולמרט: - - עם מי שקיבל הכרעה אסטרטגית לתמוך בקו מתון ולא לסייע לחימושו של ארגון טרור המאיים על היציבות האזורית.

אהוד אולמרט: לא נוכל לעשות שלום עם מי שכרת ברית עם מדינה הקוראת בפומבי להשמדתה של מדינת ישראל וכופרת בזכותה להתקיים כמדינה יהודית.

אהוד אולמרט: ישראל תסכים לעשות שלום עם נשיא סוריה אם יקבל החלטה אסטרטגית אמיתית להתנער מהטרור, ולא עם מנהיג המשתמש בשפת שלום כטקטיקה להסטת תשומת הלב הבין-לאומית מהסוגיות האחרות הנוגעות אליו.

אמרת - - - איך אפשר?

אהוד אולמרט: לעומת זאת, יש בעולם הערבי קולות רבים המדברים בעד שיתוף פעולה להסדר מדיני.

אהוד אולמרט: אני שמח על כך שנוצר ציר מדינות מתון בעולם הערבי, שרוצה לקחת חלק בבלימת ההשפעה השלילית של אירן על האזור.

אהוד אולמרט: האיום האירני הוא לא רק איום על ישראל ועל העולם החופשי, אלא הוא גם איום על מדינות ערביות הסובבות אותנו.

אהוד אולמרט: הטרור מאיים על העולם הערבי פנימה לא פחות מאשר על מדינות אחרות.

אהוד אולמרט: לא מעט מדינות ערב מבינות את זה.

אהוד אולמרט: הן מוכנות לפעול כדי לפתור את הסכסוך הישראלי-הפלסטיני ולייצר מציאות אופטימית וחיובית באזור.

טלב אלסאנע: לסיים את הכיבוש.

טלב אלסאנע: מה עם הכיבוש?

אהוד אולמרט: אני מתכוון לנצל כל אפיק של היגיון ושכל ישר בעולם הערבי, כדי לתת תקווה לסיכוי לשלום אזורי וכדי להניע תהליכים שייצרו כאן מציאות אזורית אחרת, מציאות של חיים שתפצה על עשרות שנים של מלחמות, כאב ואובדן, ותייצר באזור חיים של תקווה, שגשוג ושיתוף פעולה.

אהוד אולמרט: מדובר בהתפתחות חיובית וחשובה מאין כמוה, הפותחת בפנינו סיכויים חדשים לעתיד.

אהוד אולמרט: גברתי היושבת-ראש, חברות וחברי הכנסת, כבר ציינתי שיש לנו סיבות רבות להרגיש ביטחון ותקווה, ולהיות גאים במי שאנחנו.

אהוד אולמרט: מצב הכלכלה הישראלית הוא ביטוי מובהק לכך.

אהוד אולמרט: זו תולדה של מדיניות פיסקלית אחראית.

אהוד אולמרט: המשק הישראלי יצמח השנה על-פי ההערכות בשיעור שנתי של לפחות 4.6%.

אהוד אולמרט: זה שיעור גבוה יותר מבמדינות אזור האירו ומבארצות-הברית, וזו תוצאה שאנחנו מגיעים אליה למרות המערכה הצבאית בלבנון ועל אף התחזיות שתקופת הלחימה תפגע בצמיחה.

אהוד אולמרט: ולא רק זאת, שנת 2006 תניב יתרה של כ-6 מיליארדי דולרים עודף יצוא על היבוא, המהווה שיא של כל הזמנים.

אהוד אולמרט: ההשקעות מחוץ-לארץ כבר הגיעו לכ-16 מיליארד דולר השנה – אף הן שיא.

אהוד אולמרט: השנה גם זכינו להצבעת האמון של וורן באפט, גדול המשקיעים בעולם, ולהתחזקות ניכרת של השקל מול הדולר.

אהוד אולמרט: כמו כן, הגירעון בתקציב המדינה יעמוד על פחות מ-2%, למרות הגידול הניכר בהוצאות הביטחון בשל המערכה והעלויות הכבדות שבשיקום הצפון.

בכמה יפחת העוני?

אהוד אולמרט: המציאות הזאת תעזור לנו להתמודד עם הקשיים שעוד ישנם.

מה עם משבר הרשויות?

אהוד אולמרט: רק אם נאמין בחוסנה הכלכלי של מדינת ישראל נעשה זאת בהצלחה.

אהוד אולמרט: האבטלה אומנם הצטמצמה, אך שיעורה עדיין גבוה מאוד.

אהוד אולמרט: שיעור ההשתתפות בשוק העבודה נמוך מהרצוי, במיוחד בקרב בעלי השכלה נמוכה.

אהוד אולמרט: הפריון בתעשיות המסורתיות ובסקטור השירותים אצל המעסיקים הגדולים ביותר במשק קופא על שמריו ולא מאפשר גידול נוסף בתעסוקה ובשכר.

אהוד אולמרט: ממדי העוני לא פוחתים והמצוקות הכלכליות קיימות בחלק לא מבוטל של האוכלוסייה.

אהוד אולמרט: מדובר בסימפטומים מדאיגים, המחייבים אותנו לטיפול שורש ולא להקלה זמנית.

אהוד אולמרט: הממשלה נחושה ליטול את האחריות המלאה לגבש תוכנית מקיפה, ארוכת טווח, שתבטיח שהאוכלוסייה כולה תיהנה מפירות הצמיחה ושתביא גם להקטנת הפערים החברתיים בישראל.

אולי תפסיקו להיות נחושים.

אהוד אולמרט: אין במערכה כזאת "זבנג וגמרנו" - - קריאה: מה עם ההזנה?

אהוד אולמרט: - - הדבר דורש מאמצים מתמשכים, נשימה ארוכה, למידת לקחים ותיקון כיוון תוך כדי התקדמות לעבר המטרה.

ראש הממשלה, עדיין אין - - - על מה אתה מדבר.

דליה איציק: אתה מפריע כל הזמן.

אני לא מפריע, אני ממלא את תפקידי.

דליה איציק: אני קוראת לך פעם ראשונה ופעם שנייה.

אני ממלא את תפקידי.

דליה איציק: אני קוראת לך פעם ראשונה ופעם שנייה.

אני ממלא את תפקידי.

דליה איציק: ועכשיו אני אקרא לך גם פעם שלישית.

דליה איציק: בבקשה להירגע.

אהוד אולמרט: הטלתי על המועצה הלאומית לכלכלה, שהקמתי לאחרונה במשרד ראש הממשלה, בראשותו של הפרופסור מנואל טרכטנברג, את המשימה להתוות תוכנית אופרטיבית בעלת יעדים ברורים לצמצום העוני והאבטלה, להגדלת שיעור ההשתתפות בשוק העבודה ולהגברת פריון הייצור בתעשיות המסורתיות ובסקטור השירותים.

אהוד אולמרט: התוכנית תכלול, בין היתר, הצעה למדיניות ממשלתית בכמה נושאים מרכזיים: הנהגת מס הכנסה שלילי, הקניית כלים וכישורים פרטניים להשתלבות בתעסוקה, טיפול במוקדי מצוקה במגזר החרדי ובמגזר המיעוטים, השוואת עלויות בהעסקת עובדים זרים לאלה של עובדים ישראלים ועידוד החדשנות והמו"פ בתעשיות המסורתיות.

- - -

אהוד אולמרט: המדינות שהצליחו בעשורים האחרונים לצמוח תוך כדי הבאת פירות הצמיחה - -

מה עם 700,000 ילדים רעבים?

אהוד אולמרט: - - למעגלים רחבים של אוכלוסייתן, מדינות כמו אירלנד, אנגליה, פינלנד ודנמרק, לא הצליחו רק כיוון שהתמזל מזלן.

אהוד אולמרט: זו תוצאה של תכנון מפורט, של אסטרטגיה מקיפה ארוכת טווח, של תפיסות חדשניות ושל דבקות במטרה.

אהוד אולמרט: אין לי ספק שגם אנחנו מסוגלים לעשות את זה, והאחריות לכך לא מוטלת רק על הממשלה, אלא גם על הכנסת ועל כל אחד מחבריה.

אהוד אולמרט: תקציב המדינה שיובא בפניכם במהלך המושב הנוכחי הכרחי להשגת היעדים הללו.

אהוד אולמרט: מעבר לתוכניות החשובות לעתיד, התקציב, כפי שאושר בממשלה, משיג שני יעדים בו-זמנית: ההוצאה החברתית בתקציב הזה גבוהה ב-3.8 מיליארדי שקלים, תוספת נטו מעבר לגידול הטבעי ביחס לשנת 2005, ולמעט הוצאות חד-פעמיות, תקרת ההוצאה גדלה מ-1% ל-1.7%.

אהוד אולמרט: התקציב מבטא את המדיניות החדשה של הממשלה בתחומים החברתיים.

אהוד אולמרט: התקציב קובע כי שכר המינימום ימשיך לעלות, היקף סל הבריאות יגדל משמעותית, תקציבי הרווחה יגדלו, תקציב המדינה למעונות-היום יגדל - -

זהבה גלאון: - - -

אהוד אולמרט: - - מפעל ההזנה יורחב ל-190,000 ילדים וקצבאות הזיקנה יהיו גבוהות יותר.

מה עם פרויקט שיקום שכונות?

אהוד אולמרט: הממשלה הנוכחית רואה בעבודה ערך יסוד, העומד בבסיס השותפות של כל אזרח בחברה הישראלית.

למה אין שר רווחה?

אהוד אולמרט: הממשלה תפעל כדי לסייע למעסיקים ליצור מקומות עבודה חדשים וכדי לשמור על כל הזכויות המגיעות לעובדים.

מה עם 700,000 ילדים עניים?

אהוד אולמרט: אני שומע את הקולות האומרים שלא הוספנו מספיק, שצריך להוסיף עוד ועוד.

אהוד אולמרט: אין לנו מחלוקות, אבל אנחנו חייבים לנהוג באחריות.

אהוד אולמרט: תוספת לא אחראית לתקציב המדינה, שלא תתחשב בהכנסות המדינה, הכבדה נוספת של נטל המס והנהגת מדיניות פופוליסטית קצרת טווח ייצרו מראית עין של מדיניות חברתית אך בסופו של דבר יפגעו דווקא בשכבות החלשות.

מה עם פרויקט שיקום שכונות?

מה עם שר רווחה?

תגיד לכנסת אם אתה מתכוון למנות שר רווחה.

בממשלה שלך יהיה או לא יהיה שר רווחה?

דליה איציק: חבר הכנסת ברכה.

אהוד אולמרט: חברי הכנסת, המערכה בלבנון פגעה בצפונה של הארץ, אבל אני מתכוון להפוך את הפגיעה הזאת לסיכוי לשינוי משמעותי במצב הצפון.

אהוד אולמרט: תקציבים ממשלתיים בהיקף של 2.8 מיליארדי שקלים יושקעו באזור הצפון עד לסוף שנת 2007.

אהוד אולמרט: ההשקעה הממשלתית תקיף מגוון רחב של תחומים, ובהם סיוע לרשויות המקומיות, שיפור משמעותי במערכת החינוך בצפון הארץ, שדרוג אזורי תעשייה, סיוע ליצואנים ולמעסיקים על מנת להגדיל את נפח התעסוקה, שיווק מסיבי של התיירות בצפון, לרבות פיתוח תשתיות לתיירות, השקעות בבריאות, בתשתיות, בחקלאות, בתחבורה, בהגנת הסביבה ובתקציבי הרווחה.

אהוד אולמרט: ניצור כאן מאסה קריטית של שינוי.

אהוד אולמרט: התוכנית כוללת גם את שדרות ואת יישובי עוטף-עזה, שיזכו לתקציבים הממשלתיים האלה בדיוק כמו תושבי הצפון.

אהוד אולמרט: יעד נוסף שהצבתי כתוצאה מהלחימה, הוא הסדרת נושא הטיפול בעורף במצבי חירום.

אהוד אולמרט: אנחנו חייבים להניח כי גם בעתיד עלול העורף הישראלי להיות מותקף.

אהוד אולמרט: אנחנו נפיק את כל הלקחים הנדרשים ונכין את כל המערכות על מנת להבטיח מוכנות של העורף למצבי חירום.

אהוד אולמרט: הממשלה בראשותי מתכוונת להילחם באלימות ובפשיעה כדי לתת לכל אזרח בישראל ביטחון אישי בביתו, בשכונת מגוריו, בבית-ספרו ובמקומות שבהם הוא מבלה.

אהוד אולמרט: נילחם בפשיעה מבפנים באותה נחישות שבה אנחנו נלחמים בטרור.

אהוד אולמרט: המאבק בפשיעה יתמקד בשני מסלולים עיקריים.

אהוד אולמרט: האחד יעמיד את האזרח במרכז וישפר את יכולתו לקבל שירותים מן המשטרה ואת יכולת המשטרה להגן עליו.

אהוד אולמרט: המעגל השני יעמיד את העבריין במרכז וירכז מאמץ במניעה, באיתור ובכליאה, תוך מתן דגש במאבק בתאונות הדרכים ובתופעות קשות של שחיתות ציבורית.

אהוד אולמרט: בימים אלה עומד כבוד נשיא בית-המשפט העליון לשעבר, השופט בדימוס מאיר שמגר, בראש ועדה שאת הקמתה יזמתי מייד לאחר כניסתי לתפקידי, שנועדה לגבש קוד אתי להתנהלות נבחרי הציבור בישראל.

אהוד אולמרט: אני מכיר את אלה שמדברים גבוהה גבוהה על ביעור הרע מקרבנו - -

- - -

אהוד אולמרט: - - אבל אני מאמין שוועדת-שמגר תוביל למעשים בפועל ותייצר מציאות – שאותה התחייבתי לקבל ככתבה וכלשונה ולעגנה עיגון משפטי – על מנת לייצר כללים ברורים וחד-משמעיים בכל הקשור להתנהלות הציבורית בישראל.

אהוד אולמרט: עשר שנות כהונתי כראש העיר ירושלים לימדו אותי עד כמה חשובה ומרכזית עבודתן של מערכות השלטון המקומי ועד כמה מהותי הוא תפקיד ראש העיר.

אהוד אולמרט: יש לנו הרבה רשויות מקומיות בארץ וראשי ערים יעילים, מאורגנים ומסודרים להפליא.

אהוד אולמרט: לצדם יש גם רשויות כושלות.

אהוד אולמרט: עוד לפני שנבחרתי לתפקידי התחייבתי כי נפעל לחיזוק השלטון המקומי ולהגדרה מחודשת ויציבה יותר של דפוסי הקשר בין השלטון המרכזי ובין השלטון המקומי בישראל.

אהוד אולמרט: גם בנושא זה אהיה מעורב באופן אישי ואבטיח קיומם של הידברות ותהליכי עבודה במטרה לחולל את השינויים הנדרשים.

זהבה גלאון: - - -

טלב אלסאנע: כל הדברים האלה יהיו - - -

אהוד אולמרט: גברתי היושבת-ראש, אני מבקש לסיים את דברי בהתייחסות ליום עיון שקיימתי בימים שבין כסה לעשור - -

רן כהן: אבל שכחת את שר הרווחה.

אהוד אולמרט: - - עם נציגי הציבור הציוני-הדתי במכון הישראלי לדמוקרטיה.

אהוד אולמרט: במשך יום שלם קיימנו סדרה של דיונים, שיחות והתייעצויות - -

זהבה גלאון: תגיד משהו על - - -

אהוד אולמרט: - - שעסקו בהגדרת תפקידו של הציבור הציוני-הדתי בישראל.

אני לא זוכר שהזמנת אותי.

אהוד אולמרט: היה זה יום מרתק, שבו הרגשתי עד כמה גדולה המחויבות של כל אחד ממשתתפיו למדינה שלנו.

זהבה גלאון: - - -

אהוד אולמרט: הציבור הציוני-הדתי הוא ציבור נפלא.

אהוד אולמרט: תרומתו לחברה ולעם בישראל משמעותית ביותר.

ג'מאל זחאלקה: הוא בקואליציה?

אהוד אולמרט: הציבור הזה חייב להיות מעורב במסלולים נוספים בחברה הישראלית, נוסף על הערך ההתיישבותי.

יצחק לוי: צריך לפנות מאחזים.

אהוד אולמרט: במקביל אנחנו חייבים לשמור על אופיה היהודי של מדינת ישראל, וזאת ללא כפייה, חלילה, אלא מתוך הידברות ושיתוף פעולה.

אהוד אולמרט: כבר במהלך כנס החורף ועם המשך קיומה של ההידברות עם נציגי היהדות הדתית נפעל לקבלת החלטות בתחומי הגיור ובדבר אופיה של השבת בישראל.

אהוד אולמרט: נעשה מאמץ עליון לצמצם פערים ביחסים הפנימיים עם הציבור החרדי.

אהוד אולמרט: נפעל לעגן בחוק את מעמד החינוך החרדי, על כל גווניו, כדי להבטיח את זכויותיו.

טלב אלסאנע: מה עם הציבור הערבי?

אהוד אולמרט: ממשלת ישראל מחויבת באותה מידה עצמה ליצור בסיס אחר ליחסים עם האזרחים הלא-יהודים שהם חלק בלתי נפרד מחיי המדינה.

אהוד אולמרט: שנים דיברנו על כך, לא עשינו מספיק.

- - -

דליה איציק: חבר הכנסת טיבי, פעם אחרונה שאני מעירה לך.

- - -

דליה איציק: אני לא מעירה לך יותר.

אהוד אולמרט: גברתי היושבת-ראש, הואיל וחברי הכנסת הערבים - -

יש גם רוסים שהם לא יהודים.

אהוד אולמרט: - - הצליחו, אולי לא במקרה, לא לשמוע את מה שאמרתי, אני אחזור על המשפטים הללו.

אהוד אולמרט: נעשה מאמץ עליון לצמצם פערים באותה מידה עצמה עם האזרחים הלא-יהודים שהם חלק בלתי נפרד מחיי המדינה.

אהוד אולמרט: שנים דיברנו על כך, לא עשינו מספיק.

אהוד אולמרט: הלחימה בצפון לא הבחינה בין יהודים לערבים, לדרוזים, לצ'רקסים ולבדואים.

אהוד אולמרט: אלה גם אלה היו חשופים לאותם טילים ולאותן סכנות.

אהוד אולמרט: שוויון זה לא יכול להתקיים רק בימי לחימה.

אהוד אולמרט: הוא חייב לבוא לידי ביטוי גם בחיי היום-יום, בהזדמנות לאיכות חיים, בפיתוח תשתיות, בחינוך ובתעסוקה.

אהוד אולמרט: לא נתחמק מהאחריות המוטלת עלינו בעניין זה.

ליברמן - - -

אהוד אולמרט: גברתי היושבת-ראש, חברות וחברי הכנסת, אני מבקש פעם נוספת מהבמה הרמה הזאת - -

לא יישארו - - -

דליה איציק: חבר הכנסת טיבי, אני תיכף אוציא אותך.

דליה איציק: פעם אחרונה בהחלט.

אהוד אולמרט: - - לפנות אליכם, אתם המשפיעים במידה מכרעת על תרבות השיח הציבורי ודפוסי היחסים החברתיים במדינה שלנו.

אהוד אולמרט: אני יודע כמה קל להתפתות לאווירה של נרגנות, קנטור ויריבות שאינה יודעת גבולות.

אהוד אולמרט: כל כך הרבה מונח על כף המאזניים.

אהוד אולמרט: כל כך הרבה תלוי בנו, ביכולת שלנו לגלות איפוק, כבוד הדדי, ויכוח תוך כדי סובלנות, אי-הסכמה שיודעת להציב גבולות של סבירות.

אהוד אולמרט: העם שלנו זקוק, אולי יותר מכל דבר אחר, לדוגמה שאנחנו יכולים להציב לו – כדי להרים את ראשו בגאווה, להיות גאה במדינה שלנו, בהישגיה, במורשתה המופלאה, ביכולתה להתגבר על הקשיים, המחדלים והמצוקות, שגם הם חלק מחיינו.

אהוד אולמרט: אני מתפלל שנהיה ראויים כולנו, כל אחד מאתנו, לתקווה הזאת ולאמון שאנו מבקשים.

זהבה גלאון: אבל המנהיגות כושלת.

אהוד אולמרט: גברתי היושבת-ראש, בסיום, ממש בסיום דברי, רציתי לומר בהזדמנות הזאת, שאולי לא תהיה מטבע הדברים כמוה בשבועות הקרובים, בגלל התאריך המיוחד הזה של פתיחת המושב, מלה של פרידה ממי שהודיע על כוונתו לעזוב את הכנסת, מחבר הכנסת .

אהוד אולמרט: אני רוצה לומר לבית הזה, אבל אולי לכל מדינת ישראל – אין כמוהו בבית הזה.

אהוד אולמרט: מעטים האנשים מבין אלה ששירתו כאן, ששיחקו תפקיד חשוב כל כך ומרכזי כל כך בהיסטוריה המודרנית של העם הזה, כמו האיש הזה, .

אהוד אולמרט: הוא יודע שאני חושב את הדברים האלה הרבה שנים, כי אמרתי לו את זה גם במעמדים פרטיים.

אהוד אולמרט: המעמד הזה, שבו עלה לדוכן הזה כאן, בכנסת ישראל, לפני שנים לא מעטות כבר, כדי להישבע את שבועת האמונים כשר בישראל, היה לי אחד הרגעים המרגשים בחיי, כשחשבתי מהיכן הוא בא, מה הוא סימל ומה הוא מייצג למדינת ישראל ולעם ישראל.

אהוד אולמרט: הודיע שהוא פורש מהכנסת, אולי גם מהחיים הפוליטיים.

אהוד אולמרט: הוא ממשיך להיות איש שמסמל גאווה גדולה, אומץ רב כיהודי וכלוחם חופש.

אהוד אולמרט: בשם ממשלת ישראל, במעמד הזה, לפני כל עם ישראל, אני רוצה לומר לך תודה.

אהוד אולמרט: גברתי היושבת-ראש, תודה גם לך.

דליה איציק: חבר הכנסת שרנסקי, אנחנו עוד בוודאי נמצא את הזמן להיפרד ממך פורמלית, אתה עמנו עוד כחודש.

דליה איציק: בהזדמנות הזאת שאני מזמינה את יושב-ראש האופוזיציה לבוא לתפוס את מקומו, אני רוצה להגיד לחבר הכנסת יורי שטרן, ברוכים הבאים, רפואה שלמה.

דליה איציק: עוד הרבה שנים ארוכות ובריאות.

דליה איציק: בבקשה, אדוני יושב-ראש האופוזיציה.

בנימין נתניהו: גברתי היושבת-ראש, חברי הכנסת, חברי הכנסת לדורותיהם, ובראשם חברנו , שיפה עשה ראש הממשלה שנפרד ממך.

בנימין נתניהו: גברתי, אני מניח שתאפשרי לנו להיפרד מחבר הכנסת שרנסקי באופן מיוחד ומסודר, אבל אגיד רק מלה אחת, שתי מלים, להגדיר אותך: פטריוט יהודי.

בנימין נתניהו: נתן, אתה פטריוט יהודי בכל רמ"ח איבריך, ואין ציוני כמוך.

בנימין נתניהו: אני עוד אומר דברים אחרים, אבל אני חושב שאני מדבר פה בשם הבית כולו, בשם אזרחי ישראל והעם היהודי – ולא רק בשם העם היהודי.

בנימין נתניהו: מכירים בך את התכונה הזאת ומוקירים אותה.

בנימין נתניהו: המשפחות של אהוד גולדווסר, של אלדד רגב ושל יגאל שליט, ומשפחת חבר, ובייחוד ברגע זה אחיו של רון ארד, חן ודודו, שאחיהם נשבה היום לפני 20 שנה - חן, אני זוכר שבאת אלי, בעצם באתם שניכם, עם אמא, בתיה, כשהייתי ראש הממשלה, והיתה תחינה בעיניה של בתיה.

בנימין נתניהו: היתה בעיניה לחלוחית, והיא אמרה: "אני מאמינה שאתה תחזיר את בני".

בנימין נתניהו: אני יכול להגיד לך שעשיתי הכול כדי להחזיר אותו.

בנימין נתניהו: כך עשו גם קודמי, וכך עשו גם מי שמילאו את תפקיד ראש הממשלה אחרי.

בנימין נתניהו: שובר את לבי שלא הצלחנו.

בנימין נתניהו: אני חושב מה עבר עליו בימים ובלילות, ומה עובר על אלדד, על אודי ועל גלעד.

בנימין נתניהו: כל אחד מאתנו שם את עצמו שם או רואה את עצמו, את בנו או את אחיו.

בנימין נתניהו: אני מאוד מקווה, מתפלל ומייחל שיצלח בידינו להחזיר אותו ואותם חזרה הביתה במהרה.

בנימין נתניהו: חברי הבית, לפני 70 שנה, לנוכח אפסות המעשה מול עליית הנאציזם, אמר וינסטון צ'רצ'יל משהו על השאננות האנושית אשר מופרעת מפעם לפעם בצלצול פעמוני אזעקה.

בנימין נתניהו: הנה מה שהוא אמר: "אין חדש בסיפור הזה.

בנימין נתניהו: הוא חוזר על עצמו שוב ושוב.

בנימין נתניהו: הוא שייך לקטגוריה העגומה של חוסר ניסיון, או יותר נכון של חוסר היכולת האנושית ללמוד מן הניסיון; חוסר יכולת לראות את הנולד, העדר נכונות לפעולה כשהפעולה היא פשוטה ויעילה, עצות מבולבלות עד בוא המשבר, עד שיצר הקיום מכה בעוצמה במצילתיים".

בנימין נתניהו: כל אלה, אמר צ'רצ'יל, הם מהסממנים המאפיינים את המעגלים האין-סופיים של ההיסטוריה.

בנימין נתניהו: אני שואל היום, רבותי, איפה אנחנו במעגל ההיסטורי שלנו.

בנימין נתניהו: לפני שלושה חודשים, עם פרוץ מלחמת לבנון והירי המסיבי של רקטות על הערים שלנו, קיבלנו את צלצול ההשכמה שלנו.

בנימין נתניהו: אבל האם כולם הפנימו את הלקחים, והאם ננקטו כל הפעולות הנדרשות?

בנימין נתניהו: לצערי אני חייב להשיב על כך בשלילה.

בנימין נתניהו: נכון שהיום כולם, אני חושב שבלי יוצא מן הכלל, מבינים את הדברים שחברי ואני התרענו עליהם רק לפני חצי שנה, במערכת הבחירות: שאירן היא איום ממשי על עצם קיומנו – זה הוגדר "ספין" לפני חצי שנה – שגרורותיה בצפון ובדרום, ה"חיזבאללה" ו"החמאס", מאיימות על ערינו ועל יישובינו, והאיום הזה הולך וגובר, כי הם מתחמשים ביתר שאת בנשק שמביאים דרך סוריה ובנשק שמביאים דרך סיני, כפי שהעידו רק לאחרונה ראש השב"כ יובל דיסקין וראש חטיבת המחקר באמ"ן.

בנימין נתניהו: רבותי, לצערנו גם הדברים המפורטים שהזהרנו מפניהם בעניין זה מתממשים אחד לאחד: ציר פילדלפי קרס, רצועת-עזה פרוצה, נהרות-נהרות של נשק, של חומרי נפץ, של אמצעי לחימה ושל טילים חדשים נגד מטוסים ונגד טנקים זורמים לתוך הרצועה מתוך סיני.

בנימין נתניהו: אני לא חושב שלמישהו כאן יש ספק שהנשק הזה יופנה בהמשך כלפינו.

בנימין נתניהו: ובכן, אף שהיום הציבור רואה ומבין את הסכנה, אי-אפשר לומר שמישהו מתרגם את ההבנה הזאת לשפת המעשה – להיערכות, לבלימה, להרתעה, ולפי הצורך גם להכרעה.

בנימין נתניהו: האם מיישמים את הלקחים?

בנימין נתניהו: האם עושים רפורמות בצה"ל ובמערכת הביטחון?

בנימין נתניהו: האם דואגים למקלוט האוכלוסייה, לא רק בצפון – חבר הכנסת כחלון, שאלת – ולא רק בדרום, אלא גם במרכז, להגנה על האוכלוסייה ועל מתקנים חיוניים, כי אנחנו כבר בעידן הטילים?

בנימין נתניהו: זה ברור: הטילים הם גם בסוריה וגם באירן.

בנימין נתניהו: האם משפרים את דרכי הפעולה שלנו לטילים הקרובים - נגד ה"קסאמים" שממשיכים להיות מומטרים יום-יום על שדרות ועל יישובי הנגב המערבי?

בנימין נתניהו: האם עושים משהו?

בנימין נתניהו: האם חוסמים את ציר פילדלפי?

בנימין נתניהו: ועוד כהנה וכהנה.

בנימין נתניהו: גברתי, אני מעלה את השאלות האלה לא בקנטרנות, אלא בדאגה, כי זה בנפשנו.

בנימין נתניהו: ובכן, לא מיישמים את הלקחים ברמה הלאומית, כי לא מפיקים את הלקחים ברמה הלאומית, כי הממשלה עומדת בסירובה להקים ועדת חקירה ממלכתית, ואני חייב להגיד שרוב הציבור עומד בקביעות מרשימה ודורש הקמת ועדת חקירה ממלכתית, כי הוא יודע למה; כי העם הזה רוצה לדעת את האמת, כי העם הזה רוצה – ב"העם הזה" אני מתכוון לחיילי המילואים ולחיילי הסדיר – רוצה לדעת שמפיקים לקחי אמת בכל הרמות של המערכת, ולא ברמה של הש"ג, אבל במקום תהליך של הפקת לקחים ויישומם נמצא פתרון הפלא לכל הבעיות שלנו – שינוי שיטת הממשל.

בנימין נתניהו: למה הדבר דומה?

בנימין נתניהו: למכונית שנוסעת לכיוון התהום, ובמקום לשנות את כיוון הנסיעה מציעים לנו לשנות את דגם המכונית.

בנימין נתניהו: גברתי היושבת-ראש, חברי הבית, מה שדרוש היום הוא שינוי כיוון במדינה.

בנימין נתניהו: אפשר וגם צריך לשנות את שיטת הממשל, אבל זאת הבעיה שלנו?

בנימין נתניהו: זאת היתה הבעיה?

בנימין נתניהו: זה ההסבר לכישלון של ניהול המלחמה?

בנימין נתניהו: לראש הממשלה לא היתה תמיכה מספקת מהכנסת?

בנימין נתניהו: יש מישהו כאן, בבית הזה, שלא תמך בו?

בנימין נתניהו: חברי ואני באופוזיציה נתנו תמיכה לא רק בפתיחת המלחמה, אלא במהלך המלחמה, כל הזמן, ולא רק אנחנו – העולם המערבי, ארצות-הברית, ואפילו גורמים – ואני חייב להגיד – לא מבוטלים בעולם הערבי.

בנימין נתניהו: מעולם, מעולם לא יצאה ממשלה למלחמה עם תמיכה לאומית ובין-לאומית חזקה כל כך, מתוך השיטה הקיימת, מתוך הבית הזה.

בנימין נתניהו: בצדק, דרך אגב.

בנימין נתניהו: גברתי, את אמרת את זה, וזה נכון: זו היתה מלחמת מגן מובהקת, מלחמה צודקת.

בנימין נתניהו: ובכן, הכשל בניהול המלחמה אינו בשיטת הממשל.

בנימין נתניהו: נכנסנו עם אשראי עצום, ואיך יצאנו מזה זה כבר עניין אחר.

בנימין נתניהו: דרך אגב, יש פה אנשים ששירתו בממשלות קודמות, ויש פה חברי כנסת שהיו בתקופה של ממשלות קודמות; גם ההצלחות הגדולות שלנו היו מתוך שיטת הממשל הזאת.

בנימין נתניהו: התקפת הכור בעירק – מנחם בגין, זיכרונו לברכה – מתוך הממשלה הזאת, מתוך המבנה הזה.

בנימין נתניהו: השלום עם מצרים – מתוך המבנה הזה.

בנימין נתניהו: לפני ארבע שנים עמדנו מול תהום פעורה אחרת, תהום כלכלית.

בנימין נתניהו: ראש הממשלה משבח את התוצאות הכלכליות.

בנימין נתניהו: זה לא בא מאתמול, אבל זה בא משלשום.

בנימין נתניהו: עמדנו לפני תהום כלכלית והיינו צריכים לעשות שינויים קשים מאוד.

בנימין נתניהו: לא אמרנו, טוב, אנחנו צריכים לשנות את שיטת הממשל.

בנימין נתניהו: אמרנו, אנחנו צריכים לעשות דברים מאוד נועזים, מאוד קשים, מרחיקי לכת אפילו, וחלקם מאוד-מאוד קשים – ועשינו אותם, אגב, בגיבוי מלא של ראש הממשלה דאז, אריאל שרון, ובעזרת שרים וחברי כנסת שיושבים כאן, עזרה חשובה.

בנימין נתניהו: ובכן, לא השיטה היא שקבעה את הכשל.

בנימין נתניהו: אגב, אני תומך – אני רוצה שתדעו – אני תומך בשינוי השיטה.

בנימין נתניהו: חברי בסיעה, רוב מכריע, רוצים את זה.

בנימין נתניהו: אני חושב שכל אחד מבין שאפשר וצריך לשנות.

בנימין נתניהו: אנחנו מבינים את זה.

בנימין נתניהו: אבל צריך לעשות את זה בצורה אחראית, לא בצורה שתביא להמשך הפיצול.

בנימין נתניהו: הרי למדנו משהו בפעם הקודמת, וגם ההצעה המוצעת לפנינו היום מביאה ליתר פיצול בכנסת.

בנימין נתניהו: זה דבר רע, לא טוב.

בנימין נתניהו: חווינו את זה.

בנימין נתניהו: מעבר לכך, עצם השינוי – שיטת ממשל היא לא זוג גרביים, אני נוהג לומר.

בנימין נתניהו: שיטת ממשל היא לא זוג גרביים שאתה מחליף כל יום.

בנימין נתניהו: זה שינוי שאתה צריך לדון בו בכובד ראש; זה דבר מורכב מאוד, אתה צריך לדון בו עם מיטב המוחות בארץ, ואולי גם להביא כמה מחוץ-לארץ, וכמובן, עם כל חברי הבית.

בנימין נתניהו: זאת ההצעה שלנו - לפתוח בדיונים כאלה בצורה רצינית, ולא כחלק מקוניונקטורה פוליטית; לא כתרגיל קואליציוני.

בנימין נתניהו: זה דבר רציני מדי לעשות אותו כך.

בנימין נתניהו: בכל מקרה צריך להבין משהו: אין תחליף לדרך, ואין תחליף למדיניות, למנהיגות.

בנימין נתניהו: ואם אין דרך ואין מנהיגות, שום שינוי של שיטת הממשל לא יעזור.

בנימין נתניהו: שואלים אותי מה צריך לעשות היום.

בנימין נתניהו: צריך לשנות כיוון.

בנימין נתניהו: לא התכנסות, לא התקפלות – התעצמות.

בנימין נתניהו: והתעצמות בכל המובנים, בכל התחומים, אבל בעיקר בשלושה: התעצמות ביטחונית, התעצמות כלכלית-חברתית והתעצמות ערכית.

בנימין נתניהו: ראשית, התעצמות ביטחונית – אנחנו חייבים לשקם במהרה את כושר ההרתעה ואת הכבוד הלאומי שלנו.

בנימין נתניהו: האויבים שלנו לועגים לנו בראש חוצות.

בנימין נתניהו: זה מרגיז כל אחד פה, אני מעריך, כמעט כל אחד פה, אבל זה גם מאוד מסוכן, כי הם יכולים להתפתות למתקפה חדשה.

בנימין נתניהו: יכולה להיות הידרדרות, הסלמה, בגלל הפגיעה, בגלל הכרסום בכושר ההרתעה שלנו.

בנימין נתניהו: לכן אנחנו חייבים לבנות מחדש את קיר הברזל של ההרתעה הישראלית, ויש ממה לבנות אותו, כי ראינו שחיילי הסדיר והמילואים נלחמו בגבורה רבה, גילו מנהיגות מקומית יוצאת מן הכלל, בהקרבה, וגם הצליחו.

בנימין נתניהו: ברמה המקומית הצליחו יפה.

בנימין נתניהו: ובכן, שיקום חומת המגן כך ששום אויב לא יחשוב לפגוע בנו, שהכוונות האלה יתנפצו אל מול החומה הזאת, זאת המשימה הראשונה שלנו, ובראש ובראשונה לדכא את הכוונות של אירן כלפינו.

בנימין נתניהו: חברי הבית, אני רוצה לומר שאירן היא לא גורם כול יכול.

בנימין נתניהו: יש לה בעיות כלכליות קשות, יש בה שסעים ובקיעים, יש לה הרבה בעיות.

בנימין נתניהו: אנחנו מדברים כאן על בעיות כלכליות וחברתיות – לאירן יש הרבה כאלה.

בנימין נתניהו: סנקציות אפקטיביות, גם של חלק מהקהילה הבין-לאומית, יכולות להשפיע.

בנימין נתניהו: יש גם דברים אחרים, שאין טעם להרחיב את הדיבור עליהם כאן.

בנימין נתניהו: אני חושב שדבר אחד צריך להגיד: ראוי שיצא קול שיגיד לעם באירן: המנהיגות המטורפת שלכם מסכנת אתכם כשם שהמנהיגות המטורפת של היטלר הביאה לחורבן ולהרס של גרמניה.

בנימין נתניהו: צריך להגיד להם את זה, כי הם לא שומעים את זה.

קריאה: רק לך יאמינו.

בנימין נתניהו: צריך להיות מאמץ בין-לאומי.

בנימין נתניהו: כל הדברים האלה צריכים להיות במאמץ בין-לאומי גדול, אבל חשוב לדעת שמול האיום האירני – אני חוזר ואומר דבר שאמרתי כאן בתחילת כהונת הכנסת הזאת – מול האיום האירני אין אופוזיציה ואין קואליציה; יש רק איחוד כוחות של עם חפץ חיים.

בנימין נתניהו: אני רוצה לומר לכם, הדבר הזה בוער בעצמותי.

בנימין נתניהו: זה לא דבר שאני אומר כלאחר יד מעל הבמה הזאת.

בנימין נתניהו: לפני עשר שנים, זמן קצר לאחר שנבחרתי לכהונת ראש הממשלה, אמרתי לפני שני בתי הקונגרס: המשטר המסוכן ביותר בעולם הוא אירן.

בנימין נתניהו: אם משטר זה ישיג נשק גרעיני, הדבר יכול להוביל לתוצאות הרסניות, לא רק לישראל ולמזרח התיכון, אלא לאנושות כולה.

בנימין נתניהו: הקהילה הבין-לאומית חייבת לבודד משטרים מסוג זה ולמנוע מהם השגת נשק אטומי.

בנימין נתניהו: למדיניות ההרתעה חייבת להצטרף עכשיו מדיניות של מניעה מיידית ויעילה.

בנימין נתניהו: זאת לא ססמה, זאת לא הפרזה, מדובר בחיינו ובחיי ילדינו.

בנימין נתניהו: עברו עשר שנים, ולצערנו הסכנה הזאת הופכת ממשית מיום ליום.

בנימין נתניהו: קיבלנו עכשיו תזכורת, שדרום-קוריאה, שותפתה של אירן בדברים רבים - -

רוני בר-און: צפון-קוריאה.

בנימין נתניהו: צפון-קוריאה, סליחה.

בנימין נתניהו: - - פוצצה מתקן אטומי.

בנימין נתניהו: מעל הבמה הזאת אני קורא לכל המדינות החופשיות לפעול יחד נגד האיום של התחמשות משטרים קיצוניים בנשק גרעיני, ובראשן אירן.

בנימין נתניהו: אני רוצה לומר לך שוב, ראש הממשלה, אנחנו איננו זקוקים לשררה.

בנימין נתניהו: נעזור לך ולממשלה ככל שנוכל מול האיום האירני, כדי להבטיח את עתידנו, את עתיד כולנו.

בנימין נתניהו: ובכן, זאת המשימה הראשונה: ביצור העוצמה הביטחונית שלנו.

בנימין נתניהו: המשימה השנייה היא ביצור העוצמה הכלכלית-החברתית, וכאן ההתחלה היא טובה, כי פה המכונית נסעה – כוונה – בכיוון הנכון.

בנימין נתניהו: היא עמדה במלחמה, כל העולם השתאה מעוצמתו של המשק הישראלי, גם במלחמה.

בנימין נתניהו: היא נסעה בכיוון הנכון.

בנימין נתניהו: צריך להבטיח שהיא תמשיך לנסוע בכיוון הנכון – צריך להתמיד בזה.

בנימין נתניהו: לא להקפיא; להתמיד.

בנימין נתניהו: לא להקפיא הורדת מסים.

בנימין נתניהו: להמשיך בהורדת מסים.

בנימין נתניהו: נקבל יותר מסים – אנחנו צריכים צמיחה.

בנימין נתניהו: המפתח הוא להמשיך את הצמיחה, לא לעצור ב-4% או ב-5%, אלא להמשיך את תנופת הצמיחה.

בנימין נתניהו: עוד.

בנימין נתניהו: זה אומר להמשיך רפורמות שנעצרו: רפורמות במינהל מקרקעי ישראל, רפורמות בוועדות התכנון והבנייה, רפורמות בחברת החשמל, רפורמות במשק המים, רפורמות בשלטון המקומי – רפורמות, רפורמות, רפורמות.

בנימין נתניהו: להמשיך.

בנימין נתניהו: זה מה שמביא את יתרת הצמיחה, ויתרת הצמיחה נותנת לנו עוד ועוד תקציבים לביטחון ולחברה.

בנימין נתניהו: והתקציבים האלה – חלקם כבר הכנו עוד כשהייתי באוצר – הם תוספות למעונות יום, תוספות לקשישים, תוספות לסל התרופות.

בנימין נתניהו: עשינו דבר נוסף – אני לא מבין, כיוון שהכסף ישנו – אחד המפעלים הנפלאים שעשינו הוא אותו מפעל הזנה שהופסק היום, מפעל ההזנה שהוקם עם ראש הממשלה דאז, אריאל שרון, ועם שרת החינוך לימור לבנת, בעזרת האוצר בראשותי: 150,000 ילדים שמקבלים ארוחה חמה, 150,000 ילדים שמקבלים יום חינוך ארוך; זה גם עוזר לאמהות – או להורים – לצאת לעבודה.

בנימין נתניהו: למה זה נפסק?

חיים אורון: כי לא מימנתם אותו.

בנימין נתניהו: לא מימנו?

אברהם הירשזון: מי אמר שלא עושים רפורמות?

בנימין נתניהו: צריך להמשיך, ולא להפסיק.

בנימין נתניהו: להמשיך ולא להפסיק.

בנימין נתניהו: מדיניות כלכלית חברתית שנמשכת.

אברהם הירשזון: מי אמר שאין מפעל הזנה?

לימור לבנת: שר האוצר, אין היום מפעל הזנה.

לימור לבנת: זה לא יעזור.

לימור לבנת: אל תתווכח, כי אין.

מי פירק את פרויקט שיקום השכונות במדינת ישראל?

שייתן ניתוח מלא של מה שהוא עשה.

לימור לבנת: שר האוצר, אין היום מפעל הזנה.

מיכאל מלכיאור: 770,000 ילדים מתחת לקו העוני.

דליה איציק: חברי הכנסת, שמענו.

דליה איציק: תודה רבה.

דליה איציק: אני מבקשת לאפשר ליושב-ראש האופוזיציה להמשיך.

דליה איציק: חבר הכנסת הלפרט, שמענו.

יושב-ראש האופוזיציה לא שמע.

אני רוצה שהוא ישמע, שייתן תשובה לילדים הרעבים - - -

רוני בר-און: חוק פנסיה חובה – 1,000 דולר בחודש פנסיה חובה.

גלעד ארדן: זאת הפעם הראשונה ששרים קוראים קריאות ביניים.

לימור לבנת: חשוב שראש הממשלה ושר האוצר ידעו: היום התחילה שנת הלימודים, אחרי שלמעשה חזרו מהחופשה.

לימור לבנת: היום ל-150,000 תלמידים אין מפעל הזנה.

דליה איציק: תודה, גברתי.

ומה קורה עם פרויקט שיקום השכונות?

דליה איציק: חבר הכנסת , ברגע זה מסתיימות הערות הביניים.

דליה איציק: תודה.

דליה איציק: בבקשה, אדוני, יושב-ראש האופוזיציה.

גלעד ארדן: יורם, לא הקשבת אתמול לעמיר פרץ?

אני מקשיב לו תמיד.

דליה איציק: חבר הכנסת ארדן, אתה מציע להפריע ליושב-ראש המפלגה שלך?

דליה איציק: חבר הכנסת , זאת הפעם האחרונה שאני מעירה לך.

דליה איציק: תודה.

בנימין נתניהו: ההתעצמות השלישית היא התעצמות ערכית.

בנימין נתניהו: אני כולל בזה בראש ובראשונה את חיזוק הליבה של החינוך לערכים ולמושגים שצריכים לחבר בין כולנו.

בנימין נתניהו: זה אומר שהציבור החילוני חייב לקבל חינוך מועשר – דבר שהתחילו בו – במורשת ישראל, והציבור החרדי והדתי צריך ללמוד, כמובן, את המקצועות הריאליים, שמאפשרים להתמודד היום בעולם המודרני.

בנימין נתניהו: זה אומר שקיפות בכל הקשור לנכסי המדינה, רישום הנכסים, שהתחלנו בו, וחובת המכרוז בחוק – ושקיפות מוחלטת.

בנימין נתניהו: הרפורמות האלה חייבות להימשך.

בנימין נתניהו: אבל מעבר לדברים הטכניים, זה עניין של הקרנה.

בנימין נתניהו: הקרנה, כי השחיתות היא סרטן שפועל בחושך, בעלטה.

בנימין נתניהו: צריך להטיל עליו את אור השמש, את אור הפנס, אבל מעל הכול, צריך להקרין משהו: שמשיגים דברים במאמץ – בכשרון, ולא בקשרים; ביוזמה, ולא בקומבינה.

בנימין נתניהו: אנחנו, בליכוד, התחלנו את הניקוי הזה בחצר הפנימית שלנו.

בנימין נתניהו: מי שיש לו עבר פלילי לא יכול להיבחר בליכוד, וגם לא יכול לבחור.

בנימין נתניהו: אני גאה על כך שחברי התנועה שלי פתחו את השערים, והיום לא 3,000 איש יבחרו, אלא 100,000 איש, ואם בהמשך יהיו יותר – הרבה יותר – אנשים, הם שיבחרו את נציגי הליכוד לכנסת.

בנימין נתניהו: זאת מפלגה פתוחה, נקייה, שקופה – דמוקרטית.

בנימין נתניהו: חברי ואני מחויבים להוביל את השינויים הללו במדינה.

בנימין נתניהו: אנחנו מובילים אלטרנטיבה להנהגת המדינה בכיוון אחר, ונגבש חלופות מפורטות בכל תחומי החיים המרכזיים שלנו.

בנימין נתניהו: כן נצרף כוחות חדשים ורעננים וכוחות מנוסים.

בנימין נתניהו: אני שמח שרבים בעם מבינים היום שהדרך שלנו הוכחה כדרך נכונה, דרך שפויה, דרך אחראית, דרך שמחוברת למציאות חיינו ומתאימה למציאות חיינו, שיכולה להגן עלינו, דרך שניחנה בראיית הנולד.

בנימין נתניהו: אני משוכנע שהעם שלנו מסוגל לפרוץ את המעגליות של ההיסטוריה, של פרקי השאננות והתרדמת, של יקיצה מתוך כישלון וקריסה.

בנימין נתניהו: העם היהודי עשה זאת בעצם הקמת מדינת ישראל.

בנימין נתניהו: העם בישראל, לאחר הקמת המדינה, עשה זאת פעם אחר פעם בהדיפת אויבינו, בעשיית שלום עם שכנינו, ואנחנו עשינו זאת כשיצאנו מהתהום הכלכלי והרמנו את המשק הזה, והוא מזנק קדימה, הוא מזנק מעלה מעלה.

בנימין נתניהו: אני מאמין שיבוא יום שבו שנקבל את אמון הציבור למדיניות ההתעצמות שלנו ולשינוי כיוון המדינה.

בנימין נתניהו: וביום הזה, גברתי, נשנס מותניים ונעשה את העבודה.

דליה איציק: תודה לך, אדוני.

דליה איציק: התנהלותה בתחום המדיני, החברתי והכלכלי

דליה איציק: חברי חברי הכנסת, לפני שנעבור לשמיעת ההנמקות וההצעות אני רוצה להזכיר לכם שעל-פי סעיף 34א(ד) לתקנון הכנסת, הדיון על הודעת ראש הממשלה ועל הצעות האי-אמון יהיה משולב.

דליה איציק: לכן אנחנו עוברים לסדר-היום, שתי הצעות אי-אמון, האחת מטעם סיעת מרצ-יחד והשנייה מטעם חד"ש-תע"ל.

דליה איציק: חבר הכנסת יוסי ביילין יהיה ראשון הדוברים.

דליה איציק: יחליף אותי סגני, חבר הכנסת .

חבר הכנסת ביילין, תמתין רגע בבקשה.

חברי הכנסת, הדיון נמשך.

אדוני, השר כבל, בבקשה.

יוסי ביילין: אדוני היושב-ראש, כנסת נכבדה, חצי שנה לאחר שהושבעה הממשלה והגישה את קווי היסוד שלה היא מותשת, מתוסכלת, נקייה מחזון, נטולת אג'נדה, מסוכסכת עם עצמה וכושלת.

יוסי ביילין: היתה כאן הבטחה לקבוע גבול מתוך צמצום שטחי ההתיישבות הישראלית ביהודה ושומרון, אבל לא נפתח שום משא-ומתן.

יוסי ביילין: ההתכנסות הונחה בצד.

יוסי ביילין: לסוריה הודיעו שלא נרד מרמת-הגולן לנצח, ואני שומע כאן את ראש הממשלה מדבר על משא-ומתן עם נשיא סוריה בתנאים כאלה או אחרים.

יוסי ביילין: איזה משא-ומתן בדיוק הוא יקיים אתו כאשר הוא מודיע לו מראש שרמת-הגולן אינה חלק ממשא-ומתן?

יוסי ביילין: ויש לה נטייה חדשה, לחפש בעלי-ברית: אותם בעלי-ברית שמאיימים לתקוף את אסואן ואת טהרן.

יוסי ביילין: היתה כאן הבטחה לצמצם את תקציב הביטחון, אבל הוא מוגדל, ומצמצמים למענו שירותים חברתיים.

יוסי ביילין: היתה כאן הבטחה לקיים מאבק בלתי מתפשר בעוני ובאבטלה, ויש הגדלה של מספר העניים כל יום וצמצום של מספר הזכאים לדמי אבטלה, כאילו אם נאמר שאנשים עד גיל 28 לא יהיו זכאים לדמי אבטלה, האבטלה תקטן.

יוסי ביילין: היתה ביקורת גדולה על נתניהו ועל התקציבים שלו, ומה שמוגש הוא תקציב נוסח נתניהו.

יוסי ביילין: מלחמת לבנון השנייה הוכיחה עד כמה גדול הפער בין העשירונים השונים וכמה מסוכן להיות עני בזמן מלחמה.

יוסי ביילין: נדמה לי שמי שמסתכל על המדיניות של ממשלת אולמרט, על התקציב שהיא מעצבת, ונזכר בימי המלחמה, לא יכול להרים את ידו למען מדיניות כזאת.

יוסי ביילין: כי אין שום ספק – אבל שום ספק – שדוח העוני הבא יראה מספר גדול יותר של עניים.

יוסי ביילין: שכר המינימום היה ספינת הדגל – לפחות של מפלגת העבודה.

יוסי ביילין: היום הוא מרוט ומעוכב ונדחה ומצומצם.

יוסי ביילין: מפלגת העבודה הסכימה מראש לכך שהחלום הזה, על 1,000 דולר, יידחה לשלב של ועדה שתחליט אם כן או לא, אבל גם דרך הביניים – על חלק מהסכום הזה – הפכה להיות מאוד-מאוד מפושרת, כך שמי שמדבר היום על שכר מינימום רציני מדבר על בדיחה.

יוסי ביילין: הממשלה הבטיחה בקווי היסוד שלה שלא תשלים עם שום גילוי של גזענות במדינה, והיא מחפשת בעלי-ברית שמשגרים את ערביי ישראל למדינה אחרת.

יוסי ביילין: היא הבטיחה טיפול בלי דיחוי במנועי חיתון – ממש כך כתוב בקווי היסוד – והבטיחה מאבק נחרץ בשחיתות, ובינתיים רק מעט מחברי הקואליציה אינם מבלים את זמנם בחקירות.

יוסי ביילין: שום ממשלה – אבל שום ממשלה – מאז קום המדינה לא הצליחה לאבד בתוך זמן קצר כל כך את אמונו של הציבור; זה ממש שיא גינס.

יוסי ביילין: ושום הסברים לא יועילו.

יוסי ביילין: כגודל הציפיות גודל האכזבה.

יוסי ביילין: ראש ממשלה שהתגלה לו הסוד הדמוגרפי אחרי הרבה שנים של שלמות הארץ, שהיה מנביאי הנסיגה מעזה, שהודיע שהוא מוכן לצאת מ-90% מהגדה המערבית בלא תמורה, וסוף-סוף שר ביטחון שמבין שביטחון אינו רק קו ייצור אין-סופי של טנקי "מרכבה" אלא גם סולידריות חברתית ותחושת שייכות, צמצום פערים, השכלה וחינוך, וחשבנו – קורה כאן משהו.

יוסי ביילין: באמת אולי קורה כאן משהו אחר.

יוסי ביילין: ומה שקרה הוא שאחרי חצי שנה איש הליכוד לשעבר חזר מהר מאוד לאלמנט שלו, ומזכיר ההסתדרות לשעבר מתכרבל במדי שר הביטחון ומבקש להוכיח למי שהוא קורא גנרלים ואדמירלים, שהוא יכול ללחום על תקציב הביטחון לא פחות טוב משר גנרל.

יוסי ביילין: אני לא חושב, בניגוד לכמה משרי הממשלה שאמרו זאת בממשלה וגם בפומבי, שישראל הובסה במלחמה הזאת.

יוסי ביילין: היא לא ניצחה, אבל חברי הממשלה וראשיה הפכו קורבנות של הלם קרב.

יוסי ביילין: לא הכריזו על מלחמה, לא הפעילו את מערך החירום, לא ידעו מה לעשות בעורף, נגררו למהלכים צבאיים שלא תכננו, דיברו בשם שלושה חטופים שלא הוחזרו, והמלחמה הפכה לתירוץ, תירוץ שמסביר את הוויתור על כל התוכניות הגדולות האלה בתחום החברתי, בתחום המדיני, בתחום זכויות האדם ובתחום חופש הפרט.

יוסי ביילין: גם הבריחה השקופה כל כך מוועדת חקירה ממלכתית והקמת ועדת מחמד מוכיחה כי מדובר בשיבוש אמיתי בשיקול הדעת.

יוסי ביילין: שהרי ממה נפשך?

יוסי ביילין: אם באמת אין צורך בחקירה, הצבא חוקר את עצמו וכל השאר ברור – אני יכול להבין את זה.

יוסי ביילין: אני לא אסכים עם זה, זאת טעות נוראה בעיני, אבל אני יכול להבין ממשלה שאומרת, בעיקר כשמדובר בה עצמה, שאין מקום ואין צורך בחקירה.

יוסי ביילין: אבל אם הממשלה הזאת עצמה מגיעה אחרי הרבה הרהורים ושינויים ומכשלות ומוקשים להחלטה שיש צורך בחקירה, ואפילו מחליפה את ראש הוועדה שהיא מקימה, את ראש ועדת הבדיקה שלה, בשופט שיכול לקבל סמכויות לוועדה הזאת, של חקירה וחיסיון לנחקרים ולמעידים וכו', למה - - -

חבר הכנסת ביילין, סליחה, נמצאים כאן אתנו שני שרים באולם, השר גדעון עזרא והשר , אבל ליד שולחן הממשלה אין שר.

הציבור שרואה את השידור, יכול להסיק שאין שר.

אני מציע שיהיה שר ליד שולחן הממשלה.

חיים אורון: אני מציע שנעשה פטנט כזה, שלאן שהשר הולך יהיה ספוט, כך שידעו שיש שר.

ההצעה שלי היתה קונסטרוקטיבית, חבר הכנסת אורון.

בבקשה, חבר הכנסת ביילין.

יוסי ביילין: אני מוכרח לומר, שקשה מאוד להבין, אחרי שהממשלה הגיעה לנקודה שהיא הגיעה אליה, איך היא מתעקשת לא להקים ועדת חקירה, כשהיא יודעת שבסוף היא תקום.

יוסי ביילין: דרך ועדת הביקורת, דרך משהו אחר, בסוף זה יקום.

יוסי ביילין: אני אומר דווקא עכשיו, כשהסקרים מפנים עורף, כשנראה, לכאורה לפחות – נדמה לי שלא רק לכאורה – שהתוצאות של הבחירות האחרונות לא יחזרו על עצמן, הן היו איזה רגע מסוים בהיסטוריה, שלא יוכל לחזור על עצמו, זה הרגע שבו אין מה להפסיד.

יוסי ביילין: זה הרגע שבו הסיכוי לעשות שינוי הוא לא קטן.

יוסי ביילין: זה הזמן להסיר התנחלויות בלתי מורשות.

יוסי ביילין: זה הזמן להודיע שממשלת ישראל מוכנה לדבר עם כל מנהיג ערבי שמוכן לדבר אתנו בלי שום תנאים מוקדמים בפומבי, בחשאי, בכל מקום, בכל שעה, כמו שאמרנו תמיד.

יוסי ביילין: זה הזמן להבטיח את שירותי הרווחה, את עדכון הקצבאות, אם על חשבון הרפורמה במס, שניתן לדחות אותה, ואם על חשבון הידוק תקציב הביטחון, שניתן לקצץ בו למרות הכול.

יוסי ביילין: זה הזמן לדבר עם מחמוד עבאס על הסדר מדיני, בידיעה מראש שכל הסכם יובא למשאל עם.

יוסי ביילין: זה הזמן להציע כינוס של ועידה בין-לאומית נוסח מדריד 2.

יוסי ביילין: זה הזמן לעשות מעשה שיאפשר לישראלים להתחתן עם מי שהם רוצים בכל דרך שבה הם רוצים.

יוסי ביילין: זה הזמן לממש את מסקנות ועדת-אור ולטפל ברצינות בפצע הפתוח הזה שבין יהודים לערבים.

יוסי ביילין: אבל לא, הממשלה קיבלה החלטה שאין אג'נדה, וגם לא צריך אג'נדה.

יוסי ביילין: היא נבחרה לצורכי תחזוקה, בשביל זה בחרו אותה.

יוסי ביילין: אני מודה שבשלב מסוים היו חברים במחנה השלום שאמרו לנו: אל תיתנו להפיל את ממשלת אולמרט-פרץ, שהרי אם היא תיפול עלולה לקום ממשלת ימין.

יוסי ביילין: אני יושב לי כאן ושומע את דברי ראש הממשלה ואני שומע את דברי ראש האופוזיציה, וכמו שהיה פעם בעיתון "במחנה" "מצא את ההבדלים", אני מנסה למצוא את ההבדלים, מה הוא ההבדל הגדול בחזון.

יוסי ביילין: אני אומר לכם, שממשלת אולמרט היא ממשלת הליכוד.

תמיד אנשי השלום היו נאיבים.

יוסי ביילין: כן, תודה בכך שזה היופי שבהם.

אני לא אמרתי - - -

יוסי ביילין: זאת ממשלת ימין מדיני וימין חברתי, ממשלה שנותנת יד להחמרת המצב בשטחים, שעוסקת בבנייה בלתי פוסקת בשטחים, שלא מעלה בדעתה לטפל בחוקי האישות.

יוסי ביילין: אני אומר, לפחות נתניהו אף פעם לא אמר שלנצח לא יוותר על רמת-הגולן, הוא אפילו כמעט ויתר עליה.

יוסי ביילין: אני לא מבין.

ראש הממשלה לא אמר את זה בדיוק כך.

הוא אמר שאם הוא יהיה ראש ממשלה, אז לנצח.

הוא הביא בחשבון את האפשרות שהוא לנצח יהיה ראש ממשלה, כי אחרת אי-אפשר לסגור את המשוואה הזאת.

יוסי ביילין: אני מודה שיש קושי מתמטי, ואני הומניסט דווקא, אבל אני מקבל את התיקון של היושב-ראש.

אצלנו יש הבחנה בין תקופת הכהונה לבין הממד של הנצחיות.

חיים אורון: עד שרון לאודר ילך לבקר - - -

למה לדבר על דבר שבסופו של דבר לא הצליח?

הרי הוא לא הצליח מסיבה מסוימת.

חיים אורון: יצליח פעם נוספת.

אתה אופטימיסט, חבר הכנסת אורון.

חיים אורון: תשאל את רובי.

תאמין לי שאני מכיר את הפרטים.

כיושב-ראש אני לא יכול להגיד לך מה הם כל הפרטים שאני מכיר, אבל אחר כך.

יוסי ביילין: יהיו הפרטים אשר יהיו, ראשי הממשלה בעבר, גם האמיצים המובהקים, לא אמרו אפילו מטעמי דיפלומטיה מין משפט כזה, כי איזה ערך יש לקריאה של ראש הממשלה הערב למשא-ומתן עם סוריה כשהוא אומר מראש שהוא לא יוותר על רמת-הגולן?

יוסי ביילין: האם יש לזה ערך?

יוסי ביילין: האם מישהו ישמע אותו?

יוסי ביילין: זה בדיוק כמו שישמעו את הקריאה של ראש האופוזיציה כשהוא קורא לעולם להיאבק באירן.

יוסי ביילין: זה אותו דבר, זו אותה רמה של רצינות.

יוסי ביילין: אני אומר: לנו באמת אין אמון בממשלה הזאת, באמת אין לנו אמון.

יוסי ביילין: אני מודה שלפני חצי שנה ישבתי כאן על ספסלי האופוזיציה ואמרתי: הלוואי שתצליחו, הלוואי שההבטחות שלכם, שקווי היסוד שלכם, שלחלק מהם יכולתי להסכים, הלוואי שהם יתממשו.

יוסי ביילין: אני אומר שהיום נגמרה לכם האג'נדה לפני שהחלה, ואין ממשלה בלי אג'נדה, ולכן עליכם ללכת.

תודה ליושב-ראש מרצ, לחבר הכנסת יוסי ביילין.

לפני הדובר הבא שיציג את הצעת האי-אמון של סיעת חד"ש - הודעה למזכיר הכנסת.

ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – לדיון מוקדם:

הצעת חוק לתיקון פקודת העיריות (שיעור ארנונה לעסק שלא נעשה בו שימוש), התשס"ז-2006, מאת חבר הכנסת וקבוצת חברי הכנסת; הצעת חוק הירושה (תיקון - תיעוד חזותי וביטול מעמד נוטריון כרשות), התשס"ז-2006, מאת חבר הכנסת ; הצעת חוק לתיקון פקודת המסים (גבייה) (המצאת דרישה לתשלום דוחות חנייה), התשס"ז-2006, מאת חבר הכנסת ניסן סלומינסקי; הצעת חוק מס ערך מוסף (תיקון - מס בשיעור אפס על מוצרי מזון ותחבורה ציבורית), התשס"ז-2006, מאת חבר הכנסת ; הצעת חוק-יסוד: מקרקעי ישראל (תיקון - ביטול הזיקה לקרן הקיימת לישראל), מאת חבר הכנסת ; הצעת חוק חובת המכרזים (תיקון - חובת שיתוף עסקים קטנים ובינוניים במכרזים ציבוריים), התשס"ז-2006, מאת חבר הכנסת סטס מיסז'ניקוב וקבוצת חברי הכנסת; הצעת חוק הממשלה (תיקון - מזכיר מודיעין), התשס"ז-2006, מאת חבר הכנסת יובל שטייניץ; הצעת חוק העברת ניירות ערך לנאמנות על-ידי נושא משרה ציבורית, התשס"ז-2006, מאת חבר הכנסת סילבן שלום; הצעת חוק לפיזור הכנסת השבע-עשרה, התשס"ז-2006, מאת חבר הכנסת אורי אריאל; הצעת חוק אימוץ ילדים (תיקון - הליכי ערעור על הכרזת ילד כבר-אימוץ), התשס"ז-2006, מאת חבר הכנסת ; הצעת חוק ההוצאה לפועל (תיקון - איסור לעקל כספי סיוע בשכר דירה), התשס"ז-2006, מאת חברת הכנסת ; הצעת חוק המדיניות הכלכלית לשנת הכספים 2004 (תיקוני חקיקה) (תיקון – ביטול תוכנית ויסקונסין), התשס"ז-2006, מאת חבר הכנסת ג'מאל זחאלקה וקבוצת חברי הכנסת; הצעת חוק לפיזור הכנסת השבע-עשרה, התשס"ז-2006, מאת חבר הכנסת סילבן שלום; הצעת חוק המתווכים במקרקעין (תיקון - הצגת מחיר במטבע ישראלי), התשס"ז-2006, מאת חבר הכנסת ; הצעת חוק-יסוד: משק המדינה (תיקון - תקציב המדינה), מאת חברת הכנסת ; הצעת חוק-יסוד: משק המדינה (תיקון - דיוני התקציב, חקיקה פרטית וחוק ההסדרים), מאת חבר הכנסת יוסי ביילין וקבוצת חברי הכנסת; הצעת חוק סדר הדין הפלילי (סמכויות אכיפה - מעצרים) (מעצר בגין עבירה של החזקת סכין שלא כדין), התשס"ז-2006, מאת חבר הכנסת יצחק אהרונוביץ;

הצעת חוק לתיקון פקודת הסמים המסוכנים (עונש מזערי בעבירות ייצוא, ייבוא, מסחר והספקה), התשס"ז-2006, מאת חבר הכנסת יצחק אהרונוביץ; הצעת חוק בתי-המשפט (תיקון - גיל יציאה לקצבה), התשס"ז-2006, מאת חברי הכנסת קולט אביטל ומיכאל מלכיאור; הצעת חוק בתי-הדין הדרוזיים, התשס"ז-2006, מאת חבר הכנסת ; הצעת חוק נציבות זכויות אדם, התשס"ז-2006, מאת חבר הכנסת חיים אורון וקבוצת חברי הכנסת; הצעת חוק שירות המדינה (משמעת) (תיקון - חובת השעיית עובד שהוגש נגדו כתב אישום על התעללות או תקיפת חסר-ישע), התשס"ז-2006, מאת חברי הכנסת רן כהן ו וקבוצת חברי הכנסת; הצעת חוק ההוצאה לפועל (תיקון - הגנת בית המגורים), התשס"ז-2006, מאת חבר הכנסת יצחק אהרונוביץ וקבוצת חברי הכנסת; הצעת חוק העונשין (תיקון - פגיעה במתקנים), התשס"ז-2006, מאת חבר הכנסת ; הצעת חוק בודקי פוליגרף (רישוי ופיקוח), התשס"ז-2006, מאת חבר הכנסת ; הצעת חוק אימוץ ילדים (תיקון - חלוקת סמכויות בין פקידי סעד), התשס"ז-2006, מאת חבר הכנסת ; הצעת חוק-יסוד: הזכות לדיור, מאת חבר הכנסת טלב אלסאנע וקבוצת חברי הכנסת; הצעת חוק החברות הממשלתיות (תיקון - ייצוג הולם), התשס"ז-2006, מאת חברת הכנסת וקבוצת חברי הכנסת; הצעת חוק-יסוד: נשיא המדינה (תיקון - ביטול החוק), מאת חברת הכנסת ; הצעת חוק שירות המדינה (מינויים) (תיקון - ועדה למינוי מנהלים כלליים), התשס"ז-2006, מאת חבר הכנסת ; הצעת חוק סדר הדין הפלילי (סמכויות אכיפה - מעצרים) (תיקון - שחרור עציר המוחזק בתנאים שאינם הולמים), התשס"ז-2006, מאת חברי הכנסת טלב אלסאנע וקבוצת חברי הכנסת; הצעת חוק שינוי שיטת הממשל (תיקוני חקיקה), התשס"ז-2006, מאת חברי הכנסת מנחם בן-ששון, עמירה דותן, זאב אלקין ואביגדור יצחקי.

הצעת חוק הממשלה (הפרדת רשויות ומשטר נשיאותי) – נוסח מתוקן - פ/1072 - של חבר הכנסת אביגדור ליברמן וקבוצת חברי כנסת.

לקריאה ראשונה, מטעם הממשלה: הצעת חוק שירות ביטחון (הוראת שעה) (תיקון מס' 10), התשס"ז-2006; הצעת חוק רישום ציוד וגיוסו לצבא-הגנה לישראל (תיקון מס' 4), התשס"ז-2006; הצעת חוק העונשין (תיקון מס' 93) (ביטול תקופת התיישנות מקוצרת להגשת כתב אישום בעבירת פרסום תועבה בקשר לקטין), התשס"ז-2006.

לקריאה שנייה ולקריאה שלישית: הצעת חוק איסור סחר בבני-אדם (תיקוני חקיקה), התשס"ז-2006, שהחזירה ועדת החוקה, חוק ומשפט.

החלטת ועדת האתיקה מיום כ"ה באלול התשס"ו, 18 בספטמבר 2006, להטיל על חבר הכנסת ג'מאל זחאלקה הרחקה מישיבות מליאת הכנסת למשך שלושה ימים ועל חבר הכנסת אברהים צרצור הרחקה של יום אחד מישיבות הכנסת.

דוח מסכם של משלחת הכנסת לוועדה המדינית ביטחונית EMPA של ה-EUROMED, שהתקיימה בבריסל, בראשות סגן יושבת-ראש הכנסת, חבר הכנסת .

תודה רבה.

תודה רבה למזכיר.

יעלה ויבוא מטעם סיעת חד"ש חבר הכנסת , שיציג את הצעת אי-אמון מטעם סיעת חד"ש.

תודה רבה, אדוני היושב-ראש.

אני לא אומר אדוני השר, או שאומר אדוני השר?

כן.

אדוני השר, חברי חברי הכנסת - - -

זה שר מאוד אקטיבי, אבל אני מנצל את ההזדמנות הזאת כדי להזכיר דבר שאני בדרך כלל מזכיר.

אין לממשלת ישראל שר רווחה, ויש הסכמה בכנסת שיש בממשלה שר שראוי להיות שר הרווחה, השר .

בבקשה.

אדוני היושב-ראש, אני מפנה את תשומת לבך, כחבר הנשיאות, לכך שיש לפניכם הצעה שיזמתי יחד עם חבר הכנסת רן כהן, שנמצא כאן, בחתימת 40 מחברי הכנסת, לקיים דיון בהשתתפות ראש הממשלה, לפי תקנון הכנסת, בנושא אי-מינוי שר הרווחה.

אם יש דבר כזה, חובה לקיים את הדיון הזה, לפי התקנון, בתוך חודש מהיום שההצעה הוגשה, והפגרה כמובן קוטעת את - - -

רן כהן: זה אומנם יתקיים בשבוע הבא.

נקבע לשבוע הבא?

דיון בהשתתפות ראש הממשלה.

נכון, דיון בהשתתפות ראש הממשלה.

אז אולי אם יהיה דיון יהיה גם שר רווחה.

נראה; או שלפחות תהיה מדיניות רווחה.

או שנציע חקיקה - חוק לחיוב מינוי שר הרווחה.

אנחנו נשתמש בכל האמצעים, ובסוף משהו יצליח.

בבקשה.

לפחות, מדיניות רווחה אני מקווה שתהיה.

רבותי חברי הכנסת, מעולם לא היתה בישראל ממשלה שאיבדה את האמון ואת ההצדקה לקיומה בזמן קצר כל כך.

לפני חודשים ספורים זכו מפלגות הקואליציה ברוב בבחירות.

האם אתם זוכרים מה הבטיחו לנו?

הבטיחו לנו תקווה, התקדמות מדינית, פירוק התנחלויות; הבטיחו לנו סדר-יום חברתי, טיפול בקשישים, במובטלים, בילדים, צמצום פערים, חיזוק הבריאות והרווחה, שוויון למיעוט הערבי.

האם אתם זוכרים את נאומי הבחירות של אולמרט ושל פרץ?

האם אתם זוכרים את הבטחות הבחירות של הגמלאים ושל ש"ס?

מעולם לא היתה ממשלה שאיבדה בזמן קצר כל כך את הדרך.

סדר-היום החברתי מת.

הוא נהרג, ומקום קבורתו ידוע – בלבנון.

הוא אחד מקורבנותיה של מלחמה מיותרת ונוראה; מלחמה שאנחנו התנגדנו לה מהיום הראשון.

ביום הראשון של המלחמה אמרתי כאן, מעל הדוכן הזה: המלחמה הזאת לא תביא יותר ביטחון, אלא פחות ביטחון; המלחמה לא תחזיר את השבויים, אלא תרחיק את החזרתם; המלחמה לא תקדם שלום והסדר, אלא תחזק את הקיצוניות ואת השנאה.

זאת לא היתה מלחמה שנכפתה עלינו, כפי שאמר השבוע השר פרץ.

ממשלת ישראל בחרה לצאת למלחמה.

זה היה יסוד האסון; זה היה הרגע שבו איבדו אולמרט ופרץ את עולמם.

המלחמה גרמה סבל איום – בישראל ובלבנון.

הרוגים ופצועים – אזרחים ולוחמים – בישראל ובלבנון.

מחיר כלכלי, הרס חברתי, חורבן סביבתי נורא – בישראל ובלבנון.

לשם מה?

בשביל מה?

כשאני פוגש משפחות שכולות אצלנו – יהודים וערבים – אני שואל את עצמי איך שרי הממשלה הזאת יכולים להישיר אליהם מבט, להסביר להם על מה ולמה נהרגו יקיריהם.

מלחמה מיותרת היא איוולת.

מלחמה מיותרת היא פשע.

מישהו צריך לתת עליה את הדין.

בלבנון המלחמה הסתיימה בינתיים.

בדרום היא נמשכת.

לבי עם תושבי שדרות, הממשיכים לסבול מ"קסאמים".

לבי עם תושבי עזה, הממשיכים לסבול מהפגזות והפצצות יומיומיות נוראות.

אזרחים, נשים וילדים נהרגים בשמנו כל יום.

סוהיר בן ה-13 נהרג השבוע; זהֶר – אם לחמישה ילדים – נהרגה השבוע.

רשימה ארוכה ונוראה המתארכת עוד ועוד כל יום.

בעזה יש חשמל רק זמן קצר בכל יום.

אין מים.

יש תת-תזונה.

בתי-החולים בקריסה.

אסון אנושי.

בשמנו.

חובתנו המוסרית לעצור זאת.

זה פשע מוסרי, אבל גם פשע פוליטי.

טרור ההפגזות וההפצצות רק יוליד טרור מהצד השני.

אלימות וכוחנות מולידות אלימות וכוחנות.

מתי נבין את האמת הפשוטה, שסיכם המשורר אודן בשירו הידוע?

אגב, שמו של השיר הוא "אחד בספטמבר 1939".

התרגום הוא תרגום חופשי שלי.

תזכיר מה קרה אז, כי לא בטוח שכל הצופים - - -

יום פרוץ מלחמת העולם השנייה.

יום הפלישה לפולין.

יום הפלישה לפולין.

פרוץ מלחמת העולם השנייה.

כותב אודן: אני וכולנו יודעים – מה שלמד כל תלמיד – שמי שנעשה לו רע, עושה רע בחזרה.

מתי נבין שככל שאנחנו מעמיקים את חורבנם של הפלסטינים אנחנו מכשירים את הקרקע לחורבננו שלנו?

הממשלה הזאת לא מבינה ולא תבין זאת.

היא איבדה את הדרך שהבטיחה ואימצה דרך אחרת – דרך של סרבנות סדרתית לשלום.

הממשלה הזאת לא התחילה במשא-ומתן לשלום עם אבו-מאזן.

מעל הבמה הזאת אמרנו לפני שלושה חודשים: אין לנו הפריווילגיה להמתין להבשלת התנאים; צריך להבשיל את התנאים.

אבל התנאים היו בשלים גם אז.

אבו-מאזן היה מעוניין, וממשלת אולמרט הכשילה את המהלך.

אמרתי כאן, מעל הדוכן הזה: אם לא תהיה התקדמות להסדר, תהיה הידרדרות לעימות.

והכול קרה.

כמה נורא.

היום צריך להיפגש עם אבו-מאזן.

מייד.

כן, לשחרר אסירים, גם את מרואן ברגותי, ולהחזיר גם את גלעד שליט הביתה בהסדר.

זה אפשרי, צריך את הרצון הפוליטי.

ממשלת אולמרט היא סרבנית הסדר גם בצפון.

שמענו את דברי ראש הממשלה: הוא לא מוכן להיכנס למשא-ומתן עם סוריה.

הנשיא אסד חוזר ומושיט יד למשא-ומתן, והיד הזאת – גם היד הזאת – מושבת ריקם.

נמצאים בינינו – הולכים בינינו ברחובות תל-אביב, חיפה וירושלים, בקיבוצים, בעיירות ובמושבים – נמצאים בינינו אנשים, יהודים וערבים, שישלמו בחייהם על סרבנות השלום הזאת.

ממשלת אולמרט היא ממשלת התנחלויות.

בשקט בשקט ממשיכים להרחיב התנחלויות.

שר הביטחון פרץ חותם על הרחבת שטחי שיפוט של התנחלויות, ויש בנייה חדשה.

מוציאים מכרזים חדשים לבנייה בהתנחלויות.

הכול בניגוד מוחלט להתחייבויות של מדינת ישראל לפי מפת הדרכים שאולמרט ממשיך להישבע בשמה.

נמשכת מדיניות העדפת ההתנחלויות והמתנחלים.

תלמיד באלפי-מנשה מקבל פי-15 מתלמיד בטייבה, וזה תחת שרת החינוך יולי תמיר.

יותר משנה חלפה מאז דוח-ששון על המאחזים.

שום דבר לא קרה, שום דבר לא קורה, ובקצב הזה שום דבר גם לא יקרה.

הכסף שחסר בגליל ובנגב ממשיך להישפך בשפע בהתנחלויות.

האם אתם עוד זוכרים את ההבטחות שהבטיחו לנו כאן, בכנסת הזאת, על תקציב 2007?

היום ברור שגם הוא יהיה תקציב אנטי-חברתי – המשך של מדיניות - - -

עתניאל שנלר: אתה יודע שיש הקפאה מוחלטת של הכספים להתנחלויות?

עתניאל שנלר: אתה יודע שאנשים לומדים באוהלים?

אני מקווה שכל ילדי ישראל יזכו ללמוד בתנאים שילדי ההתנחלויות לומדים בהם.

לצערי, חבר הכנסת שנלר מתאר מציאות שמוכרת לנו, ויכול להיות שאתה יכול להציע לחבר הכנסת חנין - -

עתניאל שנלר: זאת המציאות של הנכדים שלי ושל ילדי.

- - גישה לציבור מסוים.

אני רואה את המספרים שמתפרסמים, חברי חבר הכנסת שנלר, ואני רואה אילו תקציבים ניתנים למערכת החינוך בהתנחלויות בהשוואה למערכת החינוך בישראל, ואני מוכן לשבת אתך על המספרים.

בבקשה.

עתניאל שנלר: אני אשמח.

ממשלת ההמשך הזאת ממשיכה את מדיניות החורבן החברתי של נתניהו במקום להתחיל בשיקום החברתי שהובטח לנו בבחירות.

גם את מחיר מלחמת לבנון השנייה יעמיסו על העובדים, על העניים, על המובטלים, על תושבי הצפון והדרום.

בדרך הזו דוח העוני הבא גם הוא ישבור שיאים.

ממשלת אולמרט מפקירה את העניים, ממשיכה לשחוק את שכבות הביניים, ממשיכה להיטיב עם המיליונרים ועם המיליארדרים: להם ממשיכים להוריד מסים, להם ממשיכים לסייע גם כאשר הם פוגעים בזכויות עובדים, גם כאשר הם הורסים את הסביבה ופוגעים בבריאות.

ישראל חייבת סדר-יום אחר, התחלת טיפול נמרץ גם בהזנחה הסביבתית הנוראה, הפוגעת בחיים ובבריאות.

האמת הקשה היא שממשלת אולמרט היא ממשלת ימין מדיני וחברתי.

בהעדר הדרך שהיא איבדה, היא אימצה את דרכו של הימין – דרך הכוח במקום ההידברות; דרך המלחמה בעניים במקום המלחמה בעוני.

אולמרט לא מסתפק בימין.

הוא רוצה להיות ראש ממשלת ימין קיצוני.

לכן הוא מחזר אחרי ליברמן, המטיף בגלוי להוצאת האזרחים הערבים מהזירה הפוליטית והחברתית הישראלית.

אנחנו עוד זוכרים שאולמרט דיבר על שוויון לערבים.

הוא לא עשה מאומה.

אפליית המיעוט הערבי נמשכת בכל מישורי החיים, והיום גם הדיבורים משתנים.

בצירופו של ליברמן אולמרט נותן לגיטימציה לכהניזם בלי כהנא.

כדי לצרף את ליברמן מוכנים גם לפגוע במערכת הדמוקרטית, לתמוך בהצעת חוק לא מבושלת ולא נכונה של מעבר לשיטת ממשל נשיאותית, שתרכז את כל הכוחות בידיו של איש אחד.

היו חסרות לאולמרט סמכויות כאשר הוא החליט בן-לילה לפתוח במלחמה?

חסרו לו סמכויות, או שחסרה דרך, חסרה פרוגרמה, חסרה גישה נכונה לשאלות היסוד של החברה הישראלית?

השיטה הנשיאותית המוצעת היא סכנה גדולה לחברה הישראלית, לדמוקרטיה הישראלית, לרקמה שכולנו צריכים לשמור עליה.

חברי וחברות הכנסת, אני פונה למצפון ולתבונה הפוליטית; זה הזמן לעצור את הגלישה מאסון לאסון.

נייצר בכנסת ומחוץ לה שותפות רחבה להגנת הדמוקרטיה, נגד הגל העכור של הגזענות, למדיניות של תיקון חברתי אמיתי, להפסקת ההזנחה הסביבתית ולהרס בריאות הציבור, לשיקום הסדרי הרווחה, לשוויון אמיתי – אזרחי ולאומי – למיעוט הערבי בישראל, למדיניות של הידברות, הידברות, הידברות עם שכנינו הפלסטינים והערבים, הדרך היחידה למנוע חורבן – שלהם ושלנו.

חברי הכנסת, הממשלה הזאת ראויה לאי-אמון של הכנסת, ואני מציע שנצביע אי-אמון בה.

תודה, חבר הכנסת חנין.

אנחנו פותחים בדיון.

את תשובת הממשלה על שתי ההצעות ישיב השר המתאם בין הממשלה לכנסת, השר .

בבקשה.

אחרי דבריו ייפתח הדיון.

אדוני היושב-ראש, חברי חברי הכנסת, אני רוצה להציג לפניכם סקירה קצרה על עבודת הממשלה בתחומים שהועלו בהצעות האי-אמון.

כנס החורף יעמיד את הכנסת בפני אתגרים רבים היורדים למהות קיומנו ולאיכות החיים שלנו בארץ הזאת - אישור תקציב המדינה וחוק ההסדרים, שיקום הצפון, המשך ההתמודדות עם איומי הטרור, מאבק בעוני ובפער החברתי, התייצבות אמיצה ותקיפה – לצד העולם החופשי כולו – אל מול איומי ציר הרשע, על כל ההיבטים הרגישים הכרוכים בכך.

המלחמה שניהלנו בלבנון נוגעת בשורשי האיום הקיומי הנשקף למדינת ישראל.

ה"חיזבאללה" הפר את הריבונות שלנו, אך בפועל הוא היה חיל המשלוח שהתייצב בחזית ציר הרשע.

אירועי המלחמה, התנהלותה בכל הדרגים, תוצאותיה והלקחים הנגזרים ממנה עומדים היום לבדיקה.

החשיבות האסטרטגית, כמו גם התוצאות של עיצוב הזירה, כל אלה הן חיוביות מאוד מבחינת ישראל, אף שמחיר המלחמה הוא כבד ונורא.

בצד הפעילות הרבה בתחומים הביטחוניים והמדיניים, יש לממשלה הנוכחית גם סדר-יום אזרחי.

הממשלה שואפת לכך שמדינת ישראל תיראה אחרת בשנת 2010; שמערכת החינוך תיראה אחרת, שהאי-שוויון יזכה לטיפול מהשורש, שהטיפול בילדים בגיל הרך יאפשר שוויון הזדמנויות בעולם התחרותי והכלכלה הישראלית תמשיך להתקדם לרמתן של הכלכלות המובילות בעולם.

זה אפשרי, וזה ייעשה.

נושא התקציב – לתקציב המדינה שיובא לפניכם במושב הנוכחי יש חשיבות גדולה בהשגת היעדים האלה.

זה לא היה קל, אך השגנו יעד מרכזי: ההוצאה החברתית בתקציב הזה גדולה ב-3.8 מיליארדי שקלים בהשוואה לשנת 2005.

שכר המינימום עלה וימשיך לעלות, היקף סל הבריאות גדל במידה ניכרת, תקציבי הרווחה גדלו – ובצדק גדלו, הקיצוץ בקצבאות הילדים בוטל, מספר מעונות-היום גדל, מפעל ההזנה הורחב, אף שיש היום – ממש ביום הזה – בעיות, ואני מאמין ששר האוצר – הוא כבר התערב בנושא הזה – ימצא בימים הקרובים פתרון למפעל שהוא כל כך חשוב לכולנו, וקצבאות הזיקנה השנה היו גבוהות מבשנה שעברה.

יש כמה דגשים במדיניות החברתית של הממשלה הזאת.

אנו מאמינים שהעבודה עומדת בבסיס השותפות של החברה הישראלית, ונפעל לכך שכל עובד יקבל את הזכויות המגיעות לו.

אל למעסיקים המנצלים את עובדיהם, ישראלים או זרים, לצפות להבנה או להתחשבות מצד זרועות האכיפה.

אנחנו מצדנו החלטנו להגדיל את מספר מעונות-היום ואת היקף הפתרונות האחרים המיועדים להפוך את העבודה לנגישה יותר.

אני שומע את הקולות העולים לעתים משורות הבית הזה.

יש כאן מי שאומרים שלא הוספנו מספיק, שצריך להוסיף עוד ועוד.

על כך אין מחלוקת.

אבל יש לנו גם אחריות: הוספה מופקרת בתקציב המדינה, אי-התחשבות בהכנסות המדינה והנהגת מדיניות פופוליסטית – כל אלה יחזרו כבומרנג דווקא אל השכבות החלשות.

התוכנית לחיזוק הצפון ומרכיביה העיקריים חשובים לכולנו.

המלחמה בצפון, רבותי חברי הכנסת, גבירותי חברות הכנסת, חשפה שורה של ליקויים והזנחות שידענו עליהם כבר שנים; שנים ארוכות ידענו ושתקנו.

הממשלה הזאת החליטה לשנות גם בנושאים אלה.

תקציבים ממשלתיים בהיקף של 2.8 מיליארדי שקלים יושקעו באזור הצפון עד סוף שנת 2007.

דגש מיוחד החלטנו לשים בתחומי החינוך והתעסוקה.

זה המפתח להשגת שינוי אמיתי של המצב בצפון, לחיזוק ההגירה לצפון, לשיפור מערכת החינוך ולהפיכת הצפון לאטרקטיבי.

בתחום החינוך החלטנו לפצל את כיתות א' וב' בבתי-הספר היסודיים.

החלטנו לבנות מאות כיתות חדשות, להשקיע בסביבת הלימודים בבתי-הספר, ולהתמקד ב-50 בתי-ספר שזקוקים לסיוע נקודתי כדי לשפר את הישגי התלמידים.

בתחום התעסוקה אנחנו מסבסדים קרקעות לתעשייה ומציעים מסלול מיוחד גם לאזורי תעשייה במגזר הערבי, מציעים ליצואנים תמיכה מיוחדת ומסבסדים את שכרם של עובדים חדשים שנקלטים במפעלים.

התוכנית שאושרה בקבינט השרים לחיזוק הצפון וחיפה היא ניסיון חסר תקדים לקבוע את האזור היפה הזה בראש סדר העדיפויות.

איגום המשאבים ותוספת התקציבים יביאו בסופו של דבר גם תוצאות.

לסיום, חברי וחברותי חברי הכנסת, הכנסת היא המוסד העליון של הדמוקרטיה הישראלית.

היא הריבון – יש לכם המנדט להחליט, המנדט להכריע.

אני קורא מכאן לכל סיעות הבית לנהוג באחריות לאומית גם במסגרת הוויכוחים שננהל; וננהל ויכוחים.

תקופה קשה עברה על מדינת ישראל, וימי לחימה לא פשוטים, אך אנו עם חזק ונחוש, ולמדנו כי אנו מסוגלים לעמוד איתנים גם בימים קשים אלו.

בתקופת הלחימה האופוזיציה הוכיחה לנו כי היא יודעת גם לנהוג באחריות לאומית.

אני בטוח כי כך תמשיך גם בכנס החורף של הכנסת, כדי להבטיח לעם ישראל ולאזרחי ישראל שגשוג וביטחון.

ברשותכם, אני רוצה לציין שביום זה מלאו 20 שנה לנפילתו בשבי של רון ארד.

אני מתפלל ומאמין שהוא, עם יתר השבויים שלנו, יוחזרו במהרה לביתם, למדינתם.

לבסוף, ברצוני לברך על פתיחת המושב השני של הכנסת ומאחל לכולנו מושב מלא בעשייה, בחקיקה, למען כל אזרחי מדינת ישראל.

תודה.

תודה לשר .

אנחנו פותחים בדיון.

ראשון הדוברים, חבר הכנסת יצחק אהרונוביץ, מסיעת ישראל ביתנו, בבקשה.

יצחק אהרונוביץ': אדוני היושב-ראש, חברי חברי הכנסת, עם פתיחת כנס החורף ברצוני לומר בשם סיעת ישראל ביתנו מלים מספר המביעות את תחושתנו לגבי המתרחש במדינה.

יצחק אהרונוביץ': השבר בעם בעקבות ההתנתקות טרם הוכרע.

יצחק אהרונוביץ': ממשלת ישראל החליטה על התנתקות ופינינו את כל היישובים מאזור חבל-עזה.

יצחק אהרונוביץ': מקבלי ההחלטות הבטיחו לנו שקט.

יצחק אהרונוביץ': אנו מילאנו את חלקנו בכאב, קרענו משפחות מביתן.

יצחק אהרונוביץ': הקרבנו רבות.

יצחק אהרונוביץ': אך עד הלום, בעקבות ארגון כושל של מינהלת סל"ע והממשלה, אנו משלמים מחיר.

יצחק אהרונוביץ': עד היום חלק גדול מאוד מהמפונים חיים כפליטים, ללא קורת-גג קבועה ומסודרת וללא מקום עבודה.

יצחק אהרונוביץ': כך מדינה לא מתנהגת עם אזרחיה.

יצחק אהרונוביץ': אנו, חברי הסיעה, ביקרנו את התושבים המפונים והתביישנו לראות כיצד הממשלה זנחה אותם.

יצחק אהרונוביץ': במקום ליהנות משקט ורגיעה, מדי יום נוחתים "קסאמים" על העיר שדרות ויישובים נוספים.

יצחק אהרונוביץ': ביקרנו בעיר פעמים מספר, פגשנו את האנשים שמשלמים מחיר אישי, שבתיהם נפגעים מדי יום, ובהחלט ניתן לראות שהחיים בעיר וביישובים הם בלתי אפשריים.

יצחק אהרונוביץ': ממשלת ישראל, שבצדק לא השלימה עם הפגיעה באזרחים בצפון, משלימה באדישות עם המתרחש בדרום.

יצחק אהרונוביץ': מדינת ישראל צריכה להיטיב עמם כלכלית וביטחונית ולדרוש מחיר מלא עבור כל פגיעה באזרחי המדינה.

יצחק אהרונוביץ': לצערי אנו רואים כי עם יציאתנו מרצועת-עזה ופינוי ציר פילדלפי מועברים מדי יום נשק, תחמושת, עשרות קילוגרמים של TNT, טילי נ"ט וטילי נ"מ אל תוך עזה, והמצרים, רבותי, לא עושים דבר.

יצחק אהרונוביץ': אסור לנו להתעורר מאוחר מדי, ואני מפנה למה שהתרחש בחזית הצפונית עד לא מזמן.

יצחק אהרונוביץ': לפני כשלושה חודשים נכפתה על מדינת ישראל מלחמה עם חטיפתם של החיילים אלדד רגב ואהוד גולדווסר, וזאת זמן קצר לאחר חטיפת החייל גלעד שליט בחזית הדרומית.

יצחק אהרונוביץ': ממשלת ישראל יצאה למלחמה נגד ארגון ה"חיזבאללה", ובצדק, מלחמה שאת תוצאותיה הקשות אנחנו חווים עד לרגע זה.

יצחק אהרונוביץ': במהלך המלחמה נתנה מפלגת ישראל ביתנו גיבוי מוחלט לממשלה ולצה"ל לנקוט את כל האמצעים וכל הצעדים המתבקשים על מנת למגר את ארגון ה"חיזבאללה".

יצחק אהרונוביץ': הגיבוי המוחלט ניתן לאורך כל המלחמה, כיאה לסיעה אחראית שמתגייסת בשעת משבר ומעמידה את צורכי אזרחי המדינה בראש סדר העדיפויות שלה.

יצחק אהרונוביץ': תוצאותיה של המלחמה שנויות במחלוקת לגבי אופן קבלת ההחלטות בדרג המדיני, אופן התנהלות הצבא ואופן התגייסות הממשלה לטיפול באזרחים בעורף.

יצחק אהרונוביץ': סיעת ישראל ביתנו שבה ודורשת את הקמת ועדת החקירה הממלכתית, למען יצא הצדק לאור ולמען נלמד, נשפר ונפיק את הלקחים הרצויים.

יצחק אהרונוביץ': ועדת הבדיקה הממשלתית בראשות השופט וינוגרד אינה זוכה לאמון העם, וטוב יעשה ראש הממשלה אם ימנה ועדת חקירה ממלכתית בלתי תלויה, וזאת לפני שיכפה זאת עליו העם או בג"ץ.

יצחק אהרונוביץ': שמחתי לקבל ולשמוע את הודעת ראש הממשלה על כך שכל נושא ההתכנסות - - -

אביגדור יצחקי: - - -

למה רק העם או בג"ץ, כאשר יש סמכות גם לוועדה לביקורת המדינה בראשות יושבת-ראש הוועדה לביקורת המדינה.

יצחק אהרונוביץ': חבר הכנסת אביגדור יצחקי, איך יכול החוקר לחקור את הממנה?

יצחק אהרונוביץ': איך ניתן לעשות את זה?

יצחק אהרונוביץ': תסביר לי איך ניתן לעשות את זה כשהוא מקבל את כתב המינוי שלו ואחר כך הוא הולך לשבת אתו על כוס קפה ולסכם את סדרי העבודה, ואחר כך לבצע חקירה עניינית?

יצחק אהרונוביץ': איך זה נראה?

אסתרינה טרטמן: תשמע מה שהוא אומר.

יצחק אהרונוביץ': למה החשש הזה מפני ועדת חקירה ממלכתית?

יצחק אהרונוביץ': ממה חוששים?

יצחק אהרונוביץ': לא אתה, ראש הממשלה.

אביגדור יצחקי: אני רוצה להגיד לך שיום אחד - - -

יצחק אהרונוביץ': יכול להיות.

יצחק אהרונוביץ': ציבורית, עדיף היה למנות, ותאמינו לי שזה היה נראה אחרת וגם הייתם מקבלים את אמון העם.

אסתרינה טרטמן: היתה סמכות לחקור את ראש הממשלה ולא רק את הכפופים לו.

אסתרינה טרטמן: היתה סמכות - - - לגורמים אחרים ולא רק לראש הממשלה שיחליט מה יפורסם ומה לא.

אסתרינה טרטמן: לא יעלה על הדעת שמבוקר במדינת ישראל יהיה זה שיחליט מה מפרסמים מהדיונים - - -

יצחק אהרונוביץ': חבר הכנסת יצחקי, זה נושא לא לדיון הזה.

יצחק אהרונוביץ': פשוט גוזלים לי את הזמן פה.

אביגדור יצחקי: תן לו משלי.

אל תדאג, כל עוד הוא אומר דברים במסלול לוגי.

יצחק אהרונוביץ': אם היושב-ראש מרשה לי, יש לי הזמן המתאים.

יצחק אהרונוביץ': שמחתי לקבל ולשמוע את הודעת ראש הממשלה על כך שכל נושא ההתכנסות מיישובי יהודה ושומרון ירד מהפרק.

חבר הכנסת אהרונוביץ, סליחה שאני קוטע אותך בנקודה הזאת.

במקום שאתה עומד בו כרגע עמד לפני פחות משעתיים ראש הממשלה, והוא אמר שהוא איננו עושה שום שינוי בקווי היסוד, אשר כוללים בצורה ברורה את סוגיית תוכנית ההתכנסות.

זה לא מתיישב עם מה שאתה אומר.

אפשר לטעון את זה, אבל לא אחרי מה ששמענו כרגע מראש הממשלה.

אני מקווה שאתה צודק.

יצחק אהרונוביץ': מאחר ששמעתי את ראש הממשלה אומר דברים הפוכים ואומר את הדברים שאני אמרתי, ומחר הוא יגיד דברים הפוכים, אז בואו ניצמד לדברים שאני אומר, כי שמעתי אותו.

יצחק אהרונוביץ': גם אתה צודק, ואולי מחר בבוקר ראש הממשלה יגיד עוד פעם משהו אחר.

יצחק אהרונוביץ': אנחנו לא יודעים כי ראש הממשלה לא נמצא פה וכל פעם הוא משנה את דעתו.

אני מבין.

יצחק אהרונוביץ': הוא מתאים את עצמו ונאומיו לאותו פורום.

יצחק אהרונוביץ': במקרה הזה הוא אמר את זה לפני מליאת הכנסת.

יצחק אהרונוביץ': אני מקווה שהוא ידבק בדברים שהוא אמר פה.

יצחק אהרונוביץ': אני מקווה שהדבר הזה נובע מהבנה שתהליך דומה לתהליך הזה, תהליך ההתנתקות החד-צדדית, הוכח כשגוי.

יצחק אהרונוביץ': ההתנתקות מרצועת-עזה הוכחה לאורך זמן כשגויה, נמהרת ולא אחראית.

יצחק אהרונוביץ': נושא ביטחוני חשוב ביותר הוא נושא אירן והעומד בראשה, אשר אינם נרתעים מתביעת העולם המערבי להפסיק לאלתר את פיתוח ההתחמשות הגרעינית, דבר המהווה בראש ובראשונה איום על מדינת ישראל.

יצחק אהרונוביץ': האיום האירני הפך להיות ממשי, ותוך חודשים מספר אנו עלולים למצוא את עצמנו מול אירן בעלת מסוגלות גרעינית, מצב שהשלכותיו חמורות וברורות.

יצחק אהרונוביץ': אסור לשבת בחיבוק ידיים ולהמתין ולפעול רק במישור הדיפלומטי.

יצחק אהרונוביץ': צפון-קוריאה הוכיחה כי זו תפיסה מוטעית שתוצאותיה מסוכנות, ונראה כי אירן צופה מהצד ומפרשת את תגובת העולם כלגיטימציה להמשך התחמשותה.

יצחק אהרונוביץ': סיעתנו מבקשת בכהונת הכנסת השבע-עשרה לקדם נושא מרכזי - שינוי שיטת הממשל.

יצחק אהרונוביץ': לשמחתי הנושא הזה עבר אתמול שלב ראשון בוועדת השרים לענייני חקיקה.

יצחק אהרונוביץ': בימים הקרובים נעלה את ההצעה לקריאה טרומית בפני מליאת הכנסת.

חבר הכנסת אהרונוביץ, "בימים הקרובים" זה בשבוע הזה או לאו דווקא בשבוע הזה?

יצחק אהרונוביץ': דיברתי על ימים.

יצחק אהרונוביץ': זה יכול להיות השבוע וזה יכול להיות בשבוע הבא.

יצחק אהרונוביץ': לכן דיברתי על ימים.

אסתרינה טרטמן: כבוד היושב-ראש, ניתן לך מספיק זמן לשנות את דעתך ולבוא לתמוך.

אסתרינה טרטמן: יהיה לך זמן מספיק לכך.

יצחק אהרונוביץ': יושב-ראש הסיעה שלהם הכריז שהם תומכים בשינוי שיטת הממשל, וזה מחייב גם את היושב-ראש, אני מבין.

מה שאני יכול לומר קודם כול הוא שחברת הכנסת טרטמן, אחת מהסגולות הטובות שלה היא שיש לה אמונה מאוד חזקה.

עם זאת, אתה יודע, אתה יכול לתמוך ברפורמות ולא לתמוך בהצעה שהגשתם.

אני לא יכול להיכנס לפולמוס, כי אני על כס היושב-ראש.

יצחק אהרונוביץ': אתה שוב ושוב מתערב בנאומי, ואני רוצה להגיד לך, גם כסגן יושב-ראש הכנסת מעולם לא עשיתי את זה לחברי.

אל תראה את זה כדבר שלילי.

יצחק אהרונוביץ': אתה מבקש שעות וימים, ואני אומר לך, אם זה השבוע או בשבוע הבא - -

זה בסדר, זאת תשובה.

יצחק אהרונוביץ': - - כשאני מדבר על ימים אני יודע למה אני מתכוון.

יצחק אהרונוביץ': זה יכול להיות ביום רביעי וזה יכול להיות גם בשבוע הבא.

יצחק אהרונוביץ': שינוי שיטת הממשל הוא נושא שלשמחתי עבר את השלב הראשון אתמול בוועדת השרים לענייני חקיקה, ובימים הקרובים נעלה את הצעת החוק לקריאה טרומית במליאת הכנסת.

יצחק אהרונוביץ': יציבות השלטון במדינה הכרחית למימוש היעדים והתוכניות שהעומדים בראש משרדי הממשלה מציבים לעצמם, והמצב הנוכחי הוא שבמשך שנים, עקב תחלופה מהירה של הגורם האנושי, העומדים בראש המשרדים לא מצליחים לפתח תוכניות ולפתור ביסודיות את הבעיות העומדות בפני משרדם.

יצחק אהרונוביץ': לאחרונה אני ער למסרים ולקולות מצד מפלגת העבודה, הפוסלים את סיעת ישראל ביתנו באופן גורף ואינם מוכנים לשבת עמנו סביב שולחן משותף לשם קידום מטרות.

יצחק אהרונוביץ': ייתכן שאני צעיר בפוליטיקה, אך אני תמה, שכן הקולות הפוסלים היום את המפלגה שלנו על הסף הם הקולות של אלה שניסו, טרם הקמת הממשלה, לחבור אלינו בעת הרכבת הקואליציה.

יצחק אהרונוביץ': אז בבקשה, טלו קורה מבין עיניכם, כי רק השררה דאגתכם.

יצחק אהרונוביץ': בשעה גורלית זאת של מדינת ישראל – אחרי השבר של מלחמת לבנון השנייה, הפצעים החברתיים שטרם הגלידו בעקבות ההתנתקות, ולקראת ההתמודדות הצפויה לנו בתחום הגרעין עם ממשלת אירן, ושינוי שיטת הממשל במדינה – אני קורא לחברי הבית לדחוק את האינטרסים האישיים מפני האינטרסים הלאומיים ולתת פתרון של אמת לעתיד ילדינו ולביטחונה של מדינת ישראל.

יצחק אהרונוביץ': אני מאחל לכולנו כנס חורף פורה.

תודה לחבר הכנסת אהרונוביץ.

הדובר הבא – אפשרתי לו להשתלב יותר מאוחר בדיון, אבל הדובר שהיה אמור להיות אחריו, יושב-ראש סיעת העבודה, חבר הכנסת אפרים סנה, אינו נמצא באולם, לכן נעבור ליושב-ראש סיעת ש"ס, חבר הכנסת .

בבקשה.

תודה.

אדוני היושב-ראש, חברי חברי הכנסת, היום, בפתיחת כנס החורף, ברצוני להתייחס לכמה סוגיות לאומיות חשובות וכואבות.

בקיץ האחרון התרחשה עלינו מלחמה בגבול לבנון, בגבול הצפוני של מדינת ישראל, מלחמה שהחלה לאחר חטיפת שני חיילי צה"ל לתוך לבנון.

המלחמה הסתיימה, והחיילים עדיין לא הושבו אל משפחתם בידי המדינה אשר שלחה אותם.

על ממשלת ישראל לעשות הכול כדי להשיב את הבנים לביתם ולחיק משפחתם.

סוגיה נוספת שהיא פתוחה וכואבת – החייל החטוף ברצועת-עזה, גלעד שליט.

על המדינה לעשות הכול כדי להשיבו בהקדם לביתו ולחיק משפחתו.

ומעניין לעניין באותו עניין.

היום ציינו 20 שנה לנפילת הנווט רון ארד בשבי.

20 שנה חלפו ולא הצלחנו לקבל אפילו שביב של מידע על גורלו.

ממשלת ישראל צריכה לקחת את נושא החטופים כפרויקט ראשון במעלה, למען ידעו הדורות הבאים שתמיד, תמיד יהיה מי שיילחם בעבורם, ולא ישקוט ולא ינוח עד שישיבם הביתה.

תחושה זו, שהיתה קיימת במדינה, לצערי הרב הולכת ומתעמעמת עם הזמן וההתרחשויות.

מדינת ישראל נעזרה ביהודי חם, יהודי ציוני, שהביא מידע ביטחוני חיוני שהאמריקנים היו אמורים, על-פי ההסכמים אתם, להעביר אלינו, ומשמידע זה לא הועבר – קם ועשה מעשה.

יונתן פולארד.

אותו יונתן פולארד לא רק שאינו זוכה להכרה ולתמיכה מצד מדינת ישראל, שנעזרה בו, לצערי הרב הוא זוכה להתעלמות ולניכור לא מוסברים.

קורא אני לראש הממשלה, שכבר בשלב ההכנה של הביקור שלו בארצות-הברית יבהיר למארחיו בארצות-הברית שנושא יונתן פולארד יהיה חלק מהנושאים לדיון.

כבר בשלב ההכנה.

אדוני היושב-ראש, חברי חברי הכנסת, קולות המטוסים והתותחים נדמו, אך יש בתוכנו משפחות ויחידים שעולמם השתנה או נחרב במלחמה הזאת, מלחמת לבנון השנייה.

בימים אלה שוהים בבתי-החולים ובמתקני השיקום חיילי צה"ל בסדיר ובמילואים שנפצעו ומתמודדים יום-יום, שעה-שעה, עם הפציעות, עם ההחלמה ועם השיקום.

אני רוצה לומר להם מכאן, שאנו לא שוכחים אותם ואת תרומתם, וכאבם הוא כאבנו.

אדוני היושב-ראש, חברי חברי הכנסת, משפחות חללי המלחמה, להן אנו אומרים, עד כמה שאפשר, אנו אתכם בצערכם ובסבלכם.

תפילה אני שהקב"ה ינחם אתכם ולא תדעו צער עוד.

אדוני היושב-ראש, חברי חברי הכנסת, בכנס זה, כנס החורף, יאושר תקציב המדינה לשנת 2007.

ראש הממשלה הבטיחנו שבתקציב זה יהיו תוספות של כ-4 מיליארדי ש"ח לסעיפים חברתיים.

אני קורא לראש הממשלה: תעשה הכול כדי שבדוח העוני הבא יהיה מספר העניים קטן, שבדוח העוני הבא יהיה מספר הילדים הרעבים נמוך, שבדוח העוני הבא ירד מספר המובטלים אל מתחת ל-7%, ל-6% ול-5%.

מה עם חוק החינוך החרדי שמופיע בהסכם הקואליציוני שלכם?

אמר לי ראש הממשלה שמי שתוקעים את זה הם יהדות התורה בעצם אי-כניסתם לממשלה, כך שהאשמה נופלת אך ורק על יהדות התורה.

זאת היתה הבדיחה הכי טובה במושב הזה.

חבר הכנסת גפני, אתה מתייחס – האם את הסעיף שמדבר על כך שאי-אפשר לחוקק חוקי-יסוד בלי הסכמת כל מרכיבי הקואליציה מקיימים, שאתה שואל בכלל על דברים אחרים עכשיו?

אני לא יכול לשאול את כל השאלות בבום אחד.

הבנתי.

אדוני היושב-ראש, אתה שם לב שזה הזמן שלי.

ודאי, כל זמן שנלקח יוחזר.

אני מאוד מודה ליושב-ראש.

חבר הכנסת הרב גפני, השאלה הזאת נשאלה במושב הקודם, ציפיתי שתבוא רענן ותשאל שאלות יותר מביכות.

היושב-ראש שאל שאלה טובה, מה זאת אומרת – ועדת השרים מחליטה שמשנים את שיטת הממשל?

אחד הסעיפים המרכזיים אצלכם הוא שלא משנים את השיטה בלי הסכמה שלכם.

אם יהדות התורה היתה בקואליציה זה היה קורה?

יש פתגם של אחת העדות, אדוני היושב-ראש: פזיז יש לו חצי מזל.

אם היה מחכה לסוף הנאום היה רואה אם התייחסנו או לא התייחסנו.

חבר הכנסת גפני, תן את האפשרות.

אדוני היושב-ראש, חברי חברי הכנסת, אני קורא מכאן לראש הממשלה, כפי שאמרתי, שהדוחות הסטטיסטיים שיפורסמו בשנת 2007 אומנם יראו צמצום הפערים בחברה הישראלית, צמצום ממדי העוני, צמצום מספר הילדים הרעבים שחיים מתחת לקו העוני.

מספר המובטלים ירד - - -

אתה אומר את זה בציניות.

לא, אני דורש.

אני קורא.

אני מתייחס לנאום של ראש הממשלה; לזה שבאמת יעדי הגירעון ויעדי הצמיחה הוכיחו לנו שלא תמיד הם מיטיבים עם מי שצריך שייטיבו עמו.

יש עוד כמה יעדים.

לכן אני קורא מכאן לראש הממשלה שייקח את זה כפרויקט לאומי ראשון במעלה, כי אני חושב שהעם אמר את דברו שצמיחה היא טובה, אבל זה לא מעניין אותו.

את העם מעניין שאכן מספר הרעבים יהיה קטן, אם בכלל.

אני לא יכול לומר "בכלל", כי יש הבטחה שלא יחדל אביון מקרב הארץ.

אנחנו באמת רוצים ומצפים וקוראים לראש הממשלה שייקח את זה כפרויקט ראשון במעלה.

לגבי נושא חשוב נוסף, שלאחרונה כולם מדברים עליו, שינוי שיטת הממשל בישראל - אני רוצה להרגיע אותך, חבר הכנסת גפני.

קודם כול, אנחנו בעד שכל המפלגות הציוניות ייכנסו ויהיו שותפות לעשייה הציבורית בקואליציה ובממשלה.

אנחנו לא פוסלים.

אנחנו מפלגה שחוותה פסילה, חוותה דה-לגיטימציה.

אני חושב שאיווט ליברמן, עם דעותיו, ראוי שישב בממשלה.

הוא יתקן אותן, יצטרף לקווי היסוד – אנחנו עם שמקבל כל אחד בתשובה.

יתוקנו קווי היסוד, לכן אסור לפסול, ואנחנו מקדמים בברכה כל מהלך שיכניס אותו לקואליציה, אותו ועוד מפלגות אחרות.

אנחנו לא נבהלים.

לא כולנו.

למה?

אני חושב שאם איווט ליברמן יעמוד פה על הדוכן ויאמר שהוא זנח את תוכנית הטרנספר, תקבלי אותו.

אסתרינה טרטמן: לא היתה לו תוכנית כזאת.

יצחק אהרונוביץ': איזה טרנספר?

יצחק אהרונוביץ': על מה אתה מדבר?

סליחה, לא טרנספר, חילופי אוכלוסין וקרקעות.

אסתרינה טרטמן: גם אתה רוצה את זה.

כתוב במצע שלו: ישראל ביתנו, פלסטין ביתם.

כלומר, הוא רוצה לגרש אותם.

בבניין הזה הוכיחו לנו שמה שכתוב זה לא מה שמקיימים, ואנחנו עוד נראה את איווט ליברמן עומד פה ואומר: מה שרואים מכאן לא רואים משם.

היו דברים מעולם אצל אנשים יותר חזקים מאיווט.

מה שרואים מכאן לא רואים משם.

אין ספק שאכן צריך לחזק את המשטר, לחזק את הממשלה שתקום.

העם אמר את דברו, וגם אם יהיו בחירות החודש או בחודש הבא או בעוד חצי שנה נקבל אותה תוצאה.

אבל אסור ואל לנו לעשות שינויים בחיפזון.

ראינו בקדנציות הקודמות ששינוי שנעשה בחיפזון גרר אחריו ביטול השיטה, ואני חושב שצריך לעשות מהלכים בהסכמה, בהבנה, מהלכים דמוקרטיים, יחד, בהידברות.

אנחנו נברך על כל מהלך שיהיה בהסכמה ובהידברות.

תודה.

תודה לחבר הכנסת מרגי.

חבר הכנסת בנימין אלון, בבקשה.

אחרי חבר הכנסת בנימין אלון אאפשר לחבר הכנסת סנה, שלא היה כאן כאשר היה תורו, מאחר שלא היה מודע לכך שאפשרתי לחבר כנסת מסוים לדבר יותר מאוחר.

אבל אני מבקש מכל חברי הכנסת שרשומים לדיון להיות במליאה בזמן שקבוע להם וגם להביא בחשבון את העובדה שלא תמיד הם יכולים לסמוך על כך שהדוברים לפניהם נמצאים באולם.

חבר הכנסת בני אלון, בבקשה.

בנימין אלון: אדוני היושב-ראש, כנסת נכבדה, ימים קשים ונוראים עוברים על מדינת ישראל מאז המתקפה הנוראה הזאת של ארגון ה"חיזבאללה", הזרוע של אירן, בתיאום עם סוריה.

בנימין אלון: אני לא חושב שצריך להגזים כדי לומר שיש אי-אמון.

בנימין אלון: זה לא אי-אמון טכני של הצבעות.

בנימין אלון: יש אי-אמון עמוק של הציבור לא רק בממשלת ישראל, כי את זה עוד אפשר לספוג, זה פוליטי.

בנימין אלון: התחושה היא שיש אי-אמון במערכות כולן.

בנימין אלון: אפילו אומר דבר שלא הייתי מעז לומר עד לא מזמן – אני חושש שיש גם אי-אמון שהולך ומכרסם גם בפיקוד, גם במערכות צה"ל, דבר שמעולם לא היה בישראל.

בנימין אלון: חלק מזה אולי קשור למדינאים, שבמקום להקים ועדת חקירה ממלכתית מעדיפים להאשים את הצבא שלא ניפק את הסחורה.

בנימין אלון: חלק מהכישלונות ראו כל כך הרבה חיילי מילואים, שהתנדבו בכל לבם וגם ימשיכו להתנדב, אבל לא היו יכולים לשאת שבועיים ושלושה של לך-ושוב ללא שום תכלית, ובשבוע האחרון, כשכבר ברור שיש הפסקת אש, פתאום הם נקראים לפעילות שהם יודעים שאיננה תכליתית ומעשית.

בנימין אלון: אפשר שלא לראות את זה, בעיקר כאן.

בנימין אלון: אנחנו רגילים לפעמים בבית הזה לחיות כמו בבועה ולא לחוש, אבל צריך להיות מאוד מוכשר כדי לא לחוש את הקרע הזה שקיים בין הפוליטיקה לנבחרים שאמורים לייצג את הציבור לבין העם.

בנימין אלון: והאי-אמון הזה הולך ומכרסם במערכות הביטחוניות.

בנימין אלון: יאמרו אנשים: שיהיה.

בנימין אלון: הדבר האחרון שיכולה מדינת ישראל היום להרשות לעצמה זה אי-אמון שכזה בממשלה ובמערכות.

בנימין אלון: אם, חלילה וחס, אמריקה לא תביא את הסחורה הדיפלומטית אל מול אירן, שמאיימת להשמיד את מדינת ישראל; אם, חלילה וחס, ישראל היא זו שתצטרך בצורה זו או אחרת, אינני יודע איך, כמו שמנחם בגין עשה ואמריקה גינתה אותו, ולימים ידעה להעריך איך היה נראה העולם אם לסדאם חוסיין צמא הדם היה כור גרעיני פועל – אתם יכולים לדמיין במצב הפוליטי של היום ממשלה כל כך – לא אהודה זה אנדרסטייטמנט – כל כך מנוכרת מהעם, יכולה ליטול על עצמה החלטה כזאת גורלית?

בנימין אלון: הרי פה כולם יצעקו שזה פוליטיקה.

בנימין אלון: הרי בקרב העם איש לא יאמין.

בנימין אלון: במצב ביטחוני קיומי שכזה, הדבר היחיד המתבקש הוא הליכה אל העם למרות הבחירות שהיו לא מזמן.

בנימין אלון: ואם חושבים שאי-אפשר מייד עוד פעם בחירות, אז צריכה לקום ממשלה לא על בסיס קווי היסוד של הממשלה הקיימת, צריכה לקום ממשלה שקו היסוד היחיד שלה הוא הסכנה הקיומית למדינת ישראל מאירן וזרועותיה, אם זה "חיזבאללה" ואם זה "חמאס" וכל אויבי ישראל מן האסלאם הקיצוני, שהוא לא רק אויב התרבות המערבית והאנושות, הוא בעיקר אויב ישראל.

בנימין אלון: ועכשיו לתנועה האסלאמית הזאת, האירנית וגרורותיה, עומדת להיות פצצה גרעינית - אם לא נתאחד כולנו ונעשה את כל מה שצריך כדי לעצור את זה.

בנימין אלון: ומה אנחנו עושים בשעה הרת גורל זאת?

בנימין אלון: משחקים במשחקי הישרדות פוליטיים, קואליציה מול אופוזיציה.

בנימין אלון: ומה עושה ראש הממשלה בשעה הרת גורל זאת?

בנימין אלון: הוא צריך להיות גיבור לאומי ולומר: אני קורא לראש האופוזיציה, אני קורא לראשי המפלגות, לא בנאום כאן, אני מקים עכשיו ממשלת חירום לאומית, כמו שקראה לו יושבת-ראש הכנסת לעשות, וזה קו היסוד שלה.

בנימין אלון: כל מי שחרד לקיומה של ישראל אם לאירן יש פצצה אטומית ומבין שאין לנו זמן - ושלא יטעו אתכם שתוך שלוש שנים יהיה לנו מערך טילים נגד טילים.

בנימין אלון: לא להטעות את הציבור, אין זמן ואין על מה לסמוך.

בנימין אלון: צריך לסמוך על הקדוש-ברוך-הוא, והוא רוצה שאנחנו לא נסמוך על הנס, אלא שנעשה כל מה שצריך.

בנימין אלון: זה מה שהיה מתבקש.

בנימין אלון: ובמקום זה מה נראה עכשיו?

בנימין אלון: פסטיבל הישרדות פוליטי.

בנימין אלון: ליברמן ייכנס לממשלה שבקווי היסוד שלה כתוב שיצומצם השטח של מדינת ישראל – סעיף 3 בקווי היסוד, ובסעיף 9 כתוב שנספח לקווי היסוד האלה הוא תוכנית ההתכנסות והנאום של ראש הממשלה בנווה-אילן, וידידי אביגדור ליברמן יגיד: מה זה משנה מה שכתוב?

בנימין אלון: אני אהיה שם.

בנימין אלון: ואז מפלגת העבודה תתחיל במחול משלה, ונהיה עדים כאן לביזיון תקציבי של הישרדות פוליטית של ממשלה שלא מסוגלת לאחד את עם ישראל לאחר הנורה האדומה שנדלקה, ולאחר שמיליון וחצי איש ישבו במקלטים, ולא מבינים את הרמז הברור הזה, המובהק הזה?

בנימין אלון: אנחנו באמת לא מסוגלים להתאחד גם בימים קשים אלה?

בנימין אלון: ואם בחירות הן לא טובות לעם, כי רק לפני ארבעה חודשים היו בחירות, אף שכולנו יודעים שהמלחמה זעזעה את העם ואת דעת הקהל ותשנה את אופי ההצבעה, אבל נאמר שאני מקבל – בלי שינויים פרסונליים, אז כמו שאמרתי: לא בחדרי חדרים עם משחקים פוליטיים של קח ותן; גלוי, כפי שקראה יושבת-ראש הכנסת לראש הממשלה, שיקרא לראש האופוזיציה, שיקרא לראש מפלגת העבודה, וכמובן לכל ראשי המפלגות שזה משותף להן – אני מדבר על המפלגות הציוניות, היהודיות, שחוששות מהדבר הזה, לא על כאלה שחושבות שאם רק נחזיר מחר את יהודה ושומרון אירן תאהב אותנו, כאילו שלאירן יש בעיה עם שטחים כבושים; כאילו שמה שמפריע ל"חיזבאללה" בלבנון זה שטחים כבושים.

גדעון סער: חבר הכנסת אלון, התחלתי למנות את הזמן באיחור, וגם כך הוא הסתיים.

גדעון סער: אבל הטיעון שלך יפה, וקשה לי להפסיק אותך.

גדעון סער: אז בוא נאמר שתחתור לסיום.

בנימין אלון: אוקיי, אני אחתור ואעשה את זה.

בנימין אלון: אדוני היושב-ראש, אני מודה לך.

ג'מאל זחאלקה: - - -

גדעון סער: כאשר אדם מדבר מדם לבו, ולא מקריא מהנייר, קשה לי, כאדם שאוהב להאזין, להפסיק את הרצף באמצע.

בנימין אלון: ברשותך, אדוני היושב-ראש, אני מתאר לעצמי שהדברים האלה יחזרו בצורה כזו או אחרת בדברי דוברים אחרים.

בנימין אלון: אני קורא לחברי חבר הכנסת אביגדור ליברמן שלא להיכנס לממשלה ולא להיות חלק ממשחק פוליטי שאין לו בו יכולת אסטרטגית, אלא סתם.

בנימין אלון: הוא גם יאבד את כוחו במשחקים טקטיים.

בנימין אלון: אני קורא לראש הממשלה: עדיין לא מאוחר לנהוג בצורה מאוד אחראית.

בנימין אלון: כבד את כולנו, תפתיע את הציבור במדינת ישראל.

בנימין אלון: אדוני ראש הממשלה, כשבזים למערכת הפוליטית לא בזים רק לקואליציה; בזים כבר לכל חברי הכנסת, כפי שהבוז הזה כבר הולך ומכרסם בפיקוד הבכיר ובכל המערכות.

בנימין אלון: בואו נוכיח – לך יש היכולת להוכיח – שברגעים קשים אנחנו יכולים להתעלות ולהקים ממשלה מאוחדת של חירום, ורק של חירום.

בנימין אלון: זה הבסיס המשותף: הסכנה הקיומית האורבת לפתחה של מדינת ישראל.

בנימין אלון: תודה.

גדעון סער: תודה לחבר הכנסת בני אלון.

גדעון סער: רציתי להזמין את חבר הכנסת אפרים סנה, אבל אין במליאה נציג הממשלה.

גדעון סער: אני מפסיק את הדיון לחמש דקות ומבקש מהמזכירות לזמן את אחד מ-25 שרי הממשלה.

גדעון סער: הפסקה בת חמש דקות.

גדעון סער: (הישיבה נפסקה בשעה 18:34 ונתחדשה בשעה 18:39.

גדעון סער: )

גדעון סער: אני שמח להודיע כעת שלא רק שר אחד נוכח באולם, אלא שלושה שרי ממשלת ישראל נמצאים באולם: גם שר הפנים, גם השר אדרי וגם השר יצחק כהן.

גדעון סער: על כן אני מחדש את הדיון.

רוני בר-און: - - -

גדעון סער: שר הפנים רוני בראון, אתה רוצה שאומר "שר הפנים" ולאחר מכן אומר ששני השרים האחרים הם בלי תיק?

גדעון סער: אני אומר שר אחד בתפקידו ונוקב בשמם של שני השרים האחרים.

רוני בר-און: - - -

גדעון סער: אדוני השר, אני מודה לך.

גדעון סער: הנואם הבא אמור להיות חבר הכנסת אפרים סנה, ואחריו ישתלב בדיון חבר הכנסת עתניאל שנלר, כפי שהתחייבתי קודם.

גדעון סער: אדוני יושב-ראש סיעת העבודה, בבקשה.

אפרים סנה: אדוני היושב-ראש, חברי הכנסת, אנחנו נמצאים בסופה של תקופה ובפתחה של תקופה.

אפרים סנה: התקופה שעברה מכנס הקיץ לכנס החורף התאפיינה במלחמה קשה, רבת משקעים, שהמחישה לנו שני דברים קשים.

אפרים סנה: האחד, מה היא מפת האיומים שבתוכה אנחנו חיים, מול מי אנחנו מתמודדים, מול איזה ציר רשע נמצאת מדינת ישראל.

אפרים סנה: קוורטט הרשע הוא אירן, סוריה, "חיזבאללה" ו"חמאס".

אפרים סנה: היא חשפה לא רק את זה, המלחמה הזאת.

אפרים סנה: היא חשפה גם מה קרה לנו בתוך החברה הישראלית פנימה.

גדעון סער: אדוני שר הפנים וחבר הכנסת ברכה.

אפרים סנה: המועדון הזה - אני שמח על הצוותא חדא.

אפרים סנה: נמצא פה השר איתן, ובשבילי זה הרבה מאוד.

רפי איתן: אני שמעתי חלק מהדברים, ונדמה לי שאני מסכים אתך.

אפרים סנה: יש לי רושם שתסכים גם עם ההמשך.

אפרים סנה: אם כן, המלחמה חשפה גם את מה שקרה בתוך החברה שלנו פנימה, ובעיקר את אובדן הסולידריות ואת העובדה שהממשלה, בתהליך, התקלפה מאחריותה לגורל האזרח.

אפרים סנה: הרבה אזרחים במלחמה הזאת הרגישו שהממשלה עזבה אותם, שהיא לא דואגת להם.

אפרים סנה: זה דבר שלא יכול להיות שלא יהיו לו השלכות על החוסן הביטחוני והערכי של מדינת ישראל.

אפרים סנה: התקופה הקרובה תהיה תקופה מכריעה לגורל המדינה.

אפרים סנה: הממשלה הזאת תיבחן בשלושה דברים, בשלושה יעדים לאומיים, אם תשיג אותם או לא.

אפרים סנה: הדבר החשוב ביותר הוא: האם הממשלה תצליח לבנות את עוצמת צה"ל כך שיובטח לו ניצחון מוחץ בעימות הבא מול האירנים.

אפרים סנה: כי העימות הזה הוא בלתי נמנע.

אפרים סנה: בל יאמרו לי: אולי תמנע את העימות הזה.

אפרים סנה: לא ניתן למנוע את העימות הזה, כיוון שיושב בטהרן משטר עתיר אמצעים, יצואן הנפט הרביעי בגודלו בעולם, שחרת על דגלו את השמדתה של מדינת ישראל.

אפרים סנה: לכן, העימות הזה הוא בלתי נמנע.

אפרים סנה: איננו יודעים איפה הוא יקרה, איפה הוא יתרחש, אבל הוא בלתי נמנע והוא יכול להיות גם בטווח הזמן הלא-רחוק.

אפרים סנה: אסור שהעימות הזה יסתיים במשהו שהוא פחות מניצחון ישראלי מוחץ.

אפרים סנה: ולזה צריך להתכונן, ולזה צריך להקדיש משאבים, ולזה צריך לתת עדיפות לאומית עליונה.

אפרים סנה: בל יגידו לי: מה תעשה, תעשה הסכם עם הנייה.

אפרים סנה: צריך למצוא אסטרטגיה משותפת עם אותם פלסטינים שרוצים בנפילתו של הנייה ולבנות אתם את התהליך, שבסופו יהיו פה שתי מדינות שחיות בשלום.

אפרים סנה: הנייה וה"חמאס" זה האויב המשותף.

גדעון סער: חבר הכנסת סנה, האם אני יכול לשאול אותך שאלה?

גדעון סער: אני עוקב אחרי הדברים שלך ואני מבין את ההיגיון הפנימי.

גדעון סער: עם זאת, מה אתה יכול לעשות – זאת שאלה עקרונית של כל התהליך – אם אתה בונה דבר מסוים עם מישהו שהוא השותף הפוטנציאלי המתון, אבל בסוף הנכסים שאתה מוסר נמסרים לידי גורם שאתה יודע שהוא גורם אירני, הוא גורם ששייך לקבוצת הרשע, כפי שכינית.

גדעון סער: מה זה אומר?

גדעון סער: היום זאת לא הסתברות דמיונית.

גדעון סער: היום זאת המציאות.

אפרים סנה: לכן אני, כמוך, מתנגד למסירת נכסים אסטרטגיים וטריטוריאליים למי שהוא האויב שלי.

אפרים סנה: דיברנו על צעדים חד-צדדיים.

אפרים סנה: לכן אני מתנגד לצעדים שהם לא בהסכם.

אפרים סנה: אני אומר, צריך קודם כול להתחיל בתהליך.

אפרים סנה: השלב של חילופי נכסים, אותו אתה עושה בשלב מתקדם יותר של המשא-ומתן, כאשר אתה יודע מי עומד מולך.

אפרים סנה: היעד המיידי שלנו, האופרטיבי, הוא הורדת ממשלת ה"חמאס".

אפרים סנה: מדינת ישראל לא יכולה לחיות לצדה של ישות ששולטת בה ממשלת "חמאס".

אפרים סנה: אבל גם הם לא רוצים ממשלת "חמאס".

אפרים סנה: לא בכדי הם יורים זה בזה.

אפרים סנה: יש ביניהם קרב קיומי, מי ישלוט בחברה הפלסטינית.

אפרים סנה: לנו ולהם רע שה"חמאס" ישלוט בחברה הפלסטינית.

אפרים סנה: פה נמצאת נקודת המפגש, ואנחנו לא עושים בה שימוש מושכל.

אפרים סנה: אין ציונים סביבנו, אבל צריך לבחון בתבונה מי האויב העיקרי שאי-אפשר להתפשר אתו, ועם מי כן אפשר להתפשר.

אפרים סנה: בינינו לבין ה"חמאס" אין פשרה, כי הוויכוח אתם הוא על הזכות שלנו, ועל הזכות שלנו לא יכול להיות משא-ומתן.

אפרים סנה: עם האחרים אני יכול להתמקח על הטריטוריה, על קילומטר יותר וקילומטר פחות, ועל זה בסוף כן יש פשרה.

אפרים סנה: לכן אני מעדיף לעשות שותפות עם מי שיש לי אתו ויכוח או ריב כמותי, טריטוריאלי, כדי להכריע בוויכוח הקיומי מול מי שלא רוצה לראות אותי פה בשום צורה ואופן, ואתו אין לנו לעולם פשרה.

אפרים סנה: זה ההבדל.

אפרים סנה: היעד השלישי, אדוני היושב-ראש, הוא היעד החברתי - לבנות מחדש את מדינת הרווחה הישראלית.

אפרים סנה: לא מדינה של צדקה וחסד, לא מדינה שנותנת תלושים לאנשים בשביל שלא יעבדו, אבל מדינה שבה האחריות לבריאות ולחינוך ולאיש הקשיש היא בידי המדינה והיא לא מוסרת אותה לאף אחד.

אפרים סנה: פעם זה היה כך, ואיבדנו את זה.

אפרים סנה: חל פה שינוי גם כלכלי וגם חברתי.

אפרים סנה: מבחינה ערכית היום במדינה, מי שלא מייצר כסף איננו נחשב.

אפרים סנה: זה הביא לבינוניות במורים, לבינוניות בפוליטיקאים, לבינוניות באנשי הצבא.

אפרים סנה: ניתן דין-וחשבון לעצמנו מה קרה.

אפרים סנה: בואו נבדוק באילו סקטורים עזבו הטובים ונשארו הבינוניים, ונראה שהמכנה המשותף הוא שבמדינה הזאת מי שלא עושה כסף אין לו יוקרה.

אפרים סנה: עברנו את יום הכיפורים, אבל חשבון נפש לא יזיק.

אפרים סנה: אלה הם, אדוני היושב-ראש וחברי הכנסת, שלושת היעדים שבהם תיבחן הממשלה הזאת: ניצחון, הסכם וחברה עם ערכים יהודיים.

אפרים סנה: תודה.

גדעון סער: תודה לחבר הכנסת סנה.

גדעון סער: יעלה ויבוא חבר הכנסת עתניאל שנלר מסיעת קדימה.

גדעון סער: אחריו ידבר חבר הכנסת מסיעת גיל.

גדעון סער: חבר הכנסת שנלר, לרשותך חמש דקות.

עתניאל שנלר: אדוני היושב-ראש, חברי הכנסת, על שביל עפר המוביל מזרעית לנחל הליטאני, בשעה תשע בערב, עם חיילי אלכסנדרוני היוצאים לקרב ופגז מרגמה שפגע בראש הכוח, אני פוגש חייל מילואים, והוא אומר לי כך: הכול שווה לי כשהציבור כולו יחד, כתף אל כתף.

עתניאל שנלר: הכול שווה, ומלחמה שווה, כשכל הציבור הולך יחד, בלי פוליטיקה, בלי דברי שנאה.

עתניאל שנלר: איך הוא אמר לי?

עתניאל שנלר: יש המלה יחד – יש ערבות הדדית.

עתניאל שנלר: לשם כך שווה וצריך לצאת לקרב.

עתניאל שנלר: הוא מדבר, ואני מוכרח לומר – ועיני דומעות.

עתניאל שנלר: עיני דומעות מהתרגשות, האם באמת, כשאנו אומרים בתפילת מוסף ביום הכיפורים ובראש השנה "תסיר שנאת חינם מעלינו ומעל כל בני בריתך", האם באמת זה העניין?

עתניאל שנלר: חברי הכנסת, מדינת ישראל בסכנה קיומית מאירן כמו הסכנה לצפון מסוריה ומה"חיזבאללה" ובדרום מה"חמאס" ומשאר מרעין בישין.

עתניאל שנלר: לא רק זה: אנחנו בסכנה לא פחותה מאותן מדינות במעגל הרחב יותר אשר נותנות מקום לאסלאם הקיצוני ול"אל-קאעידה".

עתניאל שנלר: אבל הסכנה הקיומית המרכזית היא בתוכנו, בחברה הישראלית פנימה.

עתניאל שנלר: חוסר הסבלנות, כמו מאמר פרקי אבות, איזהו גיבור – הכובש את יצרו.

עתניאל שנלר: האם אנחנו גיבורים וכובשים את יצרנו כשיש לנו משהו בבטן?

עתניאל שנלר: אני חושב שמושב הפתיחה של הכנסת היום, נאום ראש הממשלה ונאום ראש האופוזיציה, כל הציבור בחן אותם.

עתניאל שנלר: כל ילד, כל משפחה, כל אחד הסתכל לראות אם המנהיגות הנבחרת אומנם ראויה לכך.

עתניאל שנלר: פה עקיצה, שם הפרעה, קריאת ביניים, האם זה מוסיף לנו כבוד בישיבת הפתיחה?

עתניאל שנלר: אני חדש, ואני נאיבי למופת, וטוב לי כך, ואני אפילו גאה בכך שבנאום ראש האופוזיציה המכובד אנחנו, חברי קדימה, לא הפרענו.

גדעון סער: ומה עם שרים ליד שולחן הממשלה?

גדעון סער: אצלם קוראי קריאות הביניים קיימים, רק שם; לא ליד שולחנות חברי הכנסת, אלא ליד שולחן הממשלה.

גדעון סער: אם לא שמעת, אני מוכן להגיד לך מי קרא את הקריאות.

עתניאל שנלר: אדוני היושב-ראש, נדמה לי שאנחנו, הכנסת, צריכים בעת הזאת, לנוכח הסכנות הצפויות לנו, לחפש את המאחד ורק את המאחד.

עתניאל שנלר: בואו, קחו את התחום הביטחוני: יש חילוקי דעות בנושא אירן?

עתניאל שנלר: בנושא "חמאס"?

עתניאל שנלר: בנושא ה"קסאמים"?

עתניאל שנלר: יש מחלוקת על הטרור הבין-לאומי ועל הטרור במדינת ישראל?

עתניאל שנלר: אין.

עתניאל שנלר: בתחום המדיני – על קריאה לשלום עם לבנון יש מחלוקת בבית הזה?

עתניאל שנלר: האם יש מחלוקת על הצורך להיכנס לשיח כזה או אחר עם שכנינו הפלסטינים?

עתניאל שנלר: יש מחלוקות בניואנסים, לא במהות.

עתניאל שנלר: האם על הקריאה להיכנס לדיאלוג עם סוריה – זה לא אומר החזרת רמת-הגולן – יש חילוקי דעות?

עתניאל שנלר: האם על הקשר עם מדינות ערב המתונות יש חילוקי דעות?

עתניאל שנלר: האם יש חילוקי דעות על צמיחה של 4.6% במשק ועל השקעות עתק בקידום הצפון, בצמצום האבטלה ובמלחמה בעוני?

עתניאל שנלר: ראש הממשלה הציג מהלכים דרמטיים בתחום הכלכלי; האם אי-אפשר להתאחד על כך?

עתניאל שנלר: האם יש מחלוקת על כך?

עתניאל שנלר: לא, אני לא חושב.

עתניאל שנלר: בתחום התשתיות, הכבישים, הרכבות – ברוב הנושאים אין מחלוקת בבית הזה.

עתניאל שנלר: ועל הטיפול במצב העורף, בהכנה של העורף, יש מחלוקת?

עתניאל שנלר: צריכים לטפל בכולם – ביהודים, בדרוזים, בצ'רקסים, בערבים – בכולם.

עתניאל שנלר: חברי הכנסת, ראש הממשלה הושיט בנאום שלו יד לכולם – לערבים, לחרדים, לציבור הדתי-לאומי; ראש הממשלה מושיט יד ולא מכופף יד.

עתניאל שנלר: אני קורא לשופט שמגר, שעומד בראש ועדה חשובה לגבי הצד האתי, לעסוק גם בהתנהגות שלנו כחברי הכנסת, בדיבור איש אל רעהו כאן, בבניין הזה, כשכולם רואים אותנו בחלון הראווה החשוב הזה.

עתניאל שנלר: אתם יודעים, כשאני מסתכל במראה, אולי מפני שאני חבר כנסת חדש, אני מהרהר אם זו בבואה של הציבור כולו, כנבחר הציבור, ואז לא נותר לי אלא לשאת תפילה.

עתניאל שנלר: ואסיים את דברי בתפילה קצרה מאוד של החפץ-חיים: ריבונו של עולם, יהי רצון מלפניך, אל רחום וחנון, שתזכנו היום ובכל יום לשמור פינו ולשוננו מלשון הרע ורכילות ומקבלתם.

עתניאל שנלר: וניזהר מלדבר אפילו על איש יחידי, וכל שכן מלדבר על כלל ישראל או על חלק מהם, וניזהר מלדבר דברי שקר, חנופה, מחלוקת, כעס, גאווה, אונאת דברים, הלבנת פנים, וכל דברים אסורים.

עתניאל שנלר: וזכנו שלא לדבר כי אם דבר הצריך לענייני גופנו או נפש מדינתנו – נפש מדינתנו זו תוספת שלי – ושיהיו כל מעשינו ודיבורינו לשם שמים.

עתניאל שנלר: תודה.

גדעון סער: תודה לחבר הכנסת שנלר.

גדעון סער: חבר הכנסת יצחק זיו מסיעת גיל, בבקשה.

גדעון סער: אחריו ידבר חבר הכנסת יעקב ליצמן מסיעת יהדות התורה.

גדעון סער: אני לא בטוח שאני עוד אנהל את הדיון אז.

גדעון סער: בבקשה.

יצחק זיו: ראשית, ברצוני לברך את כבוד ראש הממשלה, את השרים, את כבוד היושב-ראש ואת חברי הנכבדים לרגל פתיחת כנס החורף.

יצחק זיו: אני מאחל לכולנו מושב קל ופורה.

יצחק זיו: אנו, במפלגת הגמלאים, פעלנו נמרצות במושב הקודם לטובת ציבור הגמלאים, ואנו גאים במה שהשגנו.

יצחק זיו: וזו רק תחילת הדרך: עדכנו את קצבאות הזיקנה של הביטוח הלאומי; השגנו תוספת לגמלאים מקבלי השלמת הכנסה; דאגנו לתיקון עיוותים בחוק הביטוח הלאומי; הגדלנו משמעותית את סל התרופות; צמצמנו את ההשתתפות העצמית בעלות התרופות; השגנו סיוע ברכישת תרופות בעבור חולים כרוניים; הגדלנו את מכסת הקודים למיטות סיעודיות; השגנו השקעות מדינה בשכונות תומכות, במועדונים ובמעונות בשכונות תומכות; הועדנו תקציב ממשרד הרווחה לטובת הקשישים, והקמנו לשכת קשר לכל גמלאי ישראל.

יצחק זיו: הישגים אלה מסתכמים בכ-1.4 מיליארד שקלים, ועוד ידנו נטויה.

יצחק זיו: המושב הקודם התקיים בצל המלחמה בצפון.

יצחק זיו: מלחמה זו חשפה כשלים רבים, גם בלחימה וגם בעורף, ואלה מחייבים אותנו לבחינה ולהסקת מסקנות.

יצחק זיו: ליקויים רבים שנמצאו במיגון העורף ובהצטיידות האזרחים מחייבים בחינה מחודשת ותיקון, בעיקר בקרב הקשישים והשכבות החלשות, שלא היו יכולים לדאוג לעצמם.

יצחק זיו: במושב הנוכחי נמשיך לפעול לשיקום הגמלאים בצפון ולא נרפה מנושא זה עד שחייהם יחזרו למסלולם והם ירגישו שוב בטוחים במקומם.

יצחק זיו: במושב הנוכחי נמשיך לפעול לטובת ציבור בוחרינו.

יצחק זיו: מבחינה חקיקתית נפעל בין השאר להשוואת קצבאות השאירים של אלמן ושל אלמנה, לתיקון פקודת מס הכנסה – מתן מדרגת מס לגמלאים, לתוספת קבועה לסל הבריאות של 2% בכל שנה, לתיקון חוק הבנקאות – הכרה בקצבאות הביטוח הלאומי לצורך קבלת אשראי, ולהעדפה במכרזים לנכים ולמוגבלים.

יצחק זיו: ברצוני להזכיר לכל חברי הבית, שמחר יצוין יום הקשיש.

יצחק זיו: מפלגת הגמלאים גיל תדאג שיום זה יהפוך יום חג לגמלאים, כדי שירגישו את המהפך שחל בקרב הגמלאים, ונדע שהצלחנו להחזיר, ולו במעט, את החיוך אל פני הגמלאים.

יצחק זיו: תודה.

אמנון כהן: אדוני, תודה רבה.

אמנון כהן: אנחנו מבקשים מחבר הכנסת יעקב ליצמן לעלות ולנאום בשם יהדות התורה.

אמנון כהן: לרשות אדוני עד עשר דקות.

חיים אורון: מי אחריו?

אמנון כהן: אחריו כבודו, חבר הכנסת חיים אורון, אם יימצא באולם.

יעקב ליצמן: אדוני היושב-ראש, חברי הכנסת, כנסת נכבדה, היום שמעתי את ראש הממשלה, והוא דיבר והודיע כאן שקווי היסוד גלויים ואין לשנותם.

יעקב ליצמן: כך הוא אמר.

יעקב ליצמן: האם הכוונה לאיווט ליברמן, שהוא ייכנס לקווי היסוד שלא משנים, או הכוונה לש"ס, ששם יש ברית זוגיות?

יעקב ליצמן: למה הכוונה בכך שהוא לא הולך לשנות את קווי היסוד?

יעקב ליצמן: התכנסות שאיווט, שוב, יתמוך בה?

יעקב ליצמן: אני רוצה להתייחס בכמה מלים למשא-ומתן הקואליציוני.

יעקב ליצמן: חשוב לי שחברי הכנסת והציבור ידעו.

יעקב ליצמן: כל הזמן אומרים שמנהלים עם יהדות התורה משא-ומתן קואליציוני.

יעקב ליצמן: רבותי חברי הכנסת, בהסכם הקואליציוני יש סעיף עם כל המפלגות שלא משנים את שיטת הבחירות בלי הסכמה.

יעקב ליצמן: אולי יסבירו לי: זה שהביאו לוועדת השרים אתמול, והיה ערעור של מפלגות, זה נקרא בהסכמה או לא בהסכמה?

יעקב ליצמן: האם זה נקרא קיום ההסכם הקואליציוני או לא קיום ההסכם הקואליציוני?

יעקב ליצמן: אחר כך עוד אומרים לנו שרוצים שאנחנו ניכנס לקואליציה ומנהלים אתנו משא-ומתן קואליציוני.

יעקב ליצמן: נניח שהבטיחו לנו קצבאות ילדים.

יעקב ליצמן: מי אומר שמחר הוא לא יעשה מה שהוא עשה לש"ס?

יעקב ליצמן: הוא הסכים אתם לפני שניים-שלושה חודשים, באחד הסעיפים המרכזיים על קצבאות ילדים, לבטל את ההקפאה של ההצמדה בקצבאות ילדים, ואחרי חודשיים הוא מבטל את זה.

יעקב ליצמן: או למשל עם סיעת הגמלאים, סיעת גיל - אותו דבר לגבי קצבאות זיקנה, ואחרי חודשיים - - -

שלי יחימוביץ': גם מפלגת העבודה חתומה על הסעיף הזה.

יעקב ליצמן: אז מה שווה כל ההסכם הקואליציוני?

יעקב ליצמן: עם מי אני מנהל משא-ומתן?

יעקב ליצמן: עם מי שמקיים או מי שמפר?

יעקב ליצמן: מה שווה לי שהוא, נניח, מבטיח לי כסף, ואחר כך הוא עושה חור מלמטה ומוציא את כל הכסף מכיוון אחר כשהוא מבטל את ההקפאה?

יעקב ליצמן: נניח שהוא ייתן לי מיליארד שקל לקצבאות ילדים ומצד שני הוא יבטל לי את המיליארד בדברים אחרים בקצבאות ילדים, למשל בהצמדה או בדברים אחרים.

יעקב ליצמן: אז עם מי אני מנהל כאן משא-ומתן?

יעקב ליצמן: ראש הממשלה אמר שהוא יתמוך בחוק חינוך חרדי.

יעקב ליצמן: יפה, ואני מאוד מעריך את זה שהוא עושה את זה.

יעקב ליצמן: אבל, רבותי חברי הכנסת, אתם יודעים שהוא חייב לעשות את זה בגלל ההסכם הקואליציוני עם ש"ס.

יעקב ליצמן: את זה הוא לא אמר לאף אחד.

יעקב ליצמן: בזה הוא בא לקראת יהדות התורה, שהוא הבטיח.

יעקב ליצמן: בין כה וכה הוא חייב כבר.

יעקב ליצמן: אז מוכרים את אותה הסחורה פעמיים?

שלי יחימוביץ': כן.

יעקב ליצמן: בשלטון שלי לא ידוע לי ככה.

יעקב ליצמן: אני לא מתנהג ככה.

יעקב ליצמן: אני לא משלם פעמיים על אותה הסחורה.

יעקב ליצמן: כך לימדו אותי.

יעקב ליצמן: אני רוצה לנהל משא-ומתן כשהכול גלוי, וזו אחת הסיבות לכך שאנחנו דורשים את חוק חינוך חרדי.

יעקב ליצמן: אנחנו אומרים שכל מה שצריך לתת לילד בחינוך רגיל, אנחנו רוצים גם בחינוך החרדי.

אמנון כהן: שוויון בין הילדים.

יעקב ליצמן: הכול פתוח על השולחן, ואני לא רוצה התערבות: לא ממשרד המשפטים ולא מאף מקום ולא מבג"צים.

יעקב ליצמן: הכול על-פי חוק.

יעקב ליצמן: מותר לבקש את זה?

יעקב ליצמן: למה צריך פרוטקציה לזה?

יעקב ליצמן: למה צריך להגיע להסכם קואליציוני כדי לקבל את זה?

יעקב ליצמן: לא מגיע לילד שלי כמו לילד אחר?

יעקב ליצמן: למה לכל כיתה אצלנו צריך הכרזה של שר האוצר מעל במת הכנסת שהוא נתן ליהדות התורה או לש"ס 100 כיתות?

יעקב ליצמן: אנחנו לא שווים כאן?

יעקב ליצמן: על זה המשא-ומתן הקואליציוני.

יעקב ליצמן: ראש הממשלה אומר שאצלנו אנחנו דואגים כל אחד לסקטור שלו.

יעקב ליצמן: אולי מישהו יגיד לי שקצבאות הילדים שאנחנו דורשים, אנחנו דורשים לאיזה סקטור מסוים?

יעקב ליצמן: או כשאני מודיע שאני לא אתן לבטל את ההקפאה בקצבאות הזיקנה - זה רק לחרדים?

שלי יחימוביץ': רק חרדים מזדקנים.

יעקב ליצמן: גברתי, לא.

יעקב ליצמן: ראינו את זה רק שרון - - -

יצחק גלנטי: הם מאריכים ימים יותר.

יעקב ליצמן: כתוב: "כי הם חיינו ואורך ימינו".

יעקב ליצמן: זה - כן.

יעקב ליצמן: זה על התורה.

שלי יחימוביץ': - - - ממפלגת העבודה.

ראובן ריבלין: הבעיה עם שרון - - -

יעקב ליצמן: מה?

שלי יחימוביץ': מצביעי קדימה לא מתנגדים.

ראובן ריבלין: הבעיה: אם שמוע תשמעו - - -

יעקב ליצמן: עם שרון?

ראובן ריבלין: הבעיה: אם שמוע תשמעו - - -

יעקב ליצמן: לכן, רבותי, קשה לי להבין מה היה הנאום היום.

יעקב ליצמן: שמעתי גם: אחד הדברים שראש הממשלה אמר - הוא הבטיח ללחום באבטלה.

יעקב ליצמן: יפה.

יעקב ליצמן: בינתיים, האבטלה היחידה שהוא לוחם בה זה האבטלה של שרים.

יעקב ליצמן: הוא מרחיב את הממשלה.

יעקב ליצמן: נניח שיעשו רפורמה.

יעקב ליצמן: מה הרפורמה?

יעקב ליצמן: אדוני יושב-ראש הכנסת לשעבר, אתה זוכר שהיה פעם חוק-יסוד של 18 שרים.

יעקב ליצמן: זה היה חוק-יסוד.

יעקב ליצמן: כמה זמן לקח לבטל את החוק הזה?

יעקב ליצמן: פחות מקדנציה אחת.

ראובן ריבלין: בנינו את השולחן הזה לפי החוק ההוא.

יעקב ליצמן: קראתי באחד העיתונים שהזמינו גם להרחיב את השולחן הזה.

יעקב ליצמן: עכשיו יעשו לנו עוד באמצע.

יעקב ליצמן: אתם זוכרים איך זה היה נראה?

יעקב ליצמן: אתה זוכר מה שהיה כאן?

יעקב ליצמן: אחר כך יעשו עוד שורה באמצע או שתי שורות באמצע.

יעקב ליצמן: זה לא עולה כסף.

יעקב ליצמן: קצבאות ילדים עולות כסף.

יעקב ליצמן: מתווכחים אתנו על מיליארד שקל או פחות מיליארד שקל.

יעקב ליצמן: 750,000 ילדים נמצאים מתחת לקו העוני, ושום דבר, וזה לא מפריע לאף אחד.

יעקב ליצמן: מפריעות להם רק כל מיני שטויות שקורות כאן, בבניין הזה.

יעקב ליצמן: הדבר הראשון - אני מבקש שיתנהגו בשוויון בכל הדברים.

יעקב ליצמן: חינוך זה דבר יסודי.

יעקב ליצמן: ברית זוגיות - אני לא רואה אפשרות שש"ס תתמוך בברית זוגיות, ואני לא מדבר על יהדות התורה.

יעקב ליצמן: אז מישהו יגיד לי כאן שש"ס יכולה לשבת עם איווט כשאיווט דורש ברית זוגיות, נישואים אזרחיים?

יעקב ליצמן: מה זה כאן אם לא ספינים עם כל הדברים האלו?

יעקב ליצמן: אני פונה לממשלה, לראש הממשלה, לשר האוצר, ואני רוצה שיחזירו את החמלה שהבטיחו.

יעקב ליצמן: החמלה זה באבטלה, בקצבאות, בחינוך ובבריאות.

ג'מאל זחאלקה: אתה דורש יותר מדי.

ג'מאל זחאלקה: אתה דורש יותר מדי.

יעקב ליצמן: יכול להיות שאני דורש יותר מדי, אבל לפחות אני מדבר על זה.

יעקב ליצמן: גם על זה הם לא מדברים.

יעקב ליצמן: אני לא שמעתי היום מראש הממשלה מלה אחת בתוך כל הנאום הזה על קצבאות ילדים.

נאדיה חילו: על מינוי שר רווחה גם לא שמענו, לצערנו.

יעקב ליצמן: את לא מצפה שאני אדבר על זה - - -

נאדיה חילו: ציפיתי.

יעקב ליצמן: על דבר אחד לא שמעתי ממנו - גם על רווחה לא שמעתי.

יעקב ליצמן: תעזבי את הנושא של שר.

יעקב ליצמן: מישהו דואג לכל הדברים האלו כאן?

יעקב ליצמן: איפה החמלה?

יעקב ליצמן: איפה דובר לפני הבחירות שידאגו והכול ושזה לא בא בחשבון ושלא ייתנו עוד פעם ושמה שקרה לא יכול להיות?

יעקב ליצמן: דרך אגב, אותן הטענות יש לי גם לביבי, ושלא תחשבו אחרת לרגע אחד.

יעקב ליצמן: יש עוני, ושלא יספרו לנו סיפורים.

יעקב ליצמן: באחד הראיונות ראש הממשלה אמר, משפחה עם עשרה ילדים, ששני ההורים ילכו לעבוד.

יעקב ליצמן: יפה מאוד.

יעקב ליצמן: אין לו עבודה לאחד מהם, אז הוא רוצה ששניהם ילכו לעבוד?

יעקב ליצמן: אם זה לא מספיק, הוא מדבר שם על כך שגם הילד הבכור יעזור.

יעקב ליצמן: שיא הציניות.

יעקב ליצמן: לכן, רבותי, אני חושב שהממשלה צריכה לעשות עם עצמה חשבון נפש; אם היא רוצה להתקיים ולשרוד, אז שתקיים את שלושת הדברים העיקריים שאנחנו מדברים עליהם: האחד, נגד ברית זוגיות; השני, בעד חוק חינוך חרדי; השלישי, בעד קצבאות ילדים.

יעקב ליצמן: אני מבין שההתכנסות לא רלוונטית כרגע ולכן אני לא מזכיר את זה.

יעקב ליצמן: כמובן, אם ההתכנסות רלוונטית, אנחנו נגד ההתכנסות.

יעקב ליצמן: תודה רבה.

אמנון כהן: תודה רבה, אדוני.

אמנון כהן: חבר הכנסת חיים אורון, בבקשה.

אמנון כהן: גם לרשותך עומדות עשר דקות.

חיים אורון: אדוני היושב-ראש, חברי הכנסת, הממשלה הנוכחית וראש הממשלה הנוכחי גרמו לי למשהו שחבר הכנסת ליצמן אולי מאוד ישמח בו.

חיים אורון: אני כל בוקר מודה לבורא עולם שתי תודות: האחת, שאנחנו לא בקואליציה; השנייה, שאף טלפון לא מזמין אותנו.

חיים אורון: למה אני מודה לבורא עולם?

חיים אורון: כי שמעתי מראש הממשלה באחד מראיונות ראש השנה, שראש ממשלה לא צריך אג'נדה, ראש ממשלה צריך לנהל את המדינה.

חיים אורון: אני חושב שהיתה קצת – אני לא רוצה להגיד מלה קשה, בשימוש במושג אג'נדה – אג'נדה זה איזה מקום שבורחים אליו כשלא יודעים להגיד דברים אחרים.

חיים אורון: אבל בכל זאת, אחרי חצי שנה, מה רוצה הממשלה הזאת היום?

חיים אורון: מה רוצה הממשלה הזאת?

חיים אורון: יושבים כאן שני שרים מסיעת הגמלאים: תגידו, מה אתם בדיוק רוצים, להמשיך להישאר בשלטון?

חיים אורון: זה בסדר גמור, בזה אין שום בשורה, כל הממשלות רוצות להישאר בשלטון.

חיים אורון: אומר ראש הממשלה, בנושא המדיני, עם הסורים אני לא מדבר.

חיים אורון: מה זה נקרא: עם הסורים אתה לא מדבר?

חיים אורון: כל ראשי הממשלות, אחרי שאמרו משפטים כאלה, יודעים שעם הסורים צריך לדבר.

חיים אורון: אם אני לא טועה, השר איתן, אתה אמרת את זה, המחיר ידוע.

חיים אורון: אפשר לומר, אנחנו לא רוצים לשלם אותו, אבל המחיר ידוע.

חיים אורון: אנחנו באמת חושבים שנתמודד עם שאלת לבנון בלי שנפתור פעם אחת את הבעיה עם הסורים?

חיים אורון: מה המדיניות הזאת, לאן היא מובילה?

חיים אורון: אני מבין, לסיבוב שאחריו צריך להתכונן לסיבוב הבא.

חיים אורון: לא למנוע אותו, להתכונן לסיבוב הבא במצב יותר טוב.

חיים אורון: ראש הממשלה קורא לאבו-מאזן, ראש הרשות הפלסטינית, להיפגש אתו.

חיים אורון: על מה?

חיים אורון: חבר הכנסת ליצמן אמר פה עכשיו, עניין ההתכנסות ירד, אז אין לנו בעיה עם זה, אפשר להיכנס לממשלה.

חיים אורון: מה המשמעות שעניין ההתכנסות ירד?

חיים אורון: זאת אומרת, אנחנו רוצים להמשיך את המצב הקיים בשטחים, לשלוט בהם.

חיים אורון: 12 הרוגים בעזה בלילה אחד, שמונה הרוגים בעזה בלילה שני.

חיים אורון: מה בדיוק אנחנו עושים?

חיים אורון: ארבעה חודשים כבר יש "קסאמים".

ראובן ריבלין: זה לא מה שאמר ליצמן.

ראובן ריבלין: הוא אמר, אנחנו רוצים לשבת בהתיישבויות כי אנחנו רוצים לשבת בארצנו.

חיים אורון: לא, זה אתה אומר.

חיים אורון: אני בוויכוח גדול אתך הרבה מאוד שנים.

חיים אורון: אני אומר, אני לא רוצה לשבת שם.

משה שרוני: כל אחד שומע מה שהוא רוצה.

חיים אורון: אני שמח שתוכנית ההתכנסות החד-צדדית נפלה.

חיים אורון: משהו בבעיה שבינינו לבין הפלסטינים ייפתר כך?

חיים אורון: זאת רק תהיה משאלה שאבו-מאזן יבוא לדבר אתנו?

חיים אורון: אנחנו קצת לא עושים, או הרבה לא עושים, כך שלא יהיה לנו פרטנר?

חיים אורון: וכאשר הוא טיפה מתרומם, נותנים לו מכה בראש כדי שהוא לא יקום.

חיים אורון: ויש המון בעיות ברשות הפלסטינית.

חיים אורון: ויש מתיחות מאוד גדולה בתוכם.

חיים אורון: הם מתקשים מאוד מאוד לגבש הסכמה לאומית שתאפשר לנו לא לדבר אתם.

חיים אורון: אני גם חושב שבשביל לדבר עם הפלסטינים, צריך לקבל את התנאים של הכרה בישראל, של הכרה בהסכמים שנחתמו עד עכשיו ושל והפסקת האלימות.

חיים אורון: אבל אני אומר, אפשר לקבל את זה מרוב הפלסטינים.

חיים אורון: יש מי שפוחד שהפלסטינים יקבלו את זה, כי אז יצטרכו לשבת אל השולחן, וכאשר ישבו אל השולחן, יתברר שצריך לוותר על דברים שיש עוד חלקים בבית הזה – ואני לא מדבר עכשיו על הליכוד, ואני לא מדבר על רובי ריבלין - גם בתוך הממשלה, שאת המהלך הזה לא מוכנים לעשות.

חיים אורון: מה האלטרנטיבה?

חיים אורון: לכל השדים והרוחות, מה האלטרנטיבה?

חיים אורון: אתם רוצים כאוס מוחלט בשטחים?

חיים אורון: אתם רוצים מחדש מושל בחברון ומושל בשכם, שינהל את השטחים?

חיים אורון: מה האלטרנטיבה?

חיים אורון: אנחנו לא יכולים רק להסתכל ולראות מה קורה?

חיים אורון: וראש הממשלה עולה, אחרי המלחמה הנוראה הזאת בלבנון, שהתחילה במקום אחד, הסתיימה במקום אחר, לא יודעים למה התחילה כך, למה הסתיימה כך, אני לא רוצה עכשיו לחזור אליה – אומר ראש הממשלה, הוא מתבשם בהישגים הכלכליים.

חיים אורון: פעם למדתי רבות ממישהו במשרד האוצר.

חיים אורון: הוא אמר לי: ג'ומס, בכל עשרה נתונים כלכליים יש חמישה שהם טובים ויש חמישה אחרים, השאלה מה אתה בוחר.

חיים אורון: אני שמח מאוד שתהיה השנה צמיחה של 4% במדינת ישראל.

מוחמד ברכה: 4.6%.

חיים אורון: עם השש נחכה עוד טיפה.

חיים אורון: אתה יודע מה, מעל 4%.

חיים אורון: אבל אנחנו לא רואים את המשמעויות של התהליך הזה בחברה הישראלית.

חיים אורון: ביבי עמד כאן וחגג על זה, שמהיום אין ארוחות לילדים.

חיים אורון: יושבים כאן חברי כנסת שישבו בוועדות באותה תקופה.

חיים אורון: אמרנו, כאשר עושים תוכנית הזנה לבתי-הספר, שנשענת על העיריות, היא לא תחזיק מעמד.

חיים אורון: איפה המשבר עכשיו?

חיים אורון: המספר המאזן ממה שיש ומה שאין, זה הרשויות המקומיות שאומרות, אין לנו כסף לזה, כי קיצצו לנו את תקציבי האיזון.

חיים אורון: מי קיצץ את תקציבי האיזון, זה לא אותה ממשלה?

חיים אורון: חברי הכנסת מסיעת ש"ס וממפלגת העבודה, יש לי איזו תכונה גרועה לקרוא את המסמכים של האוצר.

חיים אורון: ב"מחליטים" של הממשלה האחרונה, בחמישה או בשישה מקומות מופיע: המשך המדיניות של שנת 2003 שהוכיחה את עצמה.

חיים אורון: הסתכלתי ביומן שלי ובדקתי, מי היה שר האוצר ב-2003?

חיים אורון: ראש האופוזיציה.

חיים אורון: מי היה שר האוצר ב-2004?

חיים אורון: ראש האופוזיציה הנוכחית.

חיים אורון: מי היה ב-2005?

חיים אורון: ראש הממשלה הנוכחי.

חיים אורון: חברות וחברים, המדיניות הזאת, אנחנו מתנגדים לה מכול וכול, למהות שלה, כי ב-1 בינואר 2007 יהיו 3.5 מיליארדי שקלים של הקלות מס לחבר הכנסת רובי ריבלין ולחבר הכנסת אורון.

חיים אורון: היום במקרה בוועדת הכספים קיבלתי שוב את הנייר של סמדר.

חיים אורון: בדקתי וראיתי שאקבל 300 שקלים נוספים למשכורת שלי.

חיים אורון: כבר אמרתי פה הרבה פעמים שזה לא משנה לי, כי זה הולך למקום אחר.

חיים אורון: אבל אתה?

ראובן ריבלין: זה לא למקום אחר, לקיבוץ.

חיים אורון: לא רציתי להגיד לקיבוץ.

ראובן ריבלין: - - -

חיים אורון: אני רוצה לשאול את ראש הממשלה, את חברי הכנסת ואת שר הבריאות:

חיים אורון: לא תתקיימו עם פחות 300 שקל ב-1 בינואר?

חיים אורון: אתה יודע כמוני כמה אתה יכול לעשות במערכת הבריאות עם 300 שקל כפול כפול כפול כפול כפול.

חיים אורון: אני אגיד לך כמה זה, זה מיליארד ו-200 מיליון שקל, ובמס חברות זה 1.5 מיליארד.

חיים אורון: אז מה אתם אומרים לנו שאי-אפשר?

חיים אורון: אפשר, רק החלטתם אחרת.

חיים אורון: באתם לממשלה כדי להמשיך את המדיניות של ביבי באופן מודע?

חיים אורון: חבר הכנסת רובי ריבלין כבר ביקש סליחה כמה פעמים על מה שעשו.

ראובן ריבלין: לא על הפחתת המסים.

חיים אורון: הפחתת המסים והפחתת הקצבאות הן תאומות סיאמיות.

ראובן ריבלין: גם הפחתת המסים הביאה לעודף הכנסה.

חיים אורון: אני כופר בזה.

חיים אורון: אין לי זמן להמשיך את הוויכוח הזה עכשיו, אבל הפחתת המסים הזאת, הפחתת הקצבאות ופגיעה בקצבאות ילדים – איפה חבר הכנסת ליצמן?

חיים אורון: אין לו בעיה אתי לגבי תוספת לקצבאות לילדים.

חיים אורון: אם התוספת תהיה אחידה, אדוני היושב-ראש, אני תומך בה וסיעתי תתמוך בה, כי אני לא בעד קצבת ילדים של 144 שקל.

חיים אורון: היא הכי נמוכה בעולם.

חיים אורון: מבחינתי היא יכולה להיות גם 200 שקל, אבל אחידה, בלי המקפצות האלה של ילד שלישי, וילד חמישי, וילד שמיני, כי אז אתה בעצם אומר, אני נותן לסקטור שלי.

חיים אורון: לכל הילדים – קצבה אחידה, מצדי של 200 שקל.

חיים אורון: אגב, בבחינת המספרים זה לא יותר כסף, זה אולי אפילו פחות כסף בסך הכול.

חיים אורון: בבקשה.

חיים אורון: אבל כשראש הממשלה בעצם אומר לנו, אדוני היושב-ראש, אל תעשו גלים, רק אל תעשו גלים, תנו להמשיך לנהל את הממשלה כך – השבוע יהיה ספין של שינוי שיטת הממשל.

חיים אורון: גם כן, איזה ביזיון, ככה עוסקים בשיטת הממשל?

חיים אורון: מבטיחים לליברמן העברת חוק בקריאה טרומית ששר המשפטים אומר שהוא נגדו וכל שרי הממשלה אומרים שהם נגדו, אבל – קח את זה.

חיים אורון: למה?

חיים אורון: כי תיכנס לממשלה.

מיכאל מלכיאור: - - -

חיים אורון: סליחה, אני לא רוצה להשתמש בביטוי לא יפה.

חיים אורון: ממשלה היא לא – כל אחד יגיד מה הוא חושב – שצריך להתבייש להיכנס אליו, אלא אם כן אתה לא רוצה להיות בו, כמוני.

חיים אורון: אבל אם הוא רוצה להיות בממשלה, הוא צריך תעודת הכשר בצורת קריאה טרומית על חוק שהוא יודע שלא יהיה?

חיים אורון: מותר לו להגיד שהוא רוצה להיות שר בממשלה, למה?

חיים אורון: כי הוא רוצה לדפוק את ביבי ובגלל אלף סיבות.

חיים אורון: אני לא רוצה להיכנס לזה.

חיים אורון: אני נגד זה שהוא יהיה בממשלה.

חיים אורון: אני מקווה שמפלגת העבודה תפרוש אם הוא ייכנס לממשלה.

חיים אורון: אבל מה התרגילים הלא-רציניים האלה?

חיים אורון: איך הוא אמר?

חיים אורון: גברתי היושבת-ראש תקיים דיון של הסכמה בין הסיעות על שינוי שיטת הממשל.

חיים אורון: עם כל הכבוד ליושבת-ראש, אני לא צריך הסכמה ואני לא צריך מתווכים, פה זה הפרלמנט.

חיים אורון: יש לנו עמדה על אחוז החסימה.

חיים אורון: אני כבר לא מדבר על משטר נשיאותי ועל נושאים אחרים.

חיים אורון: נתמודד על העמדות האלה ונקבל עליהן הכרעות.

חיים אורון: הפכו את זה למשהו שכאילו דרושה לו איזו דינמיקה קבוצתית כדי שנגיע להסכמות.

חיים אורון: אנחנו צריכים להגיע להכרעות גם בנושא המדיני.

חיים אורון: הסטטוס-קוו הוא סכנה לישראל.

חיים אורון: גם בנושא החברתי – המשך המדיניות של 2003 יביא בשנה הבאה עוד אחוז גדול של ילדים אל מתחת לקו העוני ועוד גמלאים שיזדקקו לכל מיני עמותות וכו' וכו'.

חיים אורון: זאת המדיניות.

חיים אורון: תרגילים לשינוי הממשל, כאשר אין סדר-יום אחר, לא יביאו לשום מקום.

אמנון כהן: תודה רבה, אדוני.

אמנון כהן: בבקשה, חבר הכנסת אברהים צרצור, ואחריו - חבר הכנסת מוחמד ברכה.

אמנון כהן: יש לך חמש דקות.

אמנון כהן: בבקשה, אדוני.

אברהים צרצור: כבוד היושב-ראש, מכובדי השרים, כנסת נכבדה, לפני כחצי שנה יצאה הממשלה הזאת לדרכה.

אברהים צרצור: היום ראש הממשלה זרק לפנינו כמה ססמאות.

אברהים צרצור: הוא דיבר על אופקים מדיניים ועל אחוזי צמיחה.

אברהים צרצור: אני אנסה, עד כמה שאפשר בתמציתיות, לפרוט את השטר הכבד שנזרק לפנינו לכסף קטן, שהפלסטיני המסכן במחנה הפליטים א-שאטי, וזה בעזה, שנכתש, נהרג, נרצח ונהרס יום-יום, וגם העני בעכו, בחיפה, ביפו, ברמלה ובבאר-שבע, בשכונות העוני, יכול להבין.

אברהים צרצור: מה אנחנו באמת מוצאים לאחר התקופה הזאת שעברה על הממשלה?

אברהים צרצור: במישור המדיני התוצאה היא אפס, כפי שאנחנו באמת רואים: אין שלום עם הפלסטינים, אין שלום עם הסורים ואין שלום עם הלבנונים.

אברהים צרצור: העמקת השנאה, השכול והאי-אמון.

אברהים צרצור: האפשרות של התלקחות האזור הפכה קרובה יותר מבכל זמן בעבר.

אברהים צרצור: הצהרות מתלהמות של מנהיגי ישראל שלא מובילות אלא ליותר הרג והרס, ואני מתכוון להצהרות של ראש הממשלה ולהתייחסותו המשפילה לכל הרמזים שיוצאים מדמשק, אלה של נשיא סוריה שמעוניין מאוד בפתיחת משא-ומתן רציני בכיוון של שלום.

אברהים צרצור: הכול נבעט על-ידי ממשלת ישראל ועל-ידי ראש ממשלת ישראל.

אברהים צרצור: לצערי הרב, במישור הפלסטיני המצב קטסטרופלי ביותר.

אברהים צרצור: אין משא-ומתן ואין תהליך של שלום אמת.

אברהים צרצור: היום שמענו שראש הממשלה מעוניין מאוד בתחילת משא-ומתן עם הנשיא הפלסטיני.

אברהים צרצור: לצערי הרב, ישראל תמיד מבקשת מאחרים לעשות מעשים ולא להסתפק בדיבורים, וכשאנחנו באים לישראל, שומעים רק דיבורים.

אברהים צרצור: כשמדובר במעשים אנחנו רק רואים הרס, הרג וחורבן שזרועים בכל מקום.

אברהים צרצור: יש סירוב מגמתי מצד ישראל לפתוח במשא-ומתן אפילו עם אבו-מאזן.

אברהים צרצור: זה שקר שהם אומרים שהם רואים באבו-מאזן שותף ופרטנר.

אברהים צרצור: מה מונע מאהוד אולמרט להיפגש עם אבו-מאזן מייד, אפילו הלילה, לפני שהוא נוסע למוסקבה, על בסיס אג'נדה ברורה וחד-משמעית שיכולה להביא לפתיחת אופק ותקווה כלשהם לפלסטינים?

אברהים צרצור: המשך מדיניות ההרג וההרס.

אברהים צרצור: גבירותי ורבותי, אנחנו עדים לעשרות הרוגים פלסטינים.

אברהים צרצור: הדבר הזה צריך לקומם את כולנו.

אברהים צרצור: אי-אפשר לעבור לסדר-היום על נחשולי הדם ששוטפים את רצועת-עזה, וגם הגדה המערבית.

אברהים צרצור: מבוי סתום בנושא חילופי שבויים הן בלבנון והן בפלסטין, אף שבשבועות האחרונים היו כל כך הרבה יוזמות שכמעט היו יכולות להביא לשחרור כל השבויים הישראלים וגם להביא לביסוס מערכת שיכולה להוביל לשקט מסוים בכל החזיתות.

אברהים צרצור: עכשיו אדבר על המישור הפנימי, ואקצר כמה שאפשר.

אברהים צרצור: קיצוצים דורסניים בכל תחומי החיים: בחינוך, ברווחה, בבריאות וכו'.

אברהים צרצור: העוני מגיע לשחקים; האבטלה זועקת לשמים; הפערים בין האוכלוסיות הולכים ומעמיקים; ההקצנה כלפי הערבים אזרחי מדינת ישראל הולכת ומתעצמת.

אברהים צרצור: יש לכם זכות לשאול אותנו את השאלה הלגיטימית: האם אתם, ערביי ישראל, לא שאלתם את עצמכם למה השנאה הזאת הולכת ומתעצמת?

אברהים צרצור: למה סקרי דעת הקהל בקרב הישראלים מצביעים על כך שהישראלים מאבדים מה שנקרא סובלנות כלפי האזרחים הערבים?

אברהים צרצור: אני שואל שאלה אחרת, רבותי: מה בדיוק אתם רוצים מאתנו?

אברהים צרצור: בנושא של מלחמת לבנון, למשל, העמדה של מנהיגי הערבים הישראלים בכנסת היתה חד-משמעית: אנחנו נגד המלחמה הזאת.

אברהים צרצור: האם העמידה האיתנה הזאת נגד המלחמה יכולה להתפרש כבגידה במדינת ישראל, שאין שייכות של ערביי ישראל למדינה הזאת?

אברהים צרצור: אני חושב שזה לא צודק ולא "פייר", ושצריך לשנות את הדיסק במנטליות הזאת, שתסתכל על האמת כמו שהיא ולא תלביש את האמת בלבוש מעוות שלא משקף אותה.

אברהים צרצור: לסיכום, אני חושב שלמדינת ישראל היום – לממשלת ישראל – יש שני מאפיינים בולטים.

אברהים צרצור: מאפיין אחד הוא אטימות כלפי פנים, שבאה לידי ביטוי בסחרור ההפרטה והעמקת הפערים.

אברהים צרצור: מאפיין אחר הוא אטימות כלפי חוץ, שבאה לידי ביטוי בהעמקת הכיבוש ובהעמקת ההתנחלויות, פעולות שלא יובילו לשום מקום.

אברהים צרצור: אני מאוד מקווה שממשלת ישראל תתעשת ותבין שהדרך הזאת אינה מובילה אלא להסתבכות יתירה.

אמנון כהן: תודה רבה, אדוני.

אמנון כהן: בדיוק בזמן.

אמנון כהן: תודה רבה.

אמנון כהן: חבר הכנסת מוחמד ברכה, בבקשה, ואחריו - חבר הכנסת ג'מאל זחאלקה.

מוחמד ברכה: אדוני היושב-ראש, רבותי חברי הכנסת, ראשית אני מאחל לכל חברי הבית מושב פורה - בכל זאת לחלום ולקוות זה אף פעם לא מזיק - שיצעיד את הכנסת ואת החברה בישראל לכיוון של שלום ושגשוג חברתי.

מוחמד ברכה: אבל, החלומות כאן והמציאות במקום אחר, למרבה הצער.

מוחמד ברכה: כבר בתחילת המושב התבשרנו, וכהכנה לפתיחת המושב, ודווקא בגלל חולשתה של הממשלה והיותה ממשלה מקרטעת לאחר המלחמה בלבנון – מלחמה מיותרת והרת-אסון – דווקא על רקע החולשה של הממשלה, ראש הממשלה רוצה לחזר אחרי הימין, הימין הקיצוני.

מוחמד ברכה: הוא רוצה לסגור חשבון עם הליכוד ועם ביבי נתניהו והוא רוצה גם להתייפייף בעיני הימין שמבקר אותו, ואז שולח הזמנה למר ליברמן להצטרף לממשלה, גם אם זה במחיר של מה שקרוי שינוי שיטת הממשל, שזה בעצם שם קוד לדפוס משטר של עריצות, שפשוט כופה שוליות על הפרלמנט, על הכנסת, מפקיד סמכויות בלתי מוגבלות בידי ראש הממשלה או ראש המדינה, ובעצם מייצר מצב שזעקתם של חלשים לא תוכל להישמע, אלא יהיה, נגיד, משטר דו-ראשי או משהו כזה, ואז אף אחד לא יכול לחלום להתקרב לשלטון או לייצוג הפוליטי בלי להתחכך בהון הגדול.

מוחמד ברכה: יהיה מין משטר דמה של המשטר האמריקני, שאדם אפילו לא יכול לחלום להיות מועמד לנשיאות אם לא עומדים מאחוריו קרטלים של סוחרי נשק ושל הון גדול.

מוחמד ברכה: אני חושב שזו לא רק פגיעה בדמוקרטיה, אלא פגיעה קשה במרקם החברתי הססגוני של החברה במדינת ישראל.

מוחמד ברכה: ראש הממשלה התפאר מולנו בהישגים הכלכליים.

מוחמד ברכה: הוא דיבר על 4.6% צמיחה; הוא דיבר על עודף של יצוא על יבוא בשיעור של 6 מיליארדי שקלים.

מוחמד ברכה: אבל אנחנו חייבים לשאול את עצמנו גם את השאלה הנוקבת: אם כל כך טוב, אם הצמיחה גואה – וזה שיעור באמת מרשים, אני לא מזלזל בזה - ואם יש עודף של היצוא בשיעורים כל כך גבוהים, איך זה שהפערים החברתיים אינם מצטמצמים?

מוחמד ברכה: איך זה שמספר המובטלים אינו יורד?

מוחמד ברכה: איך זה שמספר העניים במדינת ישראל אינו יורד - -

אמנון כהן: גדל.

מוחמד ברכה: - - אלא גדל?

מוחמד ברכה: התשובה היא מאוד פשוטה: יש צמיחה, אבל היא מתועלת לכיסם של אלה שיש להם.

מוחמד ברכה: יש עודף של יצוא, אבל זה הולך להון הגדול – לתעשיינים וללשכות המסחר למיניהן – ובעידן של הממשלה הזאת, מי ששוקע ומדשדש בתוך הביצה יכול רק לחלום לא לטבוע.

מוחמד ברכה: ועל כן, שאף אחד לא יספר סיפורי מעשיות.

מוחמד ברכה: הממשלה הזאת, כמו קודמתה, כמו זאת שקדמה לה, הן ממשלות ההון הגדול שחולבות את העניים ואת קשי-היום על מנת למלא את כיסיהם של אותם בעלי הון.

מוחמד ברכה: אדוני היושב-ראש, רבותי חברי הכנסת, אני הקשבתי בקשב רב לדבריו של ראש הממשלה כשהוא אמר שמדינת ישראל הוכיחה מספר רב של פעמים בעבר את רצונה לחיות בשלום ובשכנות טובה עם העם הפלסטיני - "אנחנו לא מעוניינים בהמשך סבלו של העם הפלסטיני".

מוחמד ברכה: הם רק שולחים מטוסים?

מוחמד ברכה: הם רק יוצרים טבח אחרי טבח – טבח מתגלגל?

מוחמד ברכה: היום חמישה, אתמול 11, שלשום 12?

מוחמד ברכה: טבח מתגלגל, וכל זה מתוך הרצון של הממשלה הזאת, שאינה רוצה בהמשך סבלו של העם הפלסטיני.

מוחמד ברכה: ראש הממשלה אומר: אנחנו מעדיפים חברה פלסטינית משגשגת, שאין בה מצוקות ואי-הומניטריות.

מוחמד ברכה: בגלל זה לא מעבירים להם את הכספים – כדי להעביר את היום, כדי לקנות את פת הלחם; בגלל זה מטילים מצור על אוכלוסייה שלמה של מיליון ורבע, מיליון ו-400,000 אנשים, מתוך מניעים הומניטריים; בגלל זה מנתקים להם את החשמל; בגלל זה גונבים להם את המים?

מוחמד ברכה: מתוך מניעים הומניטריים – הממשלה אינה מעוניינת בשלום.

אמנון כהן: משפט אחרון, אדוני.

מוחמד ברכה: אדוני היושב-ראש, זאת ממשלה שלא יכולה לרשום לזכותה אפילו הבטחה נורמלית אחת, אלא היא ממשיכה לתקוע את החברה בישראל ואת האזור כולו גם במצוקה בפנים וגם במעגל דמים בחוץ, מהצפון בלבנון ועד עזה בדרום.

מוחמד ברכה: תודה רבה, אדוני.

אמנון כהן: תודה רבה.

אמנון כהן: חבר הכנסת ג'מאל זחאלקה, ואחריו - חבר הכנסת יצחק וקנין.

זבולון אורלב: ואחריו?

אמנון כהן: חבר הכנסת זבולון אורלב – אם יימצא באולם.

ג'מאל זחאלקה: כבוד היושב-ראש, רבותי חברי הכנסת, יושבת-ראש הכנסת, בנאום הפתיחה שלה, אמרה שצריך לצאת מאווירת הדכדוך, ואני מסכים.

ג'מאל זחאלקה: צריך לצאת מאווירת הדכדוך, השאלה איך יוצאים.

ג'מאל זחאלקה: האם יוצאים מזה עם חזון של שלום, של הסדר, של תקווה, עם חזון של צדק חברתי, של פיתוח כלכלי, או יוצאים מזה – כפי שאני חושש שהיא כיוונה, ואחרים בבית הזה מכוונים – עם מסר של נקמנות, של כוחנות, כפי שמשתמשים במלים מכובסות "החזרת כוח ההרתעה"?

ג'מאל זחאלקה: מה זה החזרת כוח ההרתעה?

ג'מאל זחאלקה: זה סיבוב נוסף.

ג'מאל זחאלקה: צריך לצאת מאווירת הדכדוך, ואנשים שרוצים בטובת הציבור בארץ ובטובת העמים באזור צריכים לעשות הכול כדי שהיציאה הזאת תהיה עם חזון של שלום צודק ושל מניעת מלחמות איומות.

ג'מאל זחאלקה: ראש הממשלה נשא כאן נאום שהייתי קורא לו דמגוגיה למתחילים.

ג'מאל זחאלקה: אני לא רוצה להשתמש בדרגה הנמוכה יותר של דמגוגיה, שהיא הכי נמוכה – שזה שרלטנות – אבל זאת דמגוגיה בכל זאת, כשדמגוגיה זה דבר לא פשוט.

ראובן ריבלין: שרלטנות זה לא דמגוגיה.

ג'מאל זחאלקה: נמוכה.

ג'מאל זחאלקה: אני אמרתי: הדבר שהוא מחוץ - - -

ראובן ריבלין: שרלטנות זה חובבנות – Oxford Dictionary.

ג'מאל זחאלקה: אוקיי.

ג'מאל זחאלקה: יש קשר ביניהם, בכל אופן - - -

ראובן ריבלין: אין על זה ויכוח.

ג'מאל זחאלקה: אני לא רוצה להתווכח על זה, אבל דמגוגיה למתחילים – זה דמגוגיה למתחילים.

ג'מאל זחאלקה: הוא בא ואומר: אנחנו מעוניינים בשלום עם סוריה.

ג'מאל זחאלקה: אחר כך הוא אומר במשפט השני: אבל לא מוכנים לנהל משא-ומתן אתה.

ג'מאל זחאלקה: במשפט אחר הוא אומר:

ג'מאל זחאלקה: אנחנו מוכנים ורוצים לנהל משא-ומתן עם אבו-מאזן, הנשיא הפלסטיני, אבל לא רוצים להגיע להסדר שלום אתו.

ג'מאל זחאלקה: איזה מין דבר זה?

ג'מאל זחאלקה: אתם יודעים מה?

ג'מאל זחאלקה: אפשר.

ג'מאל זחאלקה: לא צריך משא-ומתן עם סוריה כדי להגיע להסדר.

ג'מאל זחאלקה: הרי ישראל יודעת בדיוק, בפרטי-פרטים, עד המטר האחרון, וכל הבית הזה יודע, עד הסנטימטר האחרון, על מה היה הוויכוח.

ג'מאל זחאלקה: את זה אפשר לפתור במכתב אחד.

ג'מאל זחאלקה: להגיד: אנחנו מוכנים לכך וכך, וזהו, הבעיה נפתרת.

ג'מאל זחאלקה: יש הסדר עם הפלסטינים.

ג'מאל זחאלקה: עומד כאן ראש הממשלה ואומר שהבעיה שלו עם הממשלה הפלסטינית הנבחרת היא שהיא לא מוכנה להכיר בהסכמים קודמים, הסכמים שנחתמו עם ממשלת ישראל.

ג'מאל זחאלקה: זה, דרך אגב, התנאי היחיד, כי שני התנאים האחרים הם נגזרת של התנאי הזה.

ג'מאל זחאלקה: ואני שואל: מישהו זוכר או יודע כמה הסכמים וסעיפי הסכמים שהם חיוניים מאוד לעם הפלסטיני ממשלת ישראל לא מילאה?

ג'מאל זחאלקה: האם ממשלת ישראל מוכנה להתחייב למלא את ההסכמים שנחתמו עם הפלסטינים?

ג'מאל זחאלקה: האם ממשלת ישראל מוכנה, למשל, למלא אחרי הסכם "וואי פלנטיישן" שנחתם עם ביבי נתניהו – תוספת של 13% לשטחי A של הרשות הפלסטינית?

ג'מאל זחאלקה: האם ממשלת ישראל מוכנה להתחייב כאן, עכשיו, שהיא תמלא את הסעיף בהסכם שמדבר על מעבר בטוח?

ג'מאל זחאלקה: האם ממשלת ישראל מוכנה להתחייב על אותו סעיף בהסכמי אוסלו ובהסכמי טאבה אחר כך, שדיבר על זה שהצבא הישראלי ייסוג מהMilitary Zones- – כלומר נסיגה מ-90% מהגדה המערבית?

ג'מאל זחאלקה: על מה מדברים?

ג'מאל זחאלקה: זו התחייבות חד-צדדית שנדרשת מהפלסטינים?

ג'מאל זחאלקה: לפני שאתה בא ודורש מהפלסטינים לכבד הסכמים, בבקשה – יש דברים שישראל התחייבה לקיים, תמלא אחריהם ואז תהיה לך זכות מוסרית לדרוש זאת.

ג'מאל זחאלקה: עכשיו אין לך זכות פוליטית וזכות מוסרית אפילו לדרוש את זה.

ג'מאל זחאלקה: ואני חושב שהפלסטינים לא צריכים להתווכח על ביצה שלא נולדה.

ג'מאל זחאלקה: אין הצעת שלום ישראלית.

ג'מאל זחאלקה: ממשלת ישראל היום לא רוצה – אין לה שום מדיניות.

ג'מאל זחאלקה: בפעם הראשונה היא בלי פרויקט מדיני - - -

אמנון כהן: תודה.

אמנון כהן: תודה, אדוני.

ג'מאל זחאלקה: אפילו את חצי הפרויקט הזה, של ההתכנסות, גנזו.

ג'מאל זחאלקה: אין שום דבר.

ג'מאל זחאלקה: אנחנו מתווכחים – הפלסטינים מתווכחים על ביצה שלא נולדה.

ג'מאל זחאלקה: אדוני היושב-ראש, לכן נצביע אי-אמון בממשלה הזאת, שלא רוצה שלום וכמובן לא עושה שום דבר כדי לסגור את הפערים החברתיים ולהילחם בעוני.

ג'מאל זחאלקה: תודה.

אמנון כהן: לא חשבתי אחרת.

אמנון כהן: תודה רבה, אדוני.

אמנון כהן: חבר הכנסת יצחק וקנין, ואחריו - חבר הכנסת .

אמנון כהן: בבקשה.

אמנון כהן: חמש דקות, אדוני.

אמנון כהן: בבקשה.

יצחק וקנין: אדוני היושב-ראש, חברי חברי הכנסת, אני מצטרף לכל המתפללים לחזרת השבויים, גם רון ארד, וגלעד שליט, אודי גולדווסר ואלדד רגב.

יצחק וקנין: אנחנו מתפללים שיחזרו במהרה לביתם שלמים בגופם, שלמים בכל אשר להם.

יצחק וקנין: דבר אחד בנאומו של ראש הממשלה נגע ללבי.

יצחק וקנין: ראש הממשלה החליט להקים ועדה שתבדוק את מצב העוני ואת המצב החברתי.

יצחק וקנין: לפני שאמשיך את דברי אגיד לכם דבר ששייך לפרשת השבוע שסיימנו לקרוא, שמסתיימת במלים: "לעיני כל ישראל".

יצחק וקנין: האות האחרונה של התורה היא למ"ד, ובשבת הקרובה מתחילים בעזרת השם את פרשת בראשית: "בראשית ברא ה' את השמים ואת הארץ".

יצחק וקנין: האותיות האלה, אם נחבר אותן, התחלת התורה וסוף התורה, הן לב.

יצחק וקנין: אחד מגדולי התנאים, רבן יוחנן בן זכאי – בפרקי אבות כתוב, שאמר להם לתלמידיו – חמישה תלמידים היו לו לרבן יוחנן בן זכאי.

יצחק וקנין: אמר להם: "צאו וראו איזוהי דרך טובה שתפארת היא לו לאדם ותפארת לעושיה".

יצחק וקנין: אמר להם: איזו דרך?

יצחק וקנין: רבי אליעזר בן הורקנוס אומר לו: עין טובה.

יצחק וקנין: רבי יהושע בן חנניה אומר: חבר טוב.

יצחק וקנין: רבי יוסי הכוהן אומר: שכן טוב.

יצחק וקנין: רבי שמעון בן נתנאל אומר: הרואה את הנולד.

יצחק וקנין: ורבי אלעזר בן ערך אומר: לב טוב.

יצחק וקנין: אמר להם: רואה אני את דברי רבי אלעזר בן ערך מדבריכם, שבכלל דבריו דבריכם.

יצחק וקנין: מה זאת אומרת?

יצחק וקנין: מה צריך?

יצחק וקנין: לב טוב.

יצחק וקנין: רבותי, במקום להקים ועדות – הרי כולנו יודעים מה קורה היום.

יצחק וקנין: כולנו יודעים איזה מצב חברתי לא קל יש.

יצחק וקנין: אותה מדיניות ששר האוצר לשעבר התפאר בה, שהמכונית נוסעת בכיוון הנכון, מה השאירה המכונית מאחוריה הוא לא אומר.

יצחק וקנין: אוי ואבוי – אמרתי ואומר את זה בכל הנאומים שלי מעל הדוכן הזה – אם הממשלה הזאת קמה כדי לטפל בנושאים חברתיים, ויש לה כל המרכיבים הנכונים שיכולים לעשות את זה, גם הסיעה שלי, גם סיעת הגמלאים, ואנחנו, רבותי, נמשיך לדשדש ולגלגל עיניים, אני מודיע לכם שהליכוד היה 40 מנדטים – לא בכדי הציבור העניש אותו והביא אותו ל-12 מנדטים.

יצחק וקנין: אנחנו צריכים להגיד את זה לעצמנו, רבותי.

יצחק וקנין: הציבור הזה, אי-אפשר לעבוד עליו יותר.

יצחק וקנין: כולנו מחויבים היום להבין, שאם יש 700,000 ילדים מתחת לקו העוני, זאת תעודת עניות לנו, לאלה שיושבים בבית הזה.

יצחק וקנין: ואם הלב שלנו לא מדגדג, אולי ניקח איזה מוסר ממה שאמרתי.

יצחק וקנין: מה קורה?

יצחק וקנין: אנחנו עולים לפה, מקימים ועדות, עוד ועדה ועוד ועדה, ועדה הולכת וועדה חוזרת, לא יודעים מה המצב?

יצחק וקנין: ריבונו של עולם, לא יודעים מה המצב לאשורו?

יצחק וקנין: למי אנחנו מחכים?

יצחק וקנין: רבותי, כל יום שעובר הוא קשה.

יצחק וקנין: אני פונה – ואני אומר את זה – קודם כול לסיעה שלי, ואני אומר את זה לכל המרכיבים בממשלה: חובתנו לעשות את הדברים האלה.

יצחק וקנין: חובתנו לשנות את סדר העדיפויות.

יצחק וקנין: לא נבחרנו כדי לחמם פה כיסאות, להעביר פה עוד שלוש שנים ולהקים עוד ועדה ועוד ועדה.

יצחק וקנין: זה מה שהיה לי לשמוע פה היום.

יצחק וקנין: רבותי, אם לא תהיה פה חמלה ולא יהיה טיפול רציני בעניינים החברתיים, עדיף שנקום כולנו ונלך הביתה.

אמנון כהן: צריך לסיים, אדוני.

יצחק וקנין: אני מסיים.

יצחק וקנין: ואני אומר את זה כחבר בקואליציה, ואני אומר את זה בכל הנאומים שלי: אם לא ניקח את הדבר הזה של לב טוב, אז גם הלב לא יישאר.

יצחק וקנין: גם הלב יפסיק לפעום.

יצחק וקנין: תודה.

אמנון כהן: תודה רבה.

אמנון כהן: בבקשה, חבר הכנסת , ואחריו - חבר הכנסת .

משה כחלון: חבר הכנסת וקנין, כדי שיהיה לב טוב צריך קודם שיהיה לב.

משה כחלון: לממשלה הזאת אין לב.

יצחק וקנין: - - -

משה כחלון: הרי הממשלה הזאת אין לה לב.

זבולון אורלב: ועכשיו מדבר אורלב.

אמנון כהן: כן, חבר הכנסת אורלב.

זבולון אורלב: מכובדי היושב-ראש, חברי חברי הכנסת, מכובדי שר הגמלאים, בשמחת תורה הייתי בשדרות, במהלך כל החג, גם בישיבת ההסדר, גם בתוך העיר.

זבולון אורלב: התארחתי אצל דובר העירייה, ידידי יוסי פנחס-כהן ורעייתו יהודית.

זבולון אורלב: בליל החג שמענו את הקריאה: "צבע אדום", רצנו לחדר הממ"ד, שמענו את הפיצוצים ולאחר מכן הלכנו למקומות שנפלו בהם "קסאמים".

זבולון אורלב: זו היתה הזדמנות עבורי לצאת קצת מהבועה ולהיפגש פנים אל פנים עם האנשים ולהרגיש את המצוקות, להרגיש את הכאב.

זבולון אורלב: אני מאוד מכבד את הדברים של חברי הכנסת על תקציבים שקשורים לשירותים החברתיים ולנושאים של האוכלוסיות החלשות.

זבולון אורלב: אבל, אדוני השר איתן, איך אפשר שתהיה מדיניות חברתית, איך אפשר שתהיה תקווה לאנשים שהממשלה באמת תפעל להקטין את העוני ואת המצוקות אם אין שר רווחה?

זבולון אורלב: אני לא אומר שאם יש שר רווחה זה פותר את כל הבעיות - זה כמו שיש שר גמלאים ולא נפתרו עדיין כל הבעיות של הגמלאים - אבל בלי שר זה לא ייפתר.

משה כחלון: יש שר, אבל אין משרד.

משה כחלון: אין משרד גמלאים.

זבולון אורלב: מדוע?

זבולון אורלב: הרי מי יביא לממשלה תוכנית?

זבולון אורלב: מי ילחץ בנושא התקציב?

זבולון אורלב: היה עולה על הדעת שלא יהיה שר ביטחון?

זבולון אורלב: קרה לידידי חיים רמון שהוא צריך לעמוד למשפט ונאלץ לעזוב את משרד המשפטים; באותו יום מינו שר משפטים ממלא-מקום, את השר שטרית.

זבולון אורלב: אני מאחל לכל השרים שישבו על כיסאותיהם - בכלל, אני רואה שעשו כאן כיסאות חדשים.

זבולון אורלב: אני לא יודע אם שמתם לב לדבר הזה, אבל כנראה יותר מדי צפוף פה ולכן הורידו את הידיות.

זבולון אורלב: זה בסדר גמור, פחות נוח כאן.

זבולון אורלב: לא עולה על הדעת שלנושא החברה במדינת ישראל לא יהיה שר.

זבולון אורלב: יושב כאן חבר הכנסת שרוני, יושב-ראש ועדת העבודה והרווחה, אשר בחודשים האחרונים נפגש עין בעין עם המצוקות, עם הבעיות שיש במדינת ישראל.

זבולון אורלב: לצערנו, סדר-היום שלו עמוס מאוד בגלל הבעיות, אבל הוא איננו יכול להזמין שר שנושא באחריות מטעם הממשלה כדי להציג איזו תוכנית ולשבת עם שר האוצר ולומר: זאת התוכנית הלאומית שצריך לעשות אותה בשלוש שנים, בחמש שנים.

זבולון אורלב: אין ספק שהמדיניות הכלכלית, שלעניות דעתי ממשיכה גם היום, המדיניות הכלכלית הניאו-ליברלית, המדיניות הכלכלית שאולי שר האוצר לשעבר מתגאה בה, דרסה ורמסה עשרות ומאות אלפי אנשים.

זבולון אורלב: אז אומרים שאחרת המדינה היתה מתרסקת.

זבולון אורלב: אני לא חושב כך, בזמנו גם מומחים כלכליים לא חשבו כך, אבל גם לאותה גרסה, הרי עכשיו זו כבר השנה השנייה שיש צמיחה גדולה.

זבולון אורלב: ב-2005 היתה צמיחה של 6%, היום ראש הממשלה בישר שתהיה צמיחה של 4.6%.

זבולון אורלב: זו צמיחה שהיא הרבה מעבר לממוצע של המדינות המפותחות.

זבולון אורלב: אז מדוע אין שינוי בסיסי, אין שינוי יסודי בנוגע לכל אלה ששילמו את המחיר כדי שתהיה עכשיו רווחה כלכלית?

זבולון אורלב: לעניות דעתי, הפצצה האמיתית, הסכנה האמיתית, אינה הסכנה האירנית ולא סוריה; בעיני זו הסכנה הפנימית.

זבולון אורלב: בסופו של דבר, אדוני שר הבריאות, מה יחשוב אותו צעיר שמרגיש שהמדינה הפקירה את משפחתו?

זבולון אורלב: יום אחד קוראים לו ואומרים לו: תתרום למדינה וגם תחרף את נפשך עבורה.

זבולון אורלב: אז מה הוא יגיד?

זבולון אורלב: - אם המדינה לא ספרה אותי, אם המדינה הזניחה אותי ואת משפחתי, מה אני מחויב למדינה?

זבולון אורלב: זו סכנה, וראוי ללמוד מעמים אחרים וממדינות אחרות כיצד סוגרים פערים חברתיים שאינם הכרחיים, שנובעים מהחלטות אדם, לא מגזירות גורל, לא מאיזו מכת טבע, זה הכול בהחלטות אנושיות.

זבולון אורלב: לצערי, לא שמענו בנאום ראש הממשלה היום תקווה, איזה פתח לעניין הזה, ולכן נציע אי-אמון בממשלה.

אמנון כהן: תודה רבה.

אמנון כהן: חבר הכנסת משה שרוני, בבקשה.

אמנון כהן: לאחריו – חבר הכנסת אחמד טיבי, ואם לא יהיה – חבר הכנסת חנא סוייד.

משה שרוני: אדוני היושב-ראש, מכובדי השרים, חברי הכנסת, חשבתי לתומי איזה נאום אני צריך להשמיע בפני חברי הכנסת בפתיחת המושב.

משה שרוני: יש דבר אחד שכולנו צריכים להיות מאוחדים בו – להתחיל את המושב ברגל ימין ולא ברגל שמאל, לא עם עקיצות, לא עם דברים פרובוקטיביים שלא מאפשרים בכלל לפתור בעיות.

משה שרוני: חברי הכנסת מאוחדים בכך שהממשלה תעשה הכול להחזיר את חיילינו בריאים ושלמים במהרה.

משה שרוני: כמו כן, את הנושא של רון ארד צריך לגמור.

משה שרוני: 20 שנה מחכים לדעת מה גורלו ועדיין לא יודעים.

משה שרוני: צריך לעשות את כל המאמצים כדי לדעת מה עלה בגורל רון ארד.

משה שרוני: אנחנו מדברים כאן על הנאום של ראש הממשלה, של ראש האופוזיציה - של כל חברי הכנסת כאן.

משה שרוני: דבר אחד צריך לאחד אותנו – את מה שנגזל מהעם במשך 15 שנה על-ידי כל הממשלות צריך להחזיר בהדרגה.

משה שרוני: זה התפקיד הראשון במעלה של הכנסת.

משה שרוני: אנחנו צריכים להוציא מכותרות העיתונות ומכלי התקשורת את כל נושא העוני.

משה שרוני: הגיע הזמן שהעניין הזה יהיה נר לרגלינו, כל חברי הכנסת, ויש לאלץ את הממשלה לעשות הכול כדי להחזיר את כבודם של האנשים האלה שמתקיימים בקושי.

משה שרוני: יש לחלק את תקציבי החינוך והבריאות בצורה מאוזנת, כי אין חינוך טוב בלי בריאות טובה.

משה שרוני: אם רוצים שהעם יהיה בריא, צריך להגדיל את התקציב וצריך לעשות הכול כדי שהעם הזה ירגיש שיש שינוי.

משה שרוני: אני חושב שיש ביכולתנו לעשות את הכול כדי לשכנע את ממשלת ישראל לעשות את הדברים.

משה שרוני: מדברים כאן על שלום עם סוריה, מדברים על שלום עם העם הפלסטיני, זורקים ססמאות מימין ומשמאל ומקדימה.

משה שרוני: חבל שחבר הכנסת אורון לא נמצא כאן כדי שישמע.

משה שרוני: אם רוצים שלום אמת עם סוריה, נשיא סוריה צריך לסלק את כל הטרוריסטים משטחו ולא לתת יד לטרור.

משה שרוני: אז אפשר לדבר.

משה שרוני: לגבי שלום עם העם הפלסטיני – הגיע הזמן שהעם יתעורר לראות אילו מנהיגים נמצאים בשלטון אצלם.

אחמד טיבי: הם לא מצליחים להירדם - - -

משה שרוני: אז שלא יירדמו.

משה שרוני: כל זמן שיהיו "קטיושות" אצלנו, הם לא יישנו.

משה שרוני: עזבנו את גוש-קטיף, אז מה?

אחמד טיבי: ואתה אומר שהם צריכים להיפרד.

משה שרוני: אני אומר במלוא הרצינות, שאם הם מושיטים יד לשלום כמו שאנחנו מושיטים, יהיה שלום.

משה שרוני: אנחנו מושיטים יד, ומה הם עושים?

משה שרוני: הם שולחים "קסאמים" וטרור.

משה שרוני: אי-אפשר לעשות שלום עם טרור.

משה שרוני: שיפסיקו להמציא כל מיני סיפורים, שיפסיקו לטשטש את העובדות, כי עובדה שיש "קטיושות" בנגב.

משה שרוני: אי-אפשר להתעלם מזה, ושלא יבואו בטענות למה אנחנו נוהגים ביד קשה.

משה שרוני: יד קשה תהיה כל זמן שאצלנו אין שקט.

משה שרוני: לגבי יהודה ושומרון, גם שם צריכים לדעת שאם רוצים שלום ורוצים לחיות בכבוד ובשקט, צריך לסלק את הטרור מתוך העם הפלסטיני, וכל זמן שהעם הפלסטיני לא יעשה את זה, הם סובלים והם צריכים לדעת למה הם סובלים.

אמנון כהן: משפט אחרון.

משה שרוני: משפט אחרון - אני רוצה לאחל לכנסת של כנס החורף לעשות את הכול כדי להוריד מסדר-היום את נושא הגמלאים ואת נושא העוני.

משה שרוני: צריך לתת יד כדי לתת בחזרה מה שנלקח מהם במשך 15 שנה על-ידי כל ממשלות ישראל.

משה שרוני: תודה.

אמנון כהן: חבר הכנסת , ואחריו - חבר הכנסת חנא סוייד.

אחמד טיבי: אדוני היושב-ראש, רבותי השרים, חברי חברי הכנסת, לפני שאתחיל, כבודו, בעניין שלשמו עליתי לכאן, גם כסגן יושב-ראש הכנסת וגם כחבר הכנסת - היום נפתח המושב החדש.

אחמד טיבי: רבים הגיעו לראשונה למשכן לאחר תקופה של היעדרות בפגרה.

אחמד טיבי: המשכן עבר שינוי מרענן, חידוש, הרבה עבודה הושקעה בבניין, בהשקעה מועטה.

אחמד טיבי: מצד אחד יושבת-ראש הכנסת, חברת הכנסת דליה איציק, מקצצת מיליונים בתקציב, ומצד שני משקיעה מעט כדי לשפר גם את הבניין ולשדרג את עבודת הכנסת.

אחמד טיבי: ולכן גם לה, ליושבת-ראש הכנסת, גם למנכ"ל אבי בלשניקוב ולצוות עובדי הכנסת - - -

אמנון כהן: גם לסגנים?

אחמד טיבי: ולסגנים שליוו את העבודה הזאת מגיעה מלה טובה.

אחמד טיבי: אנחנו בדרך כלל יודעים למתוח ביקורת, וכך צריך להיות, אבל מדי פעם גם צריך לומר מלה טובה, ולכן מגיעה מלה טובה.

גאלב מג'אדלה: במה היה הקיצוץ בתקציב, זאת השאלה.

אחמד טיבי: היה קיצוץ, וטוב שהיה, בכמה מקומות - - -

אמנון כהן: בוועדת הכנסת דנו בזה.

אחמד טיבי: אדוני היושב-ראש, רבותי חברי הכנסת, שמעתי את נאומו של ראש הממשלה, כפי שרבים שמעו אותו.

אחמד טיבי: הוא מעוניין בפגישה מיידית עם אבו-מאזן ובשלום עם העם הפלסטיני.

אחמד טיבי: הוא מעוניין בשלום עם סוריה.

אחמד טיבי: הוא מעוניין בשלום עם אביגדור ליברמן.

אחמד טיבי: הוא מעוניין בשלום עם צדדים רבים.

אחמד טיבי: אבל הוא פשוט לא מוכן לשלם את מחיר השלום או המשא-ומתן, לא עם אבו-מאזן ולא עם בשאר אסד, אך הוא כן מעוניין לשלם מחיר לאביגדור ליברמן ולישראל ביתנו.

אחמד טיבי: הוא רוצה להגיע לשלום עם סוריה בלי לסגת מהגולן.

אחמד טיבי: יותר חמור, הוא רוצה להגיע לשלום עם סוריה בלי לנהל משא-ומתן עם סוריה, כי הרי הוא אומר שאי-אפשר והוא לא רוצה לנהל משא-ומתן עם סוריה.

אחמד טיבי: והוא כבר התבטא לפני שבועיים ואמר, ש"כל עוד אני ראש ממשלה – רמת-הגולן תישאר בידינו לנצח".

אחמד טיבי: אני לא יודע אם הוא אמר "לנצח נצחים" או "לנצח", חבר הכנסת יצחקי.

אביגדור יצחקי: מי אמר את זה?

אחמד טיבי: ראש הממשלה, אולמרט.

משה שרוני: אפשר להוציא את הפרוטוקול.

אחמד טיבי: אולמרט אמר את הדברים האלה, כך שזה מין ישראבלוף כזה.

אחמד טיבי: מעוניין בשלום עם סוריה אבל לא באמצעות משא-ומתן.

אחמד טיבי: מעוניין בשלום עם סוריה בלי לשלם את המחיר הנקוב, הידוע מראש, נסיגה מרמת-הגולן.

אחמד טיבי: השר אבי דיכטר אמר: טועה מי שחושב שאפשר להגיע לשלום עם סוריה בלי לסגת מרמת-הגולן.

אחמד טיבי: אבל לא צריך את דיכטר בשביל זה, כל ילד קטן יודע זאת, והסורים לאחרונה, לא רק שהם רוצים משא-ומתן, הם מאוד רוצים משא-ומתן.

אחמד טיבי: עד כדי כך שכל יומיים יש איזה שבע הצהרות של משא-ומתן, גם של הנשיא, גם של שריו, מאוד מאוד מאוד רוצים משא-ומתן.

משה שרוני: חבל שהיום עושים ישראבלוף.

אחמד טיבי: ישראבלוף זה ההצעה הישראלית.

אחמד טיבי: הרי ישראל לא ניסתה אותם, היא הפילה את זה בתקופת ברק על כמה מטרים, וחבל; סוריה היא שחקן מרכזי באזור מבחינה גיאו-פוליטית.

אחמד טיבי: ולהגיע לשלום אמת על-פי היוזמה הערבית שמישהו שם אותה בצד ולא התחשב בה.

אחמד טיבי: אגב, היא יוזמה היסטורית, אפילו מבחינת ישראל.

אחמד טיבי: אם ישראל היתה קוראת היטב את הסעיפים, היא היתה צריכה לתפוס את זה בשתי ידיים.

אחמד טיבי: אבל ממשלת ישראל לא מוכנה בשלב זה לשלם את מחיר השלום.

אחמד טיבי: גם עבור השלום צריך לשלם מחיר.

אחמד טיבי: ראש הממשלה גם רוצה מאוד להיפגש עם אבו-מאזן, עד כדי כך שהוא הציע לו בזמן המלחמה על לבנון להיפגש.

אחמד טיבי: ראית איזה מלכודת זאת.

אחמד טיבי: אולמרט מנהל מלחמה נגד לבנון, נגד מדינה ערבית, והוא רוצה תוך כדי המלחמה להיפגש עם אבו-מאזן.

משה שרוני: לא נגד מדינה ערבית, נגד "חיזבאללה", נקודה.

אחמד טיבי: אני אומר כאן מעל הדוכן, דעתי היא שאבו-מאזן לא צריך להיפגש עם אולמרט ושותפיו.

אחמד טיבי: הוא לא צריך.

אחמד טיבי: פעם הוא עשה טעות.

אחמד טיבי: נפגש פעם, פעמיים עם אולמרט, והוא עשה טעות.

אחמד טיבי: אמרתי לו את זה: לא היית צריך להיפגש אתו אם אין תוצאות ידועות מראש.

אחמד טיבי: בשביל זה מכינים מפגשי פסגה.

אחמד טיבי: ולכן בשלב זה, אגב, צודק ראש הממשלה, הוא עכשיו רוצה להיפגש עם אבו-מאזן, מי שלא רוצה זה אבו-מאזן.

אחמד טיבי: זה נכון.

אחמד טיבי: למה?

אחמד טיבי: כי ראש הממשלה אמר לו: לא ישחרר אסירים.

אחמד טיבי: אז בשביל מה להיפגש?

אחמד טיבי: אפשר להשאיר את זה בדרג של chief of staff, יורם עם היועץ המדיני, עם סאיב עריקאת, עם חוסייני ואחרים.

אחמד טיבי: זה מספיק.

אחמד טיבי: ואז יוכל ראש הממשלה לעלות לדוכן ולומר: אנחנו ממשיכים לנהל מגעים עם הרשות הפלסטינית.

אחמד טיבי: הרי זה מה שהוא רוצה לומר.

אחמד טיבי: ולכן, ראש הממשלה עושה הכול כדי להרחיב את הקואליציה.

אחמד טיבי: עושה הכול כדי לשנות את שיטת הממשל, כאילו זה הנושא החשוב.

אחמד טיבי: ואז אתה רואה שכל פעם שמדברים על שיטת הממשל אסתרינה מתחילה לחייך, כי זה מייד - שביל אוטוסטרדה לכניסה לקואליציה.

אחמד טיבי: איזה שינוי שיטת ממשל?

אחמד טיבי: זה שינוי הרכב הקואליציה, ומה שרוצה ראש הממשלה זה להכשיר את כניסתה של ישראל ביתנו לקואליציה.

אסתרינה טרטמן: אני יודעת שמה שאתה אומר, אתה לא מתכוון לזה, אבל אתה חייב, אז זה בסדר, אתה יכול להמשיך.

אחמד טיבי: אני מתכוון לכל מלה, אני אומר את זה בחיוך כי אני רואה אותך מחייכת, אז איך אני יכול שלא לחייך.

אמנון כהן: תודה רבה.

אחמד טיבי: משפט אחרון.

אחמד טיבי: מה שרוצה ראש הממשלה זה לתת הכשר לתזה הפאשיסטית של המפלגה הזאת, שלמעשה מתנכלת ל-20% מאוכלוסיית האזרחים של מדינת ישראל.

אחמד טיבי: ראש הממשלה עושה טעות קשה שהוא מעביר את הגזענות מהרחוב אל ספסלי הממשלה בצורה כל כך בוטה, כל כך קשה ומתריסה נגד כלל האזרחים הערבים של מדינת ישראל.

אמנון כהן: תודה רבה.

אמנון כהן: חבר הכנסת חנא סוייד, ואחריו - חבר הכנסת ואסל טאהא.

אמנון כהן: בבקשה.

חנא סוייד: אדוני היושב-ראש, כבוד השר, רבותי חברי הכנסת, אנחנו סבורים שהממשלה הזאת סיימה את דרכה.

חנא סוייד: היא נבוכה, היא מבולבלת, אין לה תוכנית, היא לא יוזמת, היא רק מגיבה, ולכן לא ראויה לאמון הכנסת.

חנא סוייד: שמעתי את נאום ראש הממשלה וחשבתי על עולם שנקרא: אמת מדומה, או על מצב סוריאליסטי כזה.

חנא סוייד: אמת מדומה או סוריאליזם, כי מצד אחד ראש הממשלה ביטא כמיהה ורצון עז לעשות שלום, ומצד שני הוא אמר ונקט עמדות שהן בניגוד מוחלט לכמיהה לשלום כביכול שהוא הראה.

חנא סוייד: מצד אחד הוא דיבר על עושר ועל עודף, על קופות מלאות, ומצד אחר - אנשים רעבים.

חנא סוייד: אני אפרט קצת את התמונה הסוריאליסטית הזאת, שהיא בהחלט לא ראויה.

חנא סוייד: ראש הממשלה דיבר על אבו-מאזן כפרטנר לגיטימי לשלום, אבל הוא מייד אומר שהוא לא ידבר אתו, ולא יודעים למה, וכאילו יש משהו שמונע ממנו לדבר עם ראש הרשות.

חנא סוייד: הוא דיבר על סוריה, ואנחנו יודעים שהגבול עם סוריה הוא הגבול השקט ביותר של מדינת ישראל, אבל הוא מצא אמתלה למה לא לדבר עם סוריה, כי סוריה תומכת בטרור.

חנא סוייד: הוא דיבר על לבנון ומצא את התירוץ שראש הממשלה של לבנון הוא מסכן ולא כדאי לדבר אתו.

חנא סוייד: כמובן הוא דיבר על "חמאס" והכביר מלים, שזה טרור וכאילו שהם לא רשות שנבחרה על-ידי העם הפלסטיני, רשות שהוקמה על-פי הסכם שלום עם מדינת ישראל.

חנא סוייד: אומנם יש בעיות בדיבור, אבל זה לא צריך בשום פנים ואופן לשלול את האפשרות להידבר עם הרשות הפלסטינית.

חנא סוייד: ראש הממשלה דיבר גם על מדינות ערב, כאילו מדינות ערב ברובן מעוניינות ורוצות ויש להן יחס חיובי כלפי ישראל, כפי שהוא ביטא את זה, אבל רק לפני כמה ימים הוא אמר קבל עם ועדה, שהוא איננו מוכן לפעול בהתאם ליוזמה של הליגה הערבית.

חנא סוייד: בעצם זו יוזמה שמדברת על הכרה הדדית, על גבולות 1967 ועל שתי מדינות.

חנא סוייד: זה מצב סוריאליסטי לחלוטין, שמצד אחד כאילו יש רצונות - אבל אני לא מבין למה לא מתקדמים בדרך הזאת, וראש הממשלה מוצא אצל כל פרטנר אפשרי סיבה מספקת למה לא לדבר אתו.

חנא סוייד: לגבי המצב בעזה, אי-אפשר לעבור לסדר-היום.

חנא סוייד: אי-אפשר לקבל באמת ולהאמין שראש הממשלה מדבר ברצינות על כוונות טובות כלפי העם הפלסטיני, כאשר אנחנו יודעים ורואים ושומעים ועדים לכך שכתוצאה מההפצצות הישראליות בצורות שונות ומשונות נהרגים עשרות אנשים כל כמה שבועות.

חנא סוייד: לגבי המצב הפנימי ולגבי המצב של הפריחה והצמיחה שראש הממשלה מדבר עליו - זה מצב סוריאליסטי לחלוטין, שמצד אחד כאילו בספרים רושמים שיש עודף של מיליארדים, אבל אנשים רעבים, אנשים עניים.

חנא סוייד: אנשים בגירעון, החל מחברי הכנסת – כולם במינוס, מלבד קופת המדינה שהיא בחיוב.

חנא סוייד: לכן המצב של האבטלה הגואה, העוני שהולך ומעמיק ומתרחב – הוא גם מתרחב מבחינה מספרית והוא גם מעמיק מבחינת התוכן של העוני, שהעוני הולך ונהיה קשה יותר למשפחות רבות בישראל שלא מצליחות לעבור את החודש.

חנא סוייד: עוד תמונה סוריאליסטית היא המחברת בין צירוף ישראל ביתנו מצד אחד ובין דיבור על הרצון לסגירת פערים של האוכלוסייה הערבית במדינת ישראל מצד שני.

חנא סוייד: הרי איך אפשר באמת לחבר בין גישה גזענית, שמדברת על גירוש ועל טרנספר של אוכלוסייה ערבית במדינת ישראל - ובנשימה אחת לטעון שרוצים לסגור את הפערים בין הממוצע לבין האוכלוסייה הערבית במדינת ישראל?

חנא סוייד: אלו דברים של פרופגנדה.

חנא סוייד: הם מבטלים וקוטלים כל תקווה לשיפור אפשרי.

חנא סוייד: הם לא משאירים אצל האזרח במדינת ישראל כל תקווה לעתיד, ולכן אני חושב שדינה של הממשלה הנוכחית שהיא לא תקבל אמון מהכנסת.

אמנון כהן: תודה רבה, אדוני.

אמנון כהן: חבר הכנסת ואסל טאהא, בבקשה.

אמנון כהן: אחריו – חבר הכנסת גדעון סער.

אמנון כהן: אחרון הדוברים - חבר הכנסת אביגדור יצחקי.

ואסל טאהא: אדוני היושב-ראש, חברי הכנסת, חברי חברי הכנסת דיברו כאן על התנהלות הממשלה בנושא המדיני, הכלכלי והחברתי.

ואסל טאהא: אני מסכים לרוב הדברים שנאמרו כאן בנושא הזה, לכן רציתי להדגיש שני נושאים ספציפיים, שמצביעים על התנהלות המדינה ויש בהם גם תשובה על חלק ממה שאמר ראש הממשלה בנאום שלו כאן הערב, בנושא הפלסטיני.

ואסל טאהא: אדוני היושב-ראש, במשך כל ימות השנה סובלים החקלאים הפלסטינים מהתנכלות הצבא והמתנחלים, אשר מנסים למנוע בכוח את כניסתם של החקלאים למטעיהם.

ואסל טאהא: מחבלים במטעים, עוקרים ושורפים את העצים, ולעתים אף גונבים את הזיתים, ובעונת המסיק ההתעללות בפלסטינים מגיעה לשיאים של חוסר אנושיות מזעזע.

ואסל טאהא: לאחרונה ישראל הוציאה צווים לסגירת שטחי חקלאות פלסטיניים נרחבים בגדה המערבית, המונעים את גישתם של בעלי השטחים למטעיהם לקראת עונת המסיק.

ואסל טאהא: הצווים מכריזים על אדמות חקלאיות בבית-פוריק, בבורין ובסינג'יל שבגדה המערבית כשטח צבאי סגור לקראת עונת המסיק.

ואסל טאהא: הצווים, החתומים על-ידי מפקד כוחות הצבא בגדה המערבית, יאיר נווה, מתייחסים גם לחקלאים הפלסטינים עצמם וגם לאזרחים ישראלים שמתנדבים לעזור לחקלאים, המוזמנים על-ידי בעלי המטעים לסייע להם במסיק, וגורמים לכך שחקלאים לא יכולים להיכנס, הזיתים מתקלקלים או נגנבים, וההכנסה העיקרית של בעלי המטעים לשנה הקרובה נעלמת.

ואסל טאהא: צריך לזכור כי לא כל שנה מסיק הזיתים הוא טוב; בדרך כלל אחרי שנה טובה באה שנה פחות טובה.

ואסל טאהא: וכל זה משום שהמפקד הצבאי לא רוצה לעשות את עבודתו, שהיא לשמור על ביטחונם של התושבים הפלסטינים מול המתנחלים, והוא בוחר בדרך הקלה של סגירת השערים.

ואסל טאהא: הוא מונע את המפגש בין הפלסטינים למתנחלים, וכך הוא פותר את הבעיה.

ואסל טאהא: העובדה הכואבת שהפלסטינים נשארו ללא פרנסה ושהפרי ייהרס לא מעניינת אותו, העיקר שלא יצטרך להתעסק עם המתנחלים.

ואסל טאהא: אדוני היושב-ראש, לפני כמה ימים פנתה האגודה לזכויות האזרח בישראל לשר הביטחון עמיר פרץ בבקשה שיורה בדחיפות על ביטול הצווים לסגירת שטחי החקלאות הללו.

ואסל טאהא: בפנייה ציינה האגודה, כי הבקשה מתבססת על פסיקת בית-המשפט העליון מלפני כמה חודשים, אשר מחייבת את המפקד הצבאי להגן על זכויות הקניין של התושבים הפלסטינים בגדה המערבית, ושעיבוד הקרקע ופעולות המסיק הם זכותם הבסיסית של החקלאים הפלסטינים וחובתו של המפקד הצבאי היא להגן על זכותם זו.

ואסל טאהא: אדוני היושב-ראש, אני מצטרף לאגודה לזכויות האזרח בישראל ופונה לשר הביטחון שיפעל לביטול הצווים האלה כדי שיתאפשר לפלאחים, לחקלאים הפלסטינים לאסוף את יבולם.

ואסל טאהא: זה כל מה שצריך, ששר הביטחון יקום ויגיד: רבותי, פתחו את השערים, תאפשרו לפלסטינים לאסוף את היבול שלהם, ולא לקבל את הדוחות של המפקדים השונים בשטח שאומרים לו: זה מסוכן, שם יש מתנחלים ויש פלסטינים, אם אנחנו נפתח את השערים זה יהיה מסוכן.

ואסל טאהא: זה לא נכון.

ואסל טאהא: העונה כולה היא חודש וחצי, ואם שר הביטחון לא יאפשר לחקלאים הפלסטינים לאסוף את היבול שלהם, הפרנסה שלהם תיפגע.

ואסל טאהא: בסופו של דבר מחובתה של ממשלת ישראל לפתור את הבעיה הזאת ולעזור כמה שאפשר לבטל את הגזירה הרעה הזאת, באמצעות הסמכות של שר הביטחון.

ואסל טאהא: אדוני היושב-ראש, הסוגיה האחרת שרציתי להתייחס אליה היא חודש הרמדאן.

ואסל טאהא: בשבוע הבא יש לנו לילת אל-קאדר.

ואסל טאהא: למוסלמים זה היום הכי מקודש והכי חשוב בחודש הזה.

ואסל טאהא: ממשלת ישראל כבר שנים כופה על מאמינים וקובעת גיל, אתה תתפלל במסגד אל-אקצא ואתה לא.

ואסל טאהא: מתחת לגיל 40 אסור להם להתפלל ומעל 40 מותר.

ואסל טאהא: זה גם מצור דתי על מאמינים, על אנשים שרוצים להתפלל, לקיים את המצוות שלהם, ונמנעים מכך בגלל ממשלת ישראל.

ואסל טאהא: רק בגלל שתי הנקודות הספציפיות האלה - אי-אמון.

אמנון כהן: תודה רבה, אדוני.

אמנון כהן: בבקשה, חבר הכנסת ; יש לך עשר דקות.

גדעון סער: אדוני היושב-ראש, כנסת נכבדה, מכובדי שר הבריאות, איזו בשורה מביא ראש הממשלה בפתח כנס החורף של הכנסת?

גדעון סער: קודם כול, את הבשורה הרגילה של ראש הממשלה.

גדעון סער: יש לו שיטה להתמודד עם בעיות.

גדעון סער: השיטה היא גלגול האחריות.

גדעון סער: הוא בא ואומר, כך הוא מנסה להסביר כמה הישגים הוא השיג, שהוא נאלץ להתמודד עם בעיות שנחשפו והצטברו במשך שנים רבות בלי שקיבלו מענה.

גדעון סער: זה חלק מהשיטה.

גדעון סער: כאשר אתה חושב על זה, מי אומר את הדברים?

גדעון סער: האם אומר את הדברים סטודנט חופשי?

גדעון סער: אני לא מדבר על זה שהוא תיכף שנה ראש ממשלה.

גדעון סער: קודם הוא היה ממלא-מקום ראש הממשלה, שר בכיר, חבר בקבינט הביטחוני.

גדעון סער: מגלגלים את האחריות אחורה.

גדעון סער: יש ראש ממשלה אחד שלא יכול לענות, יש ראש ממשלה אחר שלא מתראיין, אז מגלגלים את האחריות אחורה.

גדעון סער: שיטה שנייה, מגלגלים את האחריות הצדה או למטה.

גדעון סער: מגלגלים את האחריות לצבא, או אם נופלים "קסאמים" על שדרות, תוקפים את ראש העיר שדרות.

גדעון סער: לא נותנים פתרון ותוקפים את ראש העיר.

גדעון סער: מגלגלים אחריות.

גדעון סער: זו שיטת אולמרט.

גדעון סער: שימו לב מה אומר אתמול בממשלה ראש חטיבת מחקר באמ"ן ומה אמר ראש השב"כ פה בוועדת החוץ והביטחון.

גדעון סער: הרי הוא אומר, בעיות שהצטברו במשך שנים, נכון?

גדעון סער: מה קורה עכשיו בנושא הברחת אמצעי לחימה לעזה מאז ההתנתקות ומי האחראי לזה?

גדעון סער: לא רק מי אחראי לזה כמי שתמך בתוכנית ההתנתקות, כמי שתמך בנטישת ציר פילדלפי – לזה אין לו אחריות, אלא מי אחראי כראש הממשלה.

גדעון סער: הנסיגה מרצועת-עזה נגמרה בספטמבר, ומינואר הוא במשרד ראש הממשלה.

גדעון סער: הוא ראש ממשלה כבר כמעט שנה.

גדעון סער: מתי הוברח כל הנשק הזה לפי עדויות כל אנשי הביטחון?

גדעון סער: תחת שלטונך.

גדעון סער: כשהוא שומע את זה בממשלה הוא מתלונן: למה לא שמעתי את העדכון הזה, למה אני שומע את זה פה דבר ראשון.

גדעון סער: אבל איך הוא מתמודד עם הבעיה, מה הוא עשה כדי למנוע את הפיכת עזה ללבנון שנייה?

גדעון סער: שום דבר.

גדעון סער: אבל האחריות היא שלו.

גדעון סער: מה שאנחנו למדנו מאותה נסיגה חד-צדדית הוא שלא ניתן לספק את הביטחון ללא נוכחות צבאית.

גדעון סער: אבל לא יכולה להיות נוכחות צבאית בלי הנוכחות ההתיישבותית.

גדעון סער: ברור לכל אחד שהוא לא יכול להחזיק בציר פילדלפי ללא ההתיישבות.

גדעון סער: לזה לא היתה תמיכה עשר דקות בחברה הישראלית.

גדעון סער: אז מה הוא עושה?

גדעון סער: יש שיטת גלגול האחריות של אולמרט.

גדעון סער: במקום להסביר מה הוא עושה כדי למנוע את הפיכת עזה ללבנון שנייה באחריותו כמי שתמך בהתנתקות והוביל אותה, באחריותו כמי שתחת כהונתו מוברחים יום-יום טילים נגד טנקים וטילים נגד מטוסים, הוא מטיף לקהילה הבין-לאומית על צפון-קוריאה, שהקהילה הבין-לאומית לא מטפלת בנחישות הנדרשת בבעיית צפון-קוריאה.

גדעון סער: מה אתה מקשקש על צפון-קוריאה?

גדעון סער: פה טיפלת?

גדעון סער: האם עשית מה שצריך אתה בנחישות ובתקיפות?

גדעון סער: מה השיטה השנייה?

גדעון סער: על זה קראתי מאמר נהדר של חבר הכנסת אלדד ביום שישי, על הקשר שבין נישואים אזרחיים לבין - מי שלא קרא, בטח יכול לקרוא - שיטת הממשל.

גדעון סער: אגב, אני בין חברי הכנסת שהגישו והעבירו הכי הרבה רפורמות בנושא שיטת הממשל, לרבות תיקון אחוז החסימה בכנסת הקודמת.

גדעון סער: העברתי פה בקריאה טרומית במושב הקודם את צמצום הממשלה ל-18 חברי כנסת.

גדעון סער: אבל אדם שרק בריאיון החג לעיתון "הארץ" בראש השנה אמר:

גדעון סער: אני לא עוסק בנושא שינוי שיטת הממשל, פתאום הוא מביא את זה כמזור לכל הבעיות.

גדעון סער: מה עושה רקדן שלא יכול לרקוד?

גדעון סער: אומר: הרצפה עקומה.

גדעון סער: יש לו בעיה של חוסר משילות.

גדעון סער: הוא לא ידע את זה כאשר הוא הרכיב ממשלה וכתב קווי יסוד.

משה שרוני: מביאים את אנה והיא מלמדת אותו לרקוד.

גדעון סער: הוא לא ידע את זה אפילו בראש השנה.

גדעון סער: הוא גילה את הבעיה של חוסר משילות.

גדעון סער: אני לא ממעט בבעיות שצריך לתקן, ואני אצביע על הדרך, חבר הכנסת שרוני.

משה שרוני: מביאים את אנה והיא מלמדת אותו לרקוד.

גדעון סער: אתה תוסיף לי את הזמן, אדוני היושב-ראש.

מנחם בן-ששון: חבר הכנסת סער, יש חברים שהצהירו על הכוונה הזאת - - -

גדעון סער: חבר הכנסת בן-ששון, בוא תקשיב.

גדעון סער: אתה, יש לך הרבה מה ללמד, אבל גם קצת מה ללמוד.

גדעון סער: יכול להיות שאני גם יכול להשלים לך משהו.

גדעון סער: הוא גילה את נושא חוסר המשילות.

גדעון סער: עכשיו בוא נדבר – איך אומרים החבר'ה - דוגרי.

גדעון סער: אף אחד לא שומע.

גדעון סער: היה פה ראש ממשלה חמש שנים בשלטון יציב.

גדעון סער: אם הוא היה בריא, יכול להיות שהוא היה עוד חמש שנים ראש ממשלה.

גדעון סער: אפשר להגיד שלא בוצעו פה דברים?

גדעון סער: עכשיו אני לא מדבר על דעות - התנתקות, בניית גדר הפרדה, רפורמות כלכליות שבכל העולם המערבי לא היו רפורמות כל כך רדיקליות בשיטה שאי-אפשר לבצע בה כלום, מלחמה בטרור.

גדעון סער: איזה קשקוש.

גדעון סער: אתה לא יודע לעשות כלום, אתה לא מנהיג, אז אתה מתלונן שהרצפה עקומה.

גדעון סער: זה דבר שהוא פשוט נלעג, והוא ישנה את שיטת הממשלה, את שיטת הממשל, כפי שהוא עשה את ההתכנסות.

גדעון סער: הוא יתקפל מזה באותה דרך.

גדעון סער: עכשיו אני רוצה לומר משהו בנושא שיטת הממשל, כי גם בנושא הזה אתם טועים.

גדעון סער: אני עכשיו מציע לכם את מה שהצעתי לפני שבועות מספר כשישבתי עם יושב-ראש הקואליציה, ואני לא אומר כרגע איזה סוד: יש דרך אחת לכל רפורמה בשיטת הממשל, קטנה, לא גדולה, לא משטר נשיאותי, החלום באספמיה שלא יקום ולא יהיה.

גדעון סער: שיטה אחת בלבד - שיש דיאלוג אמיתי, כן ופתוח, לא מונע על-ידי אינטרסים פוליטיים, קוניונקטורליים רגעיים, בין כל סיעות הבית הזה: הסיעות הערביות, הסיעות החרדיות, סיעות הקואליציה וסיעות האופוזיציה.

גדעון סער: באים ובודקים שני דברים: מה נכון וטוב למדינה ומה אפשר להעביר.

גדעון סער: אתם מוכנים להעביר שיטה שאתם אומרים שאתם נגדה, שחבר הכנסת בן-ששון אומר שהוא נגדה, שראש הממשלה אומר שהוא נגדה, כי יש לכם אינטרס פוליטי.

גדעון סער: בשיטה הזאת אתם תהרגו גם את הנושא הזה.

גדעון סער: זה ברור לחלוטין.

גדעון סער: השיטה הנשיאותית - אם יש משהו שברור שלא יקרה, זה הדבר הזה.

גדעון סער: לבוא ולהחזיר אותנו, או לבוא ולהגיד שהבעיה של הדמוקרטיה הישראלית, לראש ממשלה שמצפצף על כל העולם, מצפצף על חיילי המילואים, מצפצף על דעת הקהל עם 7% תמיכה, ואומר שלא תהיה ועדת חקירה ממלכתית - עכשיו לבוא ולהגיד, בוא ננטרל גם את הכנסת, כדי שלא יהיה אפשר להפיל ראש ממשלה אלא ברוב של 80 חברי כנסת וניתקע עם כישלון כזה ארבע שנים, עם כנסת לעומתית ויותר מפוצלת שחזרה לשני פתקים.

גדעון סער: היא יותר מפוצלת, אי-אפשר לשלוט בה, אבל היא גם לעומתית, ואין לה ערך, אין לה יכולת באמת, כמו שיש במשטר פרלמנטרי, להחליף שלטון כשיש רוב.

גדעון סער: זה בעצם ביטול העיקרון היסודי שהממשלה נשענת על אמון הכנסת.

גדעון סער: דבר כזה לא יקום ולא יהיה.

גדעון סער: חבל על כל דקה שאתם משתעשעים בקשקוש הזה.

גדעון סער: הוא מתלונן על עוד דבר, חבר הכנסת ברכה.

מוחמד ברכה: למה אתה מתעקש להעלות את אחוז החסימה אם אתה מדבר כל כך יפה על השיטה הזאת?

גדעון סער: אני מוכן לדבר על זה וגם לקיים שיחות אמיתיות ולהסביר את עצמי.

גדעון סער: יש לי דעה מסוימת, אני חושב שהיא דעה הגיונית, שאנחנו צריכים להגיע לפוליטיקה של גושים יותר גדולים, אבל הם יביאו בדיוק לכיוון ההפוך.

גדעון סער: ראש הממשלה בא לפה ומתלונן על הקולות שמדברים על החמצת ההזדמנות עם סוריה.

גדעון סער: אל מי הוא בא בטענות?

גדעון סער: מי דיבר על העניין הזה?

גדעון סער: – עמיר פרץ, יולי תמיר, אבי דיכטר, דליה איציק.

גדעון סער: כולם.

גדעון סער: קראתי את דליה איציק בעמוד הראשון בעיתון "מעריב" מסבירה את הנושא הזה.

גדעון סער: אני יכול להסביר מדוע זה טעות ושגיאה, וזה גם מה שחושב רוב הציבור בישראל, דעת הציבור, אבל אל מי אתה בא בטענות?

גדעון סער: תעשה סדר בממשלה שלך.

גדעון סער: אצלך השרים באים ואומרים שאתה עושה את זה, אז אתה אתה בא לפה, לכנסת, להטיף מוסר?

גדעון סער: פשוט בדיחה עצובה.

גדעון סער: וכל הנושא החברתי - עוד ספין.

גדעון סער: באים ערב החגים, אוטוטו ממנים שר רווחה.

גדעון סער: כמה פעמים שמענו את הספין הזה?

גדעון סער: אוטוטו, אם לא סוגרים עם יהדות התורה, אם לא סוגרים, עד החגים ממנים מחר בבוקר שר רווחה.

גדעון סער: יש שר רווחה?

גדעון סער: הכנסת הזאת נבחרה בחודש מרס.

גדעון סער: הממשלה כוננה בתחילת מאי.

גדעון סער: אנחנו כבר באמצע אוקטובר ואין שר רווחה ואין מפעל הזנה ואין בשורה חברתית ואין התכנסות ואין כיוון ואין דרך ואין שלטון ויש כישלון, ולכן אנחנו נהיה אלטרנטיבה ונהיה אופוזיציה לוחמת.

גדעון סער: אנחנו יודעים שצריך סבלנות, ואנחנו יודעים שזה לא מחר בבוקר, אבל בעזרת השם, אם נדע להיות עקביים למען עם ישראל נזכה ליום שהממשלה הרעה הזאת תלך הביתה.

גדעון סער: אני מודה לך על ההתחשבות מבחינת לוחות הזמנים.

דליה איציק: חמש דקות לחבר הכנסת אביגדור יצחקי.

דליה איציק: נא לצלצל.

אביגדור יצחקי: גברתי היושבת-ראש, אני רוצה להצטרף לברכות, שמעתי את חבר הכנסת , על המראה החדש של הכנסת, ולא רק בתחום האסתטיקה, גם בתחומים אחרים.

אביגדור יצחקי: היה כיף להיכנס היום בכניסה, היא נראתה הרבה יותר מלבבת וכמובן מכניסה רינה בלב, וזה חשוב.

אביגדור יצחקי: תודה לך ולמנכ"ל ולכל צוות המשכן.

דליה איציק: תודה רבה.

אביגדור יצחקי: אני רוצה לומר לחבר הכנסת גדעון סער על האלטרנטיבה - אני מציע לא למהר כל כך.

אביגדור יצחקי: האלטרנטיבה תצטרך לחכות כנראה כמה שנים.

גדעון סער: אמרתי שאנחנו נחכה בסבלנות.

אביגדור יצחקי: אוקיי, בסדר, אני רק רוצה להסביר לך כמה סבלנות אתה צריך.

אביגדור יצחקי: זה לא סבלנות של מהיום למחר או בעוד עשרה ימים או בעוד חודש.

אביגדור יצחקי: אני לא רואה את הכנסת הזאת מפזרת את עצמה לפני שלוש שנים מהיום לפחות.

אביגדור יצחקי: אין אינטרס כזה, לא ברמה הפרסונלית - - -

גלעד ארדן: תצטרך להשתעמם ככה באותו תפקיד עוד שלוש שנים?

אביגדור יצחקי: כל עוד אני אתך, גלעד, זה בסדר, אין לי שום בעיה; לא ברמה הפרסונלית ולא ברמה המפלגתית.

אביגדור יצחקי: אני גם רוצה להגיד לך עוד דבר, ששמעתי שיש ניסיונות אולי ברוב של 61 להמליך ראש ממשלה אחר.

אביגדור יצחקי: אין אפשרות כזאת.

גדעון סער: אין ניסיונות כאלה.

גדעון סער: אנחנו נביס אתכם בבחירות דמוקרטיות.

אביגדור יצחקי: שמעתי על ניסיונות ועל תיאומים ועל פגישות.

אביגדור יצחקי: אבל לעצם העניין, אין אפשרות כזאת.

אביגדור יצחקי: אבל מה אני רוצה להציע לך?

גדעון סער: איפה שהפסדנו לכם ננצח אתכם.

אביגדור יצחקי: עד הקלפי אנחנו עוד רחוקים.

אביגדור יצחקי: לכן, מה אני רוצה להציע לך ולכל חברי הכנסת?

אביגדור יצחקי: מאחר שאנחנו ממילא יושבים פה ונמצאים פה, בואו נעשה דברים פרודוקטיביים במקום לצעוק כל הזמן אחד על השני.

גלעד ארדן: מה שהיושבת-ראש עשתה זה הדבר הכי יפה שהממשלה שלכם עשתה.

אביגדור יצחקי: במקום כל הזמן להתחרבש במערכת הפוליטית אני מציע, בואו נעשה עשייה לשמה, יש מספיק בעיות, עוד לפני המלחמה, עוד לפני הממשלה הזאת.

אביגדור יצחקי: דרך אגב, אני מוכרח להגיד לכם, בחג הסוכות הייתי במדינת ישראל וכל פעם שנסעתי קילומטר היה איזה פסטיבל, וכל עם ישראל שמח, חגג, היה מרוצה.

אביגדור יצחקי: אני אישית הייתי בפסטיבל התמר.

אביגדור יצחקי: המועצה הזאת הרימה אירועים ברמה הכי גבוהה שיש בעולם, ואני מזמין את כולם, במקום להתראיין כל היום ללכת ולראות פסטיבלים, כי זה לא פחות חשוב.

חיים אורון: אביגדור, אתה מכיר את הסיפור על האב שבנו בא אליו עם ציונים שליליים והוא קיבל סטירה?

אביגדור יצחקי: כן, על המוזיקה.

אביגדור יצחקי: הוא אמר לו, יש לך עוד מצב רוח לשיר.

אביגדור יצחקי: בכל אופן, אני רוצה להגיד על שינוי שיטת הממשל:

אביגדור יצחקי: מבחינתי באופן אישי זה אחד הדברים שצריכים להתקיים פה, וזה צריך להיות בנוי על שלושה יסודות חשובים.

אביגדור יצחקי: הראשון שבהם - שתהיה הפרדה מוחלטת בין הרשות המחוקקת לרשות המבצעת.

אביגדור יצחקי: זה דבר שאנחנו צריכים לגרום לו, כדי שעבודת הכנסת, שהיא חשובה מאוד, תהיה הרבה יותר טובה.

אביגדור יצחקי: הדבר השני, שבעיני הוא לא פחות חשוב, זה לחזק את הקשר בין הבוחר לנבחר.

אביגדור יצחקי: כי היום נבחר, עם כל הכבוד, הוא מקסימום הולך לפריימריס אצל מתפקדים, או שיש ועדה מסדרת או עושים הסכמים בין מפלגות, אבל בסופו של דבר, חוץ מאותו חוג מצומצם של בוחרים שבחרו בו במסגרת כזאת או אחרת, זה לא מדבר כל כך לאנשים האחרים.

אביגדור יצחקי: לכן אני חושב שחיזוק הקשר בין הבוחר לנבחר, ולא משנה מה תהיה השיטה, חיוני לעשות את זה.

אביגדור יצחקי: הדבר השלישי, אני חושב שבאדמיניסטרציה של מדינת ישראל היום, כששרים מתחלפים חדשות לבקרים, כשמנכ"לים מתחלפים – הנה, יש לנו מנכ"ל משרד אוצר, שלוש שנים זה נראה לו כבר קצה העולם בכלל, והוא מנכ"ל יוצא מן הכלל, אבל אצה לו הדרך והוא עוזב את המשרד.

אביגדור יצחקי: למה לא להשאיר אותו עוד חמש שנים אם הוא כל כך טוב?

אביגדור יצחקי: לכן אני חושב שעל בסיס שלושת העקרונות האלה: מקצועיות המיניסטריונים, הפרדת הרשויות וחיזוק הקשר בין הבוחר לנבחר, יהיה רוב בכנסת ישראל לשינוי שיטת המשטר ושיטת הבחירות.

אביגדור יצחקי: אני גם רוצה לומר לכם שיש עוד הרבה בעיות שצריך לטפל בהן, ואני מקווה שנטפל בהן יחד עם השותפות הקואליציוניות שלנו.

אביגדור יצחקי: למשל, כל הנושא של פסולי החיתון, אני קורא לכולם למצוא להם את הפתרון, וכל פתרון שאתם תביאו, נהיה אתכם.

אביגדור יצחקי: יש דבר שנקרא חוקה שמדברים עליו כל כך הרבה, וצריך להתחיל לדבר עליו.

אביגדור יצחקי: העבודה היא רבה, הבחירות רחוקות, ולכן אני מציע לכולנו בכנסת הזאת להגיע למצב שבו אנחנו גם מייצרים, גם עושים, ולא רק מתווכחים בנושאים הפוליטיים האלה והאחרים.

אביגדור יצחקי: אדוני ראש הממשלה, שמענו היום את נאומך, ואני חושב שזאת תוכנית פעולה, שיחד עם כל השותפות לקואליציה, אלה שנמצאות ואלה שיבואו, צריך לפרוט אותה לפרטים ולהביא אותה לפני הכנסת לאישור, ולהגיע למצב שכל אותם דברים שדיברת עליהם אכן יבוצעו החל מהמושב הזה.

אביגדור יצחקי: שלב הגישושים נגמר, כמו שאומרים במשחק הכדורגל, צריך להתחיל לעבוד ולעשות את הדברים לרווחת עם ישראל ולטובתה של מדינת ישראל.

אביגדור יצחקי: תודה רבה.

דליה איציק: תודה לך, אדוני יושב-ראש הקואליציה.

דליה איציק: חברי חברי הכנסת, נא לתפוס את מקומותיכם.

דליה איציק: סדרנים, לסגור דלתות.

דליה איציק: מי שיושב שם ביציע לא מדבר.

דליה איציק: שרים, לשבת בבקשה.

דליה איציק: חבר הכנסת אורלב.

דליה איציק: אנחנו עוברים להצבעה על הצעת אי-אמון.

דליה איציק: סדרנים, לסגור דלתות.

דליה איציק: לא מדברים.

דליה איציק: חברי חברי הכנסת, אנחנו עוברים לשלב ההצבעה.

דליה איציק: אדוני ראש הממשלה, השר אלי ישי.

דליה איציק: אנחנו עוברים לשלב ההצבעה.

דליה איציק: אנחנו מצביעים על הצעת סיעת מרצ-יחד.

דליה איציק: סליחה, נא לשבת.

דליה איציק: תחילה אנחנו מצביעים על הצעת סיעת מרצ-יחד להביע אי-אמון בממשלה בשל התנהלותה בתחום המדיני, החברתי והכלכלי.

גלעד ארדן: האם צלצלו בפעמון?

גלעד ארדן: יכול להיות שסיעת ישראל ביתנו לא יודעת.

דליה איציק: אתה מפריע לי.

דליה איציק: אנחנו עוברים להצבעה.

דליה איציק: בבקשה, הצבעה.

דליה איציק: הצבעה מס' 1 בעד הצעת סיעת מרצ להביע אי-אמון בממשלה - 24 נגד - 55 נמנעים - 1 הצעת סיעת מרצ להביע אי-אמון בממשלה לא נתקבלה.

דליה איציק: חברי הכנסת, אני קובעת שהצעת האי-אמון מטעם סיעת מרצ-יחד לא התקבלה.

דליה איציק: אנחנו עוברים להצבעה על הצעת סיעת חד"ש להביע אי-אמון בממשלה באותו נושא.

דליה איציק: אנחנו עוברים להצבעה.

דליה איציק: הצבעה מס' 2 בעד הצעת סיעת חד"ש להביע אי-אמון בממשלה - 10 נגד - 61 נמנעים - 8 הצעת סיעת חד"ש להביע אי-אמון בממשלה לא נתקבלה.

דליה איציק: חברי הכנסת, אני קובעת שהצעת סיעת חד"ש להביע אי-אמון בממשלה לא התקבלה.

דליה איציק: חברי הכנסת, מה קרה לכם היום?

דליה איציק: סליחה, אני אוציא אותךָ.

דליה איציק: אני באמצע הצבעה.

דליה איציק: אנחנו עוברים להצעות סיכום על הודעתו של ראש הממשלה.

דליה איציק: אני קוראת לחבר הכנסת אביגדור יצחקי להביא את ההצעה.

דליה איציק: לאחר מכן סיעת מרצ-יחד תקבע מי מקריא את הצעת הסיכום.

דליה איציק: חברי הכנסת, אנחנו מקשיבים.

אביגדור יצחקי: גברתי היושבת-ראש, הודעת סיכום בשם סיעות הקואליציה, קדימה, גיל, העבודה – מימד וש"ס: הכנסת רשמה לפניה את הודעת ראש הממשלה.

אביגדור יצחקי: תודה.

דליה איציק: אדוני, תודה לך.

דליה איציק: סיעת מרצ-יחד - אני רואה את חבר הכנסת רן כהן תופס פה את מקומו על הדוכן.

דליה איציק: חבר הכנסת רובי ריבלין, עד כאן אנחנו שומעים.

דליה איציק: זה באמצע ההצבעה.

דליה איציק: אני מבקשת.

רן כהן: גברתי היושבת-ראש, להלן הצעת סיעת מרצ-יחד לסיכום הדיון בהודעת ראש הממשלה - - -

דליה איציק: חבר הכנסת רן כהן, תמתין.

דליה איציק: מה קרה לכם היום?

רוחמה אברהם-בלילא: זה אדרנלין גבוה של - - -

דליה איציק: כן, אדרנלין גבוה, אבל אני מבקשת שנקיים את ההצבעה ואחר כך אפשר יהיה יותר - - - אדוני, בבקשה.

רן כהן: ההצעה היא: 1.

רן כהן: הכנסת דוחה את הודעת ראש הממשלה.

רן כהן: 2.

רן כהן: הכנסת קוראת לממשלה לעשות מאמץ עליון כדי להגיע להפסקת אש בחזית הפלסטינית, שתבטיח סיום כל פעולות האיבה בגבול עזה-ישראל.

רן כהן: 3.

רן כהן: הכנסת קוראת לממשלה להיענות לקריאתו של נשיא סוריה ולפתוח עמו במשא-ומתן לשלום בלי תנאים מוקדמים.

רן כהן: 4.

רן כהן: הכנסת קוראת לממשלה לעשות כל מאמץ להחזרת שלושת החיילים שנחטפו בעזה ובגבול לבנון.

רן כהן: 5.

רן כהן: הכנסת קוראת לממשלה לממש את הבטחותיה לצמצום הפערים בחברה הישראלית ולמאבק בעוני ולצמצומו, ולתת לכך ביטוי בהצעת התקציב ל-2007.

רן כהן: 6.

רן כהן: הכנסת קוראת לממשלה להקים לאלתר ועדת חקירה ממשלתית לבדיקת מלחמת לבנון השנייה והאירועים שקדמו לה.

רן כהן: הכוונה היא לוועדת חקירה ממלכתית.

רן כהן: תודה רבה .

דליה איציק: אדוני, תודה רבה לך.

דליה איציק: עתה הודעת סיכום של סיעות חד"ש ובל"ד.

דליה איציק: מי מייצג אותן?

דליה איציק: בבקשה, יתפוס את מקומו חבר הכנסת ברכה.

מוחמד ברכה: גברתי היושבת-ראש, רבותי חברי הכנסת, הודעת סיכום של סיעות חד"ש ובל"ד לסיכום הדיון על הודעת ראש הממשלה: 1.

מוחמד ברכה: הכנסת דוחה את הודעת ראש הממשלה.

מוחמד ברכה: 2.

מוחמד ברכה: הכנסת קוראת לפתיחה מיידית של משא-ומתן לשלום עם הרשות הפלסטינית, סוריה ולבנון במטרה להגיע להסכם כולל שיהפוך את גבולות 1967 לגבול של שלום אמת.

מוחמד ברכה: 3.

מוחמד ברכה: הכנסת קוראת לממשלה להפסיק מייד את הפעולות הצבאיות ברצועת-עזה ובגדה המערבית, פעולות שגובות מחיר כבד בחיי הפלסטינים, ולפתוח מייד במשא-ומתן להסכם על חילופי שבויים ואסירים.

דליה איציק: חבר הכנסת ברכה, סליחה.

דליה איציק: חבר הכנסת גדעון סער.

מוחמד ברכה: 4.

מוחמד ברכה: הכנסת קובעת כי לישראל נדרש סדר-יום חברתי מתקדם, מלחמה בעוני ולא בעניים, שיקום הסדרי הרווחה ומערכות החינוך והבריאות, שוויון אמיתי לאוכלוסייה הערבית והפסקת ההזנחה הסביבתית.

מוחמד ברכה: 5.

מוחמד ברכה: הכנסת קוראת להדוף את הגל הגזעני העכור ולהגן על המרחב הדמוקרטי בחברה הישראלית ולדחות על הסף את ההצעות לשינוי שיטת הממשל אשר יביאו לכרסום בדמוקרטיה.

מוחמד ברכה: 6.

מוחמד ברכה: הכנסת קובעת שחולשתה של הממשלה בעקבות המלחמה המיותרת והרת האסון בלבנון ורצונו של ראש הממשלה לחזר אחרי הימין הקיצוני, אינם מצדיקים את צירוף ליברמן לממשלה במחיר של אימוץ דפוסי משטר של עריצות.

מוחמד ברכה: גברתי, תודה רבה.

דליה איציק: חבר הכנסת ברכה, תודה רבה לך.

דליה איציק: אנחנו עוברים לחבר הכנסת שמביא את דבר רע"ם-תע"ל.

דליה איציק: בבקשה.

דליה איציק: חברי הכנסת, בזה אנחנו מסיימים ועוברים להצבעה.

דליה איציק: חבר הכנסת ליצמן.

אחמד טיבי: הודעת סיכום מטעם סיעת רע"ם-תע"ל: הכנסת דוחה את הודעת ראש הממשלה.

אחמד טיבי: הכנסת קוראת לממשלה להפסיק את החיסולים בעזה ולהסיר את המצור מעל הרצועה ולפתוח במשא-ומתן מדיני כדי להגיע לעסקת שחרור שבויים ואסירים.

אחמד טיבי: הכנסת קוראת לממשלה לפתוח במשא-ומתן מיידי עם סוריה, לבנון והרשות הפלסטינית.

אחמד טיבי: הכנסת קוראת לממשלה לפעול כדי להקטין את שיעור האבטלה ומידת העוני.

אחמד טיבי: הכנסת קוראת לממשלה לפתור את מצוקות המגזר הערבי.

אחמד טיבי: הכנסת קוראת לממשלה להפסיק את המשא-ומתן עם מפלגות ופוליטיקאים אשר סדר-יומם פוגע ב-20% מהאוכלוסייה ברמה הגזענית.

אחמד טיבי: תודה.

דליה איציק: חברי חברי הכנסת, אנחנו עוברים להצבעה לפי הסדר הזה: אנחנו מצביעים על הודעת רע"ם-תע"ל, ונמתין לחבר הכנסת אחמד טיבי שיתפוס את מקומו.

דליה איציק: שמעתם את ההודעה.

דליה איציק: עוברים להצבעה.

דליה איציק: מי בעד הצעת רע"ם-תע"ל - ירים את ידו.

דליה איציק: בבקשה.

דליה איציק: הצבעה מס' 3 בעד הצעת הסיכום שהביא חבר הכנסת אחמד טיבי - 10 נגד - 64 נמנעים - 7 הצעת הסיכום שהביא חבר הכנסת אחמד טיבי לא נתקבלה.

דליה איציק: חברי הכנסת, כמו שאתם רואים, ההצעה לא התקבלה.

דליה איציק: עוברים להצבעה על הודעת הסיכום של הסיעות חד"ש ובל"ד.

דליה איציק: הצבעה מס' 4 בעד הצעת הסיכום שהביא חבר הכנסת מוחמד ברכה - 9 נגד - 60 נמנעים - 9 הצעת הסיכום שהביא חבר הכנסת מוחמד ברכה לא נתקבלה.

דליה איציק: ההצעה של סיעת מרצ-יחד לא נתקבלה.

דליה איציק: אנחנו עוברים להצעה - - -

קריאה: לא.

קריאה: זה היה של חד"ש ובל"ד.

דליה איציק: נכון, סליחה.

דליה איציק: זה היה של חד"ש ובל"ד.

דליה איציק: אנחנו עוברים לסיעת מרצ-יחד, ואנחנו עכשיו מצביעים על ההצעה שלהם.

דליה איציק: הצבעה מס' 5 בעד הצעת הסיכום שהביא חבר הכנסת רן כהן - 10 נגד - 59 נמנעים - 12 הצעת הסיכום שהביא חבר הכנסת רן כהן לא נתקבלה.

דליה איציק: חברי הכנסת, הצעת הסיכום של סיעת מרצ-יחד לא התקבלה.

דליה איציק: אנחנו עוברים להצעה של חבר הכנסת אביגדור יצחקי, של הקואליציה.

דליה איציק: חברי הכנסת, עוברים להצבעה.

קריאה: מפלגת האופוזיציה - - -?

קריאה: מה קרה?

דליה איציק: לא לדבר בזמן הצבעה.

דליה איציק: הצבעה מס' 6 בעד הצעת הסיכום שהביא חבר הכנסת אביגדור יצחקי - 51 נגד - 31 נמנעים - 1 הצעת הסיכום שהביא חבר הכנסת אביגדור יצחקי נתקבלה.

דליה איציק: חברי הכנסת, כמו שאתם רואים, ההצעה התקבלה.

דליה איציק: תודה לכם.

דליה איציק: סדר-היום לא תם ולא נשלם, ויש לנו המשך של סדר-יום.

דליה איציק: בשלב זה סיימנו את הסיבוב זה.

דליה איציק: חבר הכנסת מחליף אותי עד 21:00.

דליה איציק: חבר הכנסת סער, סליחה, אך אומרים לי שאתה כבר סיימת את תורך, ואני מתנצלת.

דליה איציק: חבר הכנסת אמנון כהן יחליף אותי.

גדעון סער: אם את תטילי עלי, אני אעלה.

דליה איציק: חברי הכנסת, ממשיכים בסדר-היום.

דליה איציק: ["דברי הכנסת", מושב ראשון, חוב' י"א, עמ' 1773.

דליה איציק: ]

אמנון כהן: אני מבקש מחברי הכנסת לשבת, אנחנו ממשיכים בסדר-היום.

אמנון כהן: הנושא הבא: הצבעה על הודעת הממשלה על רצונה להחיל דין רציפות על הצעת חוק השאלת נכסי תרבות (הגבלת סמכות שיפוט), התשס"ה-2005.

אמנון כהן: אנחנו מבקשים ישר להצביע.

אמנון כהן: אפשר להצביע.

אמנון כהן: הצבעה מס' 7 בעד הודעת הממשלה – 35 נגד – 1 נמנעים - 1 הודעת הממשלה על רצונה להחיל דין רציפות על הצעת חוק השאלת נכסי תרבות (הגבלת סמכות שיפוט), התשס"ה-2005, נתקבלה.

אמנון כהן: בעד הצביעו 35, נגד - 1, נמנע אחד.

אמנון כהן: אני קובע כי הצעת חוק השאלת נכסי תרבות (הגבלת סמכות שיפוט), התשס"ה-2005, עוברת לוועדת החינוך, התרבות והספורט להכנתה לקריאה שנייה ולקריאה שלישית.

אמנון כהן: ["דברי הכנסת", מושב ראשון, חוב' י"ג, עמ' 2218.

אמנון כהן: ]

אמנון כהן: אנחנו ממשיכים בסדר-היום, אני מבקש מחברי הכנסת להישאר במקומותיהם.

אמנון כהן: בקשת ועדת הכספים להחיל דין רציפות על הצעת חוק נכי רדיפות הנאצים (תיקון מס' 15) (הגדרת נכה), התשס"ו-2005.

אמנון כהן: אנחנו מצביעים.

אמנון כהן: בבקשה, אפשר להצביע.

אמנון כהן: הצבעה מס' 8 בעד הודעת הוועדה – 46 נגד – אין נמנעים - אין הודעת ועדת הכספים על רצונה להחיל דין רציפות על הצעת חוק נכי רדיפות הנאצים (תיקון מס' 15) (הגדרת נכה), התשס"ו-2005, נתקבלה.

אמנון כהן: בעד - 46, אין מתנגדים, אין נמנעים.

אמנון כהן: אני קובע שהצעת חוק נכי רדיפות הנאצים (תיקון מס' 15) (הגדרת נכה), התשס"ו-2005, עוברת לוועדת הכספים להכנתה לקריאה שנייה ולקריאה שלישית.

אמנון כהן: ["דברי הכנסת", מושב ראשון, חוב' י"ג, עמ' 2219 ועמ' 2263.

אמנון כהן: ]

אמנון כהן: אנחנו ממשיכים בסדר-היום.

אמנון כהן: הנושא הבא: הצבעה על בקשת ועדת העבודה, הרווחה והבריאות להחיל דין רציפות על הצעות החוק הבאות: א.

אמנון כהן: הצעת חוק איסור כפיית פוליגרף במסגרת יחסי עבודה, התשס"ה-2004; ב.

אמנון כהן: הצעת חוק הנוער (טיפול והשגחה) (תיקון מס' 17) (מסגרת חוץ-ביתית לקטין נזקק), התשס"ו-2005.

אמנון כהן: הצבעה מס' 9 בעד הודעת הוועדה – 41 נגד – אין נמנעים - אין הודעת ועדת העבודה, הרווחה והבריאות על רצונה להחיל דין רציפות על הצעת חוק איסור כפיית פוליגרף במסגרת יחסי עבודה, התשס"ה-2004, נתקבלה.

אמנון כהן: בעד ההצעה - 41, אין מתנגדים, אין נמנעים.

אמנון כהן: אני קובע כי הצעת החוק איסור כפיית פוליגרף במסגרת יחסי עבודה, התשס"ה-2004, עוברת לוועדת העבודה, הרווחה והבריאות להכנתה לקריאה שנייה ושלישית.

אמנון כהן: אנחנו מצביעים על סעיף ב', הצעת חוק הנוער (טיפול והשגחה) (תיקון מס' 17) (מסגרת חוץ-ביתית לקטין נזקק), התשס"ו-2005.

אמנון כהן: אפשר להצביע.

אמנון כהן: הצבעה מס' 10 בעד הודעת הוועדה – 42 נגד – אין נמנעים - אין הודעת ועדת העבודה, הרווחה והבריאות על רצונה להחיל דין רציפות על הצעת חוק הנוער (טיפול והשגחה) (תיקון מס' 17) (מסגרת חוץ-ביתית לקטין נזקק), התשס"ו-2005, נתקבלה.

אמנון כהן: בעד - 42, אין מתנגדים, אין נמנעים.

אמנון כהן: אני קובע כי הצעת חוק הנוער (טיפול והשגחה) (תיקון מס' 17) (מסגרת חוץ-ביתית לקטין נזקק), התשס"ו-2005, עוברת לוועדת העבודה, הרווחה והבריאות להכנתה לקריאה שנייה ולקריאה שלישית.

אמנון כהן: ["דברי הכנסת", הכנסת ה-16, מושב רביעי, חוב' ח', עמ' 27301.]

אמנון כהן: הנושא הבא הוא הודעה בלבד מטעם ועדת העבודה, הרווחה והבריאות על רצונה להחיל דין רציפות על הצעות החוק הבאות - יבוא ויסביר יושב-ראש ועדת העבודה, הרווחה והבריאות, חבר הכנסת .

משה שרוני: אדוני היושב-ראש, שרים מכובדים, חברי כנסת, הצעה להחלת דין רציפות על הצעת חוק הגבלת טמפרטורת המים, התשס"ו-2005.

משה שרוני: הצעת חוק הגבלת טמפרטות המים, 2005, התקבלה בקריאה ראשונה ביום 20 בדצמבר 2005, בעת כהונתה של הכנסת השש-עשרה.

משה שרוני: בהתאם להוראות חוק רציפות הדיון בהצעות החוק, התשנ"ג-1993, אישרה ועדת העבודה, הרווחה והבריאות ביום 18 ביולי 2006 את החלת דין רציפות על הצעת החוק האמורה, וכעת מודיעה הוועדה למליאת הכנסת על רצונה להחיל דין רציפות על הצעת החוק.

משה שרוני: הצעת החוק באה לאסור ייצור, ייבוא ומכירה של ברזי מים אלא אם כן הותקן בהם מתקן המגביל את הטמפרטורה המרבית של המים היוצאים ממנו ל-50 מעלות צלסיוס.

משה שרוני: בנוסף מוצע לאסור התקנת ברז מים במוסד סיעודי, במוסד חינוך או במעון אם הטמפרטורה של המים היוצאים ממנו תעלה על 45 מעלות.

משה שרוני: כן מוצע לאסור ייצור, ייבוא ומכירה של מתקן להרתחת מים אלא אם כן הותקן בו מכסה המונע את שפיכת המים ממנו בעת נפילתו או התהפכותו.

משה שרוני: הכנסת מתבקשת לאשר החלה של דין הרציפות על הצעת החוק האמורה.

אמנון כהן: תודה רבה, אדוני, על ההודעה.

אמנון כהן: כיושב-ראש הכנסת, יש לי הודעה בשם הממשלה; מזכיר הממשלה חתום על המכתב.

אמנון כהן: מזכיר הממשלה מוסר שהוא מתכבד להודיע, כי הממשלה החליטה ביום 27 בספטמבר 2006, בהתאם לסעיף 31(ד) לחוק-יסוד: הממשלה, להעביר את שטח הפעולה של הטיפול בפיתוח מבני דת יהודיים ממשרד הבינוי והשיכון למשרד ראש הממשלה - לרשות הארצית לשירותי דת.

אמנון כהן: בהתאם לסעיף 9(א)(11) ו-(ב) לחוק הממשלה, התשס"א-2001, נמסרת ההודעה ליושב-ראש הכנסת על מנת שתובא לידיעת חברי הכנסת.

אמנון כהן: אכן הדבר הובא לידיעת חברי הכנסת וכמובן אושר, אני מקווה, והכול בסדר.

אמנון כהן: תם סדר-היום.

אמנון כהן: הישיבה הבאה, חברי הכנסת, תתקיים מחר, יום שלישי, כ"ה בתשרי התשס"ז, 17 באוקטובר 2006, בשעה 16:00.

אמנון כהן: ישיבה זו נעולה.

אמנון כהן: תודה רבה.